text:
赤足者模特程程_(转载)赤足者程程2
赤足者模特程程_
赤足者模特程程_赤足者程程2
赤足者模特程程_
赤足者模特程程_(转载)赤足者程程1
赤足者模特程程_
赤足者模特程程_赤足者程程2
赤足者模特程程_
赤足者模特程程_(转载)赤足者程程1
赤足者模特程程_
赤足者模特程程_赤足者程程2
赤足者模特程程_
赤足者模特程程_(热)赤足者模特程程赤足者论坛赤足者程程
赤足者模特程程_
赤足者模特程程_孙程程图片_模特图库
赤足者模特程程_
赤足者模特程程_(转载)赤足者程程2
赤足者模特程程_
赤足者模特程程_(热)赤足者模特程程赤足者论坛赤足者程程
赤足者模特程程_
赤足者模特程程_赤足者bbs_赤足者bbshome_钟爱阁
赤足者模特程程_
赤足者模特程程_(转载)赤足者程程2
赤足者模特程程_
赤足者模特程程_王蕙心重口味图片_王蕙心爱情公寓_重口味子
赤足者模特程程_
赤足者模特程程_赤足者模特纯美裸足盛宴
赤足者模特程程_
赤足者模特程程_(热)赤足者模特程程赤足者论坛赤足者程程
赤足者模特程程_
赤足者模特程程_赤足者模特璐璐梦幻美足
赤足者模特程程_
赤足者模特程程_赤足者模特程程赤足者程程赤足者模特图片
赤足者模特程程_
赤足者模特程程_赤足者模特璐璐梦幻美足清纯美女
赤足者模特程程_
赤足者模特程程_赤足者模特本色演绎纯美裸足盛宴你喜欢哪位
赤足者模特程程_
赤足者模特程程_赤足者模特程程_赤足者程程_赤足者兰兰裸足
赤足者模特程程_
赤足者模特程程_赤足者模特程程赤足者模特静静赤足者视觉高
赤足者模特程程_
赤足者模特程程_赤足者模特程程赤足者模特静静赤足者视觉高
赤足者模特程程_
赤足者模特程程_赤足者所有模特下载火影忍者所有的主题曲暗
赤足者模特程程_
赤足者模特程程_赤足者静静图片赤足者静静转载向赤足者视
赤足者模特程程_
赤足者模特程程_赤足者模特璐璐梦幻美足
赤足者模特程程_
赤足者模特程程_转载21位赤足者模特本色演绎纯美裸足盛宴你
赤足者模特程程_
赤足者模特程程_赤足者小玉_赤足者小玉的美足_赤足者小玉视
赤足者模特程程_
赤足者模特程程_赤足者模特慧慧梦幻美足
赤足者模特程程_
赤足者模特程程_赤足者007
赤足者模特程程_
赤足者模特程程_赤足者模特璐璐梦幻美足
赤足者模特程程_


c: text/html

text:
肺,可以係來自瑞士山區善長人翁捐出嚟賣五十萬;亦都係可以用嚟頂的,當然可以用嚟玩的.如果講到香港的肺,可以去米埔,但去米埔要搞好多手續先去到,唔係個個都去到.唔想咁麻煩,但又想去到見綠草,可以去南生圍.
想去南生圍可以係元朗西鐵站行入去(元朗西鐵站唔係元朗架),當然可以坐巴士,然後再行入去,但架巴士半個鐘一班,與其等巴士等到出哂汗,何不行到出汗呢?由元朗站行入去,由朗和路行入蠔洲路,但中間要行一段沿渠的小路,然後再沿住南生圍路入去就得了.
上圖係到蠔洲路的畫面,已經開始遠離煩囂,遠離樓盤.
大約行多一陣,會轉到入南生圍路,個到有D檔口仔,可以作補給,飲下自家煲羅漢果茶或菊花茶,亦可以見到堆羊仔.
係南生圍路到,可以望到鄰近地方個邊,南生圍係一條單程路,有時都會有車過,所以可以行落車路,有車經過就行番上行人路.
終點在望,對面係元朗工業邨.再行多一陣,已經到咗一個大草地.
呢到係好靚,同埋你可以青青河邊草,如果繼續行落去,可以去到TBB古裝膠劇個果碼頭,但太多人圍住個碼頭影相,所以影唔到相.
再行去,會有一條分叉路,一條路係可以繼續行番出元朗,另一條路就係行入去坐橫水渡,但去個日已經開始下雨,所以去咗坐橫水渡,之後行多陣會有小巴入元朗巿中心,可以搵地方食飯.
肺,其實好容易受到破壞,吸下廢氣,食煙,我地個肺會受損患肺癌,真係可能去搵瑞士肺移植獲新生;但香港肺已經見一個少一個,佢受到破壞,係冇可能搬部分亞馬遜森林移植落嚟香港,幫香港換肺,必須守護最後的肺,將地球送俾香港的大禮,傳俾下一代.

robotstxt: allowed

filter: keep


text:
發展商提供高成數按揭畀買家,兩成首期就可以買樓,基本上只要你肯孭起條債,你就可以成為業主.呢啲情況係咪九七翻版?高成數按揭,樓市下跌好易變成負資產,仲唔推冧樓市?今年買新樓而選用發展商二按嘅業主的確係持貨能力最低嘅人,佢哋揸乾晒手上嘅現金,買一層自己負荷邊緣嘅樓,希望時間能夠站在佢哋嘅一邊,帶佢哋脫離負資產嘅邊緣,亦令供樓負擔按年減輕.佢哋唔係同發展商對賭,因為佢哋其實同發展商同坐一條船──如果樓市冧檔,你估發展商收番層銀主樓,仲可以賣到好價錢,仲可以追收差價?肯定係賺少咗,連同手上嘅存貨都冧晒價.對賭嘅真正對手,係香港嘅地運,賭佢向上.只要香港唔冧,就算幾年後自己撈唔掂,賣咗層樓都仲可以有番啲水腳.萬一香港地運玩完,唔只樓市,全部一齊玩完,大把人陪葬,又有乜嘢所謂?記住,香港只有樓市嘅資產係保證永遠值錢,唔會停牌變零,仲係唯一可以自用,除非你攞啲股票去貼牆紙.
唔夠錢供樓變成銀主盤,而家升市嘅時候都有出現,尤其是個別知名屋苑,幾乎間間都要蝕讓,唔係乜嘢秘密.但係呢類銀主盤並無推冧樓市,一來數量唔多,二來而家係賣家市場,唔會因為其他蝕讓盤而成為殺價藉口.但係發展商一手賣出嘅時候價錢mark得盡高,的確令到買家轉售時毫無水位.而家買一手樓,要有心理準備,3年後鬆綁賣得,未必可以賺錢走人.而家買樓,要有住一世嘅準備,又或者當自己買車,出售嘅時候輸折舊係理所當然.冇呢啲精神狀態,買樓好大壓力.
後悔60歲仍冇樓揸手
靠父幹可以30歲未夠就上車,倒不如話老豆搵個仔做人頭,幫自己買多層樓.你話啲父母太過照顧子女,竟然出首期讓個仔供樓?你試諗吓,如果唔出首期,個仔出去租屋住,簽落成身卡數,到頭來搞唔掂搵財仔,泥足深陷,最後又係邊個執手尾?咪又係個老豆.與其遲早搵財仔,倒不如一開始就搵財仔借錢買樓,等個仔交租嘅錢變成供樓,至少有一半係可以袋番落袋嘅樓價.你話點解咁後生就做樓奴俾層500呎(而家可能只有200呎)綁住自己?你唔明白,唔係咁多人識得欣賞同利用自由.年輕人浪費了身邊嘅自由而最後一事無成嘅,人數遠多於識得爭取自由為自己謀福利.耗盡了自由而發覺自己一事無成,感覺比當上20年樓奴更加悲慘.唔信?你覺得自己60歲嘅時候,會後悔一事無成多啲,還是冇層樓揸手多啲?應該係一事無成之餘,仲係一層樓都冇.聽落好似好無大志,唔諗啲驚天動地嘅功業,只係去諗點樣供滿層樓.但係你生存喺呢個時空嘅香港,見到林鄭恍似權傾朝野但係冇能力搵一個合心水嘅班子,讀咁多書只等待某日被人工智能取代,在自己出生嘅地方成為二等公民,你仲唔醒覺,原來供滿一層樓係你唯一嘅生活保障, 對唔住,冇人幫到你.


text: 點知索左三下想屙就同d護士講,佢地就過黎檢查,跟住就同我講生得就拎走左我個笑氣,oh my god我都未索到有feel就拎走左佢,點解要咁做,原來吾係咁痛架咋,我仲以為真係會痛到癲……跟住一堆護士助產士係我身邊走黎走去,同我檢查既檢查,博機既博機,仲有條友插左支針落我隻手到,係打b鏈個抗生素同鹽水既荳荳,插個下勁痛,我形容為生既過程最痛個下,佢插左係手婉個關節既骨與骨之間,痛到我呢……佢地整e樣個樣既過程中,我痛左五六次左右,第一次有痛到嗌出黎,點知比d護士鬧,我就吾敢嗌la但係我發現左原來忍住吾嗌係冇咁痛架.其間e幾次我係完全忍吾到吾屙,之前睇過d文話如果未開晒度數就屙子宮會撕裂,我當時勁驚lo,但係真係控制吾到,我個身體自己用力係到屙.整好哂d野就開始生la,其實真係生得個時已經吾痛,係feel到個陰道口撐得好開,用力個時都有d攰.但係好好笑,我一路生d護士一路傾計,話有時真係要襯嫩生你睇下佢幾輕鬆,我表示好無言……個護士同我講一痛就要用力,話如果吾係bb會呼吸吾到,叫我快d用力屙,我仲答到佢,下,但係我e家吾痛wo,佢笑住同我講咁好la,你feel到痛再屙la,勁好笑lo……剪個下佢會同你講,但係一d都吾痛,剪完用多一下力就屙左個頭出黎,之後就吾洗再屙架la,d護士會拎bb出黎,一拎左出黎就聽到bb喊得勁大聲,護士同我講出世時間係9:09同生左九分鐘,我心諗咩事,三條九haha bb去左抹身磅重,我就要屙埋個胎盤出黎,其實吾洗屙,係個護士炆出黎,跟住打子宮收縮藥,同比個護士搓個肚,佢勁大力,個肚最痛原來吾係生,係比佢搓……bb磅完重話比我知係3.19kg之後就叫我睇佢性别,就比番我扒左係我心口試啜奶奶,一邊攬住bb下面一邊連針,連左好多針,打針麻醉係有兩三下有d痛,望住丫b吾知點解個感覺好怪,好陌生,又冇好似其他人講咁好感動,只係覺得佢就係我個仔la?真係好似我啱啱出世個樣wo,等左陣我就攬住bb推左去產後房la……待續


text:
回復 tidusyiu
講真,去working holiday真係唔好幻想有工會等住你做,以我觀察澳洲現時係有點兒backpacker 氾濫,你所講既trainee program應該係有既,但你諗下呢d咁荀既工,一登廣告半日內肯定十九幾萬人apply,當中好多都currently available 即日可見工隔日可上班,唔好忘記仲有內部招聘,frd撘frd,好多唔同渠道.所以基本上只靠招聘網站,或者你以電郵查詢,99.99%都係得個吉.宜家澳洲backpacker之多真係唔係講笑,d人問搵工難唔難?我答佢超易.點解?因為呢個世界有winner就有loser,話搵唔到工既通常都有典型loser attitude,肯積極去搵工既so far我未見過會搵唔到.舉例有人日日留係hostel上seek\gumtree搵工,然後同自己講:我已經好積極啦;但同時有人拎住份cv逐間鋪逐間鋪問,你係老闆你會點揀?每日十幾個人扣門搵工,我仲洗唔洗check email 再慢慢約你interview?
代返入你個case,當你考慮緊有無呢個position存在,或者send緊email查詢既同時,可以有人係reef fleet terminal 派緊resume,再逐間逐間咁去船公司head office扣門,你覺得邊個機會會大d?所以呢,你目標想搵既呢份工,既講運氣,亦視乎你有無好好計劃,裝備自己,再作合適行動.我會建議你先出發黎cairns,真係搵唔到可以坐巴士去ayr,都無再去airlie beach碰碰.最差情況咪打份餐廳工邊搵錢邊等囉,肯去搵工,唔止唔會餓死,仲搵到兩個錢添!
huikaho 發表於 2013-9-12 10:16
GMT+8, 2017-8-26 06:54
Powered by Discuz! X3.2
© 2001-2013 Comsenz Inc.


text: 活希兒現年34歲,係中澳混血兒,於澳洲出生,佢喺1998年同陳曉東拍牛仔褲廣告開始為人認識,係香港首代o靚模.由於佢「鬼鬼哋」,個樣又sweet,所以好快就走紅,仲不時喺電台及電視台舉辦嘅活動中現身.一早明言愛卡通人物Hello Kitty嘅活希兒,喺1999年更踩入樂壇,當時佢拉埋Kitty落水,唱咗隻《Hello Kitty成為朋友》,出過碟㗎!不過,就係因為呢隻碟,佢嘅星途……睇番啲資料,當年唱片公司報稱賣咗25,000隻碟,但實質只有1,000,加上有傳佢歌中嘅一句歌詞「成日微笑……共聚伴隨着我一起跳高」而辣㷫咗班Kitty fans!自此活希兒成為一碟歌手,形象亦大插水,逐步淡出娛圈.對於活希兒斷送星途其實有另一個講法,有指佢媽咪Bonnie當正個女係搖錢樹,又欠債纍纍,Bonnie要賣樓套現還債,加上Bonnie同第二任老公林磊明有錢銀轇轕等負面新聞,最終令活希兒決定引退,避去澳洲讀書.當時活希兒同「演唱會之父」張耀榮有兩年唱片合約,亦因為活希兒避走澳洲而無法履行合約,但耀榮叔冇追究,仲戥活希兒唔抵,話Bonnie當個女視作天后王菲級數般看待.活希兒返澳洲後修讀法律,正式成為律師,同時亦有同朋友搞時裝店生意.年前佢離開法律界,有消息指佢轉咗去瑞銀(UBS)嘅法規事務部打工,任職聯席董事,月入過10萬.


text:
呢個禮拜尾,我就會同小王子去Adelaide參加佢地嘅Cello Festival,因為小王子被邀請去呢個Cello Festival度演奏,順個便去join佢地嘅Master Class.我第一次自己同小王子去到咁遠~~其實好鬼死驚,你地都知la~我係稙物人嚟ga ma,一嬲都無用開個腦,家下要自己帶個仔去到咁遠,真係好鬼驚ga!上次我同小王子返HK,就係因為我傻下~傻下~差d上5到機呀!不過呢單o野就5好提na,真係瘀到極點呀!
又要攪學校,又要準備5月去阿根庭度表演,所以呢幾個月,我真係忙到甩轆!
上個星期六,小王子去左第二間o係Sydney嘅地校度考音樂獎學金試,上次都講過,好多學校就算你係考音樂獎學金,一樣都要考成績試.o個個朝早8:15am就要去到學校,個試要考到晏就12:00pm唉~我都登小王子慘!小王子考緊試嘅時候,我同小王子爸爸就join左個School Tour,行個校園一周,兼聽個校長發up風.
o個日大雨到呢~加上我為左將o個日推上高潮............
我又著左高跟鞋!!!
最慘呢間學校無o野好,一味就夠大,個校園大到呢~落狗C加高潮高跟鞋.....到走o個陣我有一種好強烈嘅感覺﹣﹣
就係我隻腳指尾已經5再屬於我嘅!
o個個學校代表一味o係度喝d家長,喂!同樣嘅說話可以用5同語氣講ga喎~佢竟然同幾百個家長講﹣﹣
"我地呢度5係Child care,5該你地12:15pm準時嚟接返你地d仔女!"
"家長5該即刻離開!你地而家o係度左住我地~"
"你地(家長)左住緊個門口!"
有無攪錯呀?我地家下係嚟考獎學金,5係嚟乞喎~佢究竟係米攪錯左呀?o個日有成百幾二百人去考,成績5好嘅都5會去考la~考到重5係比全費喎,半費咋!!!你係米肯定要用d咁嘅語氣同我地講o野呀?學校代表都5識得尊重人,我點指意佢會教到我個仔去尊重其他人呀?
小王子考完出嚟同我講﹣﹣"媽媽!我覺得呢間學校d老師好惡呀!"
原來幚小王子監考o個幾個teacher都惡到爆,5怪之得小王子話5鍾意間學校la!今個星期六小王子又會再去Audition,以前我一直都以為﹣﹣只要小王子叻就一定可以攞到獎學金,但係好多o係Sydney度嘅Music teacher同家長同我地講﹣﹣要攞音樂獎學金 最 最 最緊要嘅~
係你考嘅學校o個年係想要你o個樣樂器.
我而家先知道,原來每間學校年都會內定一樣佢地o個年想要嘅樂器,則係話~例如o個年學校個樂團差一個小提琴手呢?咁o個年佢地嘅音樂獎學金就會內定要收一個小提琴手,除非o個年嚟考獎學金嘅人裡面,係無一個小提琴手 or 嚟考o個d小提琴手真係太~差,如果5係學校就一定會將o個年嘅音樂獎學金比拉小提琴嘅.咁則係話就算你叻到蹺飛都無用,到最後......原來係靠Luck!
唉~偏偏我小王子係出左名嘅"黑仔達"!!!而家.....我就真係好擔心na!


text:
原來Emileo係深圳政協,失覺曬.
不過政協係咩嚟呢?事實上,好神秘.有人話做政協唔算從政,但政協全寫係「中國人民政治協商會議」,「政治」兩隻字大大隻喺度,係唔係從政就真係Emileo Knows嚕.
好啦,今日都係講返一件事:政協係咩嚟?其實政協好神秘,作為一個高級嘅政治組織,喺《中華人民共和國憲法》內除科幻小說一樣嘅序文之外,並無任何一句提及政協,而對政協嘅描述就只有講佢係「有广泛代表性的统一战线组织」一句.咁到底政協係咩嚟?點解老董做政協副主席會係國家領盜人?點解做政協即係同意中共統治呢?咁就要返去1945年.
所謂「政治協商會議」,本來係中國內戰前夕,國民黨同共產黨談判而產生.雖然話當年國民政府都係一黨專政,但又毋可否認國民黨嘅一黨專政又係有民主化路線圖,就係孫中山《建國大綱》所提出嘅「軍政→訓政→憲政」三步曲.
用國民黨同中華民國政府嘅說法,民國六年至民國十七年,成立軍政府,以北伐戰爭推翻北洋政府為「軍政」,以軍治國,達成統一;北伐結束之後,國民政府要負責準備民主社會,於全國各地建立自治組織,宣揚民主憲政,謂之「訓政」,而民國十七年至民國三十六年,就係「訓政時期」,憲法係《訓政時期約法》;民國三十六年十二月二十五日正式結束「訓政」,三十七年五月二十日國民政府改組成中華民國政府,結束國民黨一黨專政,進入「憲政時期」,成立民主政府.但由於五月十日頒佈《動員戡亂時期臨時條款》,令實際行憲延至民國八十年.因此,技術上中華民國自從1948年起就係民主國家,不過長期處於緊急狀態下所以一切民主制度暫緩執行.
講返政協,政協其實就係因為國民政府意識到訓政係時候結束,又已經因為二次大戰無力再戰,不得不去同八年內由八千兵力變成百萬大軍嘅中共談判.重慶談判嘅結果,就係要召開「政治協商會議」,決定中國前途.
重點就係呢度:「政治協商會議決定中國前途」.
政協最後,有四大黨派參加.手上有兵嘅國共兩黨當然有參加,然後就係中國民主同盟同埋中國青年黨,最後當然有無黨派人士參加.呢次政協開到最後,中共都係同意嘅.但同時中共仍然不斷四出搶佔國民政府未能控制嘅地區,尤其是蘇佔嘅東北九省;當然國民黨亦都唔會唔知,企圖發力阻止.因此雙方軍事衝突無日無之.
政協決議要開「制憲國民大會」,決定《中華民國憲法》,正式結束訓政.然而,國共又未停戰,而且內戰越打越大.本來互相仲有談判,但當中共發現戰況有利自己,就索性獅子開大口,以各種過份要求令國民政府無法接受佢哋嘅條件,然後直接國民黨違反決議.最後,中共同手下左膠大黨民主同盟索性唔出席制憲國民大會,以便日後宣稱《中華民國憲法》係偽憲法1.
內戰結果我哋好清楚,中共打贏咗,而中共為咗表現自己係「民主派」,就喺1949年,聯同國民黨左派,民主同盟,致公黨等人再開一次政協,以「全國各黨派一致同意」嘅「支持」建立一個由「中共領導」嘅「多黨制」體制,國名係「中華人民共和國」.1949年新政協──亦即係今日所見嘅「中國人民政治協商會議」──就係將中國法理上交由中國統治嘅會議.
而且,中共亦保留呢個理應係四十年代為解決中國前途問題臨時召開嘅全國大會,用以不斷授權自己統治中國.呢個本來只應係全國性嘅臨時大會,更加細分成各級政協,結果又有全國政協,省政協,市政協,縣政協,基層政協.產生方式唔重要,因為全部都係政治酬庸用,甚至係畀人發財立品用──同清朝商人發達出錢捐官差唔多.
既然政協係咁一回事,一開始嘅問題就迎刃而解:
因為政協法理上決定中華人民共和國存在,所以政協高層應該算係領盜人.;因為政協就係中共為咗自己可以不斷獲得授權而開而保留,只要係政協就即係同意中共存在.事實上中共根本就唔care政協做緊咩同做咗咩,因為一嚟佢哋咩都做唔到,二嚟只要開會佢哋決議「中共做得好」就夠.陳政協講咩笑佢哋青年工作差,根本don’t give a shit.
好啦,其實做政協係中共明屈嘅,有時係你唔想做都要做,巴金當年成百歲想唔做政協都唔得.不過呢,又聽聞曾志偉做江門政協都從來唔去開會,最後畀人屌完就話唔做;周星馳都應該都好少去廣東政協,因為去親就變影迷會.既然政協開會咁兒戲,大陸人一直都對政協好冷漠,人人都知政協係廢嘅,做政協嘅人都心知肚明.
但咁係唔係就係唔從政呢?中共就係想要你個人頭嚟keep住授權畀佢,有名就得,你交咗名嘞,又算唔算「冇從政」呢?真係咁唔重要,又唔見北京任命我?


text:
Friday, September 25, 2015
生日勁不快樂
又大一歲啦,雖然人老左對過生日要求真係低左,
但我諗小小野都要做卦. 話就話年年生日想dayoff, 但因為今日有野due加上我地prepare左個 surprise party比我同事 50th歲生日,所以我都無咩所謂呀.其實全日我都好開心架, 到放工個陣, 原本老公講5 點幾走,點知突然又話有d野煩,要遲d先走得, 我都已經唔係咁開心. 係,有時d野未必佢控制到,我都唔應該怪佢, 雖然佢返到屋企都係咁過,但見到佢我諗我會開心d. 之後,佢成差不多8 點先返到,唉,個心已經涼左一半. 咁算啦,佢都係做野,無得講. 返到屋企,又要湊女沖涼睇書訓覺,都已經無時間做自己野, 到d女訓哂,都已經成 10 點有多,我沖完涼出來,我老公問我有咩做,我話無呀,跟住佢話, 咁慘,無電視睇? 跟住我話唔係.... 跟住就再無理我,自己做自己野. 比著平日,我無咩所謂,因為大家忙左一日,都想休息下, 佢中意打機我就睇下電視咁,但我生日既時候,就真係感覺怪怪的. 佢就真係自己打機,打到我吹哂頭,刷完牙,跟住先問我有咩做, 我話無,其實個刻條氣已經谷住左,我生日已經過左成日, 仲有一個鐘頭既時間渡過,你先問我咩事, 我個陣其實都唔多數理佢,我唔想係生日個日咁唔開心, 我自己入左房,佢feel到有d野,佢就打完機入來問我咩事, 我本來都唔想講,我唔想大家又不歡而散, 但佢問多兩問我就講我唔開心,生日無人陪,跟住佢答案係, 我琴晚咪陪左你囉,同埋呢幾晚都陪你呀, 佢話唔知點樣先滿足到我. 我真係唔想講野,咩叫生日? 呢幾晚陪我就係生日個日唔需要陪,我諗呢個都係男人既想法. 跟住仲話我唔好咁emotion, 話我唔應該咁易影響到自己情緒.佢咁講法, 原來唔開心,都唔可以喊,都唔可以比人知, 更加唔可以用情緒來控制自己,咁我覺得自己生存無咩意義, 我本身就係一個愛喊既人,睇套戲感動都可以喊一餐, 而家連生日無人陪唔開心都唔可以喊,咁我都唔知生存有咩意義了.
多謝你地聆聽,都多謝你地既blessings. 吾知呢條路可以點行,但為左小朋友,都要照行.
Tuesday, September 22, 2015
High tea @ The Pierre
未寫完之前既ftm生涯前,我想中途加入另一篇野. 再吾寫,我就吾記得架啦. 自從生完小朋友後,真係未試過自己出去好耐,最多係試過約朋友係office附近食lunch, 又或者朋友同埋小朋友一齊去食野行街,但兩個亞媽出去,真係未試過呀. 今次, 得到屋企所有人批准,就來一日辣媽high tea日,同我既朋友二人一齊去central park附近high tea. 講真,自己從來都未試過high tea, 就算係HK,都未試過呀. 所以今次真係新穎過新穎呀,咁當然係超級開心啦,難得吾駛湊小朋友可以休息一日,真係辛苦哂老公呀,不過比得佢湊,都預左屋企混亂過混亂,睇電視睇足一日等等,算啦,我都要適當時候隻眼開隻眼閉了.
我地個high tea本來係5點,但我地都覺得不如早少少出去,所以大約3點鐘就出到去,其實原來可以早D架,但我地兩個小朋友都吾知係咪feel到我地出街,又吾肯食野又吾訓,真係激氣. 好彩到最後搞左一輪我個女訓左,先可以快手咁出去咋,不過遇著subway又慢吞吞,我都坐左成兩個鐘車,真係人都癲. anyway, 雖然天氣麻麻,咁都吾影響到我地咁開心既一日既,出到去,我地行下名店,扮下闊太,哈哈,真係幾鬼爽. 本來我地約左5pm, 但我地見都無咩好做,所以決定早D去到睇下可吾可以比我地早D坐,好彩既係,佢地都走得幾快,未夠5pm我地就坐低左. 我地兩個亞媽都好鬼興奮,因為真係勁難得,同埋我地買左個coupon, 大約$60兩個人,有D咁既服務又有咁好既美食,我覺得好值呀! 不過可惜我個日開始有少少傷風,所以食到一個時間真係鼻都塞哂呀,慘慘!
其實個度既野食早已經準備好,所以都其實凍凍地. 總共有三層,第一層係有鹹點,但你問我係咩,我都已經吾係好記得,嘻嘻,不過幾好味. 中間個層,就係有D scone,佢個jam都吾差呀,其實我地坐咁耐真係食到第二層就已經飽啦,到甜點既時候已經要打包走人, 細食咩? 又吾係,係掛住講野,講到無停口咁,哈哈,所以都未有機會食甜點時已經要返歸呀. 我地就係個度坐足3個鐘,其實有D人遲過我地去都已經走哂,我地都算係坐得最耐個兩位,哈哈,不過人地吾明,但我地就好明白,因為呢個機會真係10年難得一見. 雖然我老公話我中意去就去啦,但我都吾想經常丟低兩個女佢湊,而自己同朋友出去我又覺得好內疚,同埋,就算今次出去只不過係數小時,但我地都時刻contact老公睇下D小朋友點架,個心真係囉囉攣呢.
好高興認識到呢位朋友,明白大家有小朋友出來不易,我都會好好珍惜呀. 希望將來會有更多呢D 機會啦!
我地個high tea本來係5點,但我地都覺得不如早少少出去,所以大約3點鐘就出到去,其實原來可以早D架,但我地兩個小朋友都吾知係咪feel到我地出街,又吾肯食野又吾訓,真係激氣. 好彩到最後搞左一輪我個女訓左,先可以快手咁出去咋,不過遇著subway又慢吞吞,我都坐左成兩個鐘車,真係人都癲. anyway, 雖然天氣麻麻,咁都吾影響到我地咁開心既一日既,出到去,我地行下名店,扮下闊太,哈哈,真係幾鬼爽. 本來我地約左5pm, 但我地見都無咩好做,所以決定早D去到睇下可吾可以比我地早D坐,好彩既係,佢地都走得幾快,未夠5pm我地就坐低左. 我地兩個亞媽都好鬼興奮,因為真係勁難得,同埋我地買左個coupon, 大約$60兩個人,有D咁既服務又有咁好既美食,我覺得好值呀! 不過可惜我個日開始有少少傷風,所以食到一個時間真係鼻都塞哂呀,慘慘!
其實個度既野食早已經準備好,所以都其實凍凍地. 總共有三層,第一層係有鹹點,但你問我係咩,我都已經吾係好記得,嘻嘻,不過幾好味. 中間個層,就係有D scone,佢個jam都吾差呀,其實我地坐咁耐真係食到第二層就已經飽啦,到甜點既時候已經要打包走人, 細食咩? 又吾係,係掛住講野,講到無停口咁,哈哈,所以都未有機會食甜點時已經要返歸呀. 我地就係個度坐足3個鐘,其實有D人遲過我地去都已經走哂,我地都算係坐得最耐個兩位,哈哈,不過人地吾明,但我地就好明白,因為呢個機會真係10年難得一見. 雖然我老公話我中意去就去啦,但我都吾想經常丟低兩個女佢湊,而自己同朋友出去我又覺得好內疚,同埋,就算今次出去只不過係數小時,但我地都時刻contact老公睇下D小朋友點架,個心真係囉囉攣呢.
好高興認識到呢位朋友,明白大家有小朋友出來不易,我都會好好珍惜呀. 希望將來會有更多呢D 機會啦!
Tuesday, September 15, 2015
第2日 ftm - 勇闖children musuem of manhattan
呢排又忙又病,已經又遺棄左個blog一排! 好啦,我要努力追blog先得!
上篇講完第一日做ftm, 我既第二日ftm行程就係去children museum. 一早已經約左朋友去,個日一起身就出發,真係同無假放無分別,唯一係可以同個女去玩,不過都辛苦架,佢吾發脾氣時就好,一發既時候我真係好想丟佢落街,仲有大把大把咁車埋去,不過....都係我好嬲好嬲時先咁諗,現實中又點會同點容許我咁做. anyway, 我地一早起行,其實雖然同hannah一個去,但要坐stroller上上落落subway都幾係野,加上吾係所有subway都有elevator, 好多時我就連人帶車咁搬佢上落,真係超辛苦. 跟住D人見到都吾會忙架,不過我無expect人地要幫既,但平時我自己一個時,我都會幫人手架.
children museum of manhattan, 估吾到一去就去左成日,開頭仲諗,約左10點鐘,咁鬼早,驚無咁多野玩呀. 我地去到時已經10:30, 都無停過咁玩,係中途出左去食lunch, 之後就玩玩玩, 玩到成5點先走,我都覺得好勁! 個museum有5層,我地開始時就去左basement玩,個度有個indoor playground咁, D小朋友係入面自己玩,我地可以係隔離睇實,之後有兩個人一齊唱歌跳舞,個度都聽左成個鐘呀,但又幾開心. 聽完玩陣之後,就食個lunch, 之後再玩. 下午時,我地就去玩陣水先,佢個玩水地方係outdoor, 但我又覺得幾好玩,可能吾算多人同埋新鮮啦,加上地方比較上乾淨,所以我都中意. 班小朋友就當然勁愛啦,所以我地係個度都hea左45分鐘,跟住因為有class關係,我地要趕去下場,係一個學整photo frame既class, 可惜我地去到無哂位,唯有轉移目標,去玩隔離既沙池,雖然之前個日先同hannah玩完沙沙,但佢去到沙池又狂玩,估吾到佢咁中意沙池wor....之後又有另一個class, 係jam band, 不過只不過係有D 樂器比佢地自己夾band, 有D無聊,但班小朋友又點會理,一齊過就已經開心到暈,哈哈. 呢個museum其實好多野玩呀,可能同埋佢有吾同既class可以去學野,又有人一齊講故事唱歌歌,幾開心呀! 最重要係都算乾淨,同埋一層層咁,走失機會難D,所以都玩得安心呀!
雖然咁就過左一日,真係好鬼累,但見到佢咁開心,我都真係好好好開心呀! 係走個陣佢cranky左一陣先訓覺,但我知佢已經好累架啦玩左一日,返到屋企個陣都忟左一排先肯食野,唉,算啦,一啖沙糖一啖屎,小朋友至愛!
上篇講完第一日做ftm, 我既第二日ftm行程就係去children museum. 一早已經約左朋友去,個日一起身就出發,真係同無假放無分別,唯一係可以同個女去玩,不過都辛苦架,佢吾發脾氣時就好,一發既時候我真係好想丟佢落街,仲有大把大把咁車埋去,不過....都係我好嬲好嬲時先咁諗,現實中又點會同點容許我咁做. anyway, 我地一早起行,其實雖然同hannah一個去,但要坐stroller上上落落subway都幾係野,加上吾係所有subway都有elevator, 好多時我就連人帶車咁搬佢上落,真係超辛苦. 跟住D人見到都吾會忙架,不過我無expect人地要幫既,但平時我自己一個時,我都會幫人手架.
children museum of manhattan, 估吾到一去就去左成日,開頭仲諗,約左10點鐘,咁鬼早,驚無咁多野玩呀. 我地去到時已經10:30, 都無停過咁玩,係中途出左去食lunch, 之後就玩玩玩, 玩到成5點先走,我都覺得好勁! 個museum有5層,我地開始時就去左basement玩,個度有個indoor playground咁, D小朋友係入面自己玩,我地可以係隔離睇實,之後有兩個人一齊唱歌跳舞,個度都聽左成個鐘呀,但又幾開心. 聽完玩陣之後,就食個lunch, 之後再玩. 下午時,我地就去玩陣水先,佢個玩水地方係outdoor, 但我又覺得幾好玩,可能吾算多人同埋新鮮啦,加上地方比較上乾淨,所以我都中意. 班小朋友就當然勁愛啦,所以我地係個度都hea左45分鐘,跟住因為有class關係,我地要趕去下場,係一個學整photo frame既class, 可惜我地去到無哂位,唯有轉移目標,去玩隔離既沙池,雖然之前個日先同hannah玩完沙沙,但佢去到沙池又狂玩,估吾到佢咁中意沙池wor....之後又有另一個class, 係jam band, 不過只不過係有D 樂器比佢地自己夾band, 有D無聊,但班小朋友又點會理,一齊過就已經開心到暈,哈哈. 呢個museum其實好多野玩呀,可能同埋佢有吾同既class可以去學野,又有人一齊講故事唱歌歌,幾開心呀! 最重要係都算乾淨,同埋一層層咁,走失機會難D,所以都玩得安心呀!
雖然咁就過左一日,真係好鬼累,但見到佢咁開心,我都真係好好好開心呀! 係走個陣佢cranky左一陣先訓覺,但我知佢已經好累架啦玩左一日,返到屋企個陣都忟左一排先肯食野,唉,算啦,一啖沙糖一啖屎,小朋友至愛!
Tuesday, September 8, 2015
第一日ftm
嘻嘻,其實純粹係想同hannah出去玩下,因為暑假少之有少,而我又因為工作而吾可以請多幾日假,不過已經累到發癲了.星期四,我就約左友人去battery park坐呢個叫做seaglass 既 carousel. 真係好靚呀,不過要$5一個人,都幾貴呀,不過我都係掛住影相,下次要同埋Emma去先得. (sorry 妹妹,媽媽係可以湊得一個人出街,我會補償比你架!)坐完個seaglass, 我同友人就一齊去食個lunch, 其實坐下食下,咁就已經成個幾鐘架啦,吾知點解,出街既時間過得真係特別快,可能玩下傾下,時間真係無哂.
之後我就返左office一陣,做少少野,跟住就去回合朋友再戰另一個地方,就係playground, 嘻嘻. 呢個playground我都無留意過,但原來就係我office行10分鐘左右,真係好近咋. 我係呢頭做左咁多年野,真係第一次去呀,又或者我之前未有小朋友,跟本吾會點留意吧. 呢個playground, 有廁所,有鎖,有沙,有水,有blocks比小朋友玩,我覺得幾好玩呀,咁當然啦,如果天氣吾好,去邊都吾好玩,我地就趁住夏天尾就玩盡去,好彩我地去個日天氣OK,而兩個小朋友都玩得好開心呀. 吾知係咪玩得太盡,呢幾日hannah都好鬼cranky, 睇黎都要休息下先得呀!
呢個carousel有別於平時既旋轉木馬,一來吾係馬,係用魚來做提材,而另外佢D音樂呀,轉呀,都有別於平時果D,個feel 好夢幻, 夜晚更加靚,不過有小朋友後要夜晚去真係無可能,或者等佢大D先啦.
呢個傻妹,平閥見我地用電話影相,佢又要帶自己部電話出來影相,好搞笑呀!
hannah好興奮呀,我都好開心佢咁開心呀!
有人指定要坐pink色魚魚,好彩都霸到,哈哈
之後去既一個playground, 叫imagination playground, 佢有staff打理,所以都算乾淨,有廁所方便我地用,又有鎖吾駛擔心小朋友走左出去,所以都好中意呀! 一半地方係玩水,而另一邊就玩沙,中間地方就係玩巨blocks, 兩個小朋友好開心呀!友人個仔仲突然nap nap下彈醒,實係知道有得玩,哈哈
遊記仲未寫完,下篇繼續.
Wednesday, September 2, 2015
part time FTM
星期一因為99要去training, 咁我就係屋企睇住兩隻馬騮. 其實開頭我都好驚,食我又吾驚搞吾掂,係擔心nap time個陣點算,果然到nap time, Emma見到hannah係度吾願訓,而hannah自己又吾肯自己去訓,個刻真係呢咁hea, 跟住我就叫hannah出去玩住先,我陪完亞妹訓就出來陪佢,好彩佢都肯聽我講兩句,之後到emma訓左(搞左幾鬼耐),我出到去見到佢係度玩水喉,真係打得少,原來佢想幫elsa 洗頭,可能早一排爸爸同佢去左髮型屋,爸爸要剪髮佢就睇住佢剪,所以呢排佢好中意幫D公仔剪髮,哈哈. 不過算啦,我知佢都吾係有心,我講左佢兩句就由佢. 到之後佢地訓醒,佢地兩個就玩,我就hea係屋企,佢地就自己玩,原來ftm都無我想像中咁咁咁辛苦,哈哈,不過我都依然覺得佢地好偉大,我間吾中一日就OK,要我長期咁樣,真係咪搞!!!
我以為咩血案發生,原來係紅色crayons markers, 好彩係洗到,如果吾係真係打得少呀!
做FTM真係好忙呀,我明天開始就放假湊hannah去玩,希望吾會太攰啦,嘻嘻!不過見到佢地玩得開心,我自己都覺得好開心呀!
Subscribe to: Posts (Atom)


text:
爆壹爆
紅色娘子軍殺到
Ads by Google
中國大媽行為一早名震全球,佢哋可以不理旁人目光大叫大唱,早排班大媽更來到壹傳媒門外圍堵,晚晚高聲咒罵「黎胖子」,真係聞者心驚,聽者流淚.
呢班大媽圍蘋果,另一班打扮成紅色娘子軍嘅中國大媽,就浩浩蕩蕩操到海洋公園,哇,幾十歲人仲短褲象襪咁扭腰跳舞唱紅歌,唔知嘅仲以為萬聖節出新招「人嚇鬼」.由於佔中運動仲繼續緊,呢班紅色娘子軍公然殺到大唱我愛共產黨,搞到在場人士以為係反佔中行動升級,將海洋公園就地赤化.
奇裝異服不特止,呢班大媽仲貫徹佢哋強國人驃悍作風,四圍蹲下乘涼,大聲叫嚷之餘,仲興之所至,隨時又再高歌,強迫人睇佢哋表演,咁鬼核突,對眼都唔知望去邊先叫有條生路.真心希望中國旅遊部門教育吓,大媽出國後,唔好周圍發花癲啦好嗎?
呢班紅色娘子軍,真係得佢哋
有胃口,隔籬其他人就冇啦.
旺角搞笑 V煞
肥版 V煞,自己創作.
上週末萬聖節,旺角佔領區班後生仔都有新創意,除咗好多人將「我要真普選」黃紙貼在額頭,扮道長趕殭屍之外,另外最多人扮嘅就係 V煞,搞到成個旺角都係 V煞人. V煞其實係來自一套戲,指反建制嘅自由鬥士,電影中嘅經典對白:「人民不應該怕政府,應該是政府怕人民!」及「面具下是一種思想,思想是不怕子彈的.」真係好適合呢場無領導的反專制運動.
不過呢日最好笑係一名少女,因為買唔到 V煞面具,竟然拿日本公仔面具來改裝,然後畫上眼耳口鼻,可能佢自知畫到不倫不類, V煞面變成包包面,仲詼諧到似日本能劇造型咁.不過難得佢有心,仲在面具上寫明「 V煞」二字,費事其他人睇唔明佢個面具係搞乜.爆哥同佢吹咗兩句,佢話支持佔旺及要求真普選,但家人則反對佢落旺角佔領區,唯有趁萬聖節出來蒲時,扮 V煞來支持佔中運動.
王晶真心反佔中
網絡潮文中有左膠,右膠,仲有一句叫「真心膠」來形容有唔同強烈政治傾向嘅人,呢排娛樂圈當中最積極反佔中,就當然係王晶,佢除咗喺微博上 Unfriend黃秋生,杜汶澤,何韻詩等支持佔中嘅藝員外,仲叻到上中央電視台大講反佔中,返到香港又出席藍絲帶運動幫李偲嫣站台,有人話佢因為農曆年前有戲要上,但因為發哥早排支持學生,為免套戲被大陸禁演所以高調反佔中.但爆哥識得佢身邊朋友,話佢其實係真心反佔中.
話口未完,佢又接受廣東南方報系嘅人物周刊訪問,繼續反佔中,仲話退休之前都會積極參與反佔中活動,佢反對嘅理由,無非都係擔心香港社會被破壞等等.雖然話論點老生常談,但佢嘅訪問就喺大陸引起好多人關注,原來,大陸政府一早落了禁令,不論佔中還是反佔中消息,只能由新華社和中央電視台發布,以免影響國內人思想.但王晶個訪問一出,大家都眼前一亮,透過佢訪問中仔細描述香港人點樣唔理禁令照樣佔領街道等行為,大陸讀者反而曲線知道香港佔中實況,於是又引發私下討論,聽聞大陸人仲分為支持和反對兩派,各有一半人.呢個結果,真心反佔中嘅王晶,又真係勢估唔到噃.
呢個字幕係藍絲帶加㗎.
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過吓癮!


text:
專輯:未分類
主唱:梁洛施
作曲:趙曾熹
填詞:農夫
編曲:James Ting
監製:趙曾熹
*Separation 郁一郁頭 張開對手 鬆鬆博頭
胸肌收埋 腹肌郁埋 一take warm up 晒
Roll 機action 多d交流
一佳角色 一佳鏡頭
不須鋪排 不須收埋 出ok晒*
*對鏡照照 照平日 喊喊笑笑 笑其實
個個要要要成日有戲要去演
鬥惡 鬥笑 鬥誠實
鬥嗌 鬥跳 鬥沉默
鬥到個個要黎學演好戲
放假炸肚痛要演
變了變老有晒錢
個個細節也有觀眾會看見
對你老細要去演 對你女友要去演
細細個有套戲 演到去最尾*
Isabella: 阿詹sir呀,我想問演戲有咩秘訣咖?
詹: 好簡單啫
有give n take 先係交流緊,要假動真 (好似詹瑞文)
導演嗌action,你要等一陣,咪咁猴擒 (好似詹瑞文)
啲咁多懶音,我好難忍,聽到打冷陣 (好似詹瑞文)
唔好浮誇,做戲要耐心,要學黃秋生 (唔好學詹瑞文)
REPEAT*
詹:
有give n take 先係交流緊 (ROLL機),要假動真 (ACTION) (好似詹瑞文)
導演嗌action,你要等一陣, 咪咁猴擒 (好似詹瑞文)
啲咁多懶音,我好難忍, (CUT) (唔好學詹瑞文)


text:
自從屋企附近開左間圖書館之後,我地去圖書館嘅機會就多左,亦都因為咁,我地依家成日都可以借圖書返屋企等小小豬進行睡前活動時間.
我地都借過好多唔同種類圖書俾小小豬睇,不過有一個系列小小豬就特別鐘意,基本上每次問佢想聽咩故事,佢都一定係揀嗰幾本套書.就連我兩次返學校講故事,都係利用依一套數嘅故事.
既然小小豬鐘意又熱充,我地都當然係會支持佢啦!不過,始終係圖書館借,都唔可以借得好多本,有時想借同系統嘅其他故事,都係外借左,所以大肥豬就有一念頭,就係買晒成套書俾小小豬,等佢可以係屋企慢慢睇,我地又可以慢慢講多啲唔同種類嘅,咁就唔洗日日都係嗰個故事啦!
開頭我都以為大肥豬係諗吓,點知原來佢真係行動左,仲即刻打電話去出版社訂晒成套36本圖書呀~
幼兒心理系列,我去學校講故事就係講左迷路同不偏食啦~
生活安全系列~
禮貌系列~
幼兒好行為系列,不過依一套圖書係需要訓練埋反思能力,所以小小豬未啱睇住呀~
其實我都覺得依一系列圖書真係唔錯,又簡單易明,最重要係每一個主題都係環繞日常生活,如果小小豬學識晒,咁就係好啦!大家有興趣都可以去圖書館借嚟睇吓啦!
唔好睇依啲書仔薄薄咁,一本書仔都要成廿幾蚊,依度買左..............雖然係貴左小小,不過睇圖書係長期性,加上如果真係啱小小豬,又可以培養到小小豬,都係值得呀!
真係不得不讚揚吓大肥豬,為左培養小小豬有良好閱讀習慣,佢真係完全唔手軟咁買圖書俾小小豬,反而買自己嘢佢就真係唔捨得,真係一個廿四孝DADDY嚟呀!


text:
21 APRIL 2014(MON)嚟到今個復活節我地一家嘅重點節目,就係去We嘩!充氣嘉年華玩餐飽啦~
首先要再一次多謝PR姐姐嘅邀請同幫忙,因為本來我地係約好左開幕第二日嚟玩.不過因為有啲突發事,所以我地當日唔可以出席.好在最後得到PR姐姐幫忙,我地可以改期嚟玩啦!
We嘩!充氣嘉年華每年都會係唔同嘅地方舉行嘉年華,雖然今次係九龍城廣場所舉行的可能係比較細少,需要分兩個區域舉行活動,主要設在廣場地庫的三個大型裝置,及於UG樓則是三個小攤位,不過都足夠令在場嘅小朋友玩得好興奮啦~
我地今日嘅任玩玩樂時間就由PR姐姐替小小豬蓋上小手印開始~
我地第一個遊戲就先去「We 嘩!抓抓樂」係入面有啲風將啲氣球吹來吹去,一見啲氣球飛來飛去.唔止小小豬,就連入面啲小朋友都玩得好興奮~
係第一次玩嘅初段,可能小小豬唔太習慣,所以曾經有一刻想走嘅衝動.好在在場嘅負責哥哥好細心咁逗小小豬,所以最後小小豬先可以好放心咁玩,仲連玩左兩轉添呀~
可能今日係最後一日嘅關係,所以當我地玩完兩轉抓抓樂之後,到玩「恐龍遊樂園 」時就開始要排隊.不過慶幸當時人數唔算多,所以我地排左數十分鐘就可以去玩啦!依個遊戲即係跳彈床,入面仲有啲恐龍,小龜同滑梯俾小朋友騎上去玩.
不過小小豬就唔多熱衷騎恐龍,只係入面跳跳跳咁走嚟走去呀~
我地當然要玩埋最吸引嘅「小丑魚奇幻漂流」,小朋友除左係前排彈床跳跳跳之外,最重要就係去爬入魚嘴,之後就係尾部"SIR"落嚟.
其實小小豬都係剛剛好可以入去玩,所以係爬上彈床同魚嘴時都幾吃力,加上同場嘅大小朋友都比佢爬得快,所以小小豬開頭都好似一舊飯咁唔知點入手好.不過好在場內嘅工作人員見到有小朋友需要協助時,到會即刻幫忙,咁比較細小嘅小朋友都可以享受依個遊戲,真係要俾個LIKE啲工作人員呀~
我地係地廣場地庫玩左一輪激烈遊戲之後,就轉戰UG樓玩啲文靜少少嘅遊戲.
首先就去玩「We 嘩!造型流沙」,依啲特別嘅綠色沙,完全不黏手及衫,而且仲有抗菌成份,所以相當衛生同易於清潔.入場玩嘅所有大小朋友都一定要使用消毒洗手液先可以入去玩,所以就更加放心了~
之後我地就去「We 嘩!藝術廊」做個小手工,原本都打算做啲簡單嘅筆筒,點知小小豬見到依個動物小屋擺設就非常鐘意,所以最後我地都係決定向難度跳戰,佢地兩父子整得幾投入~
幾經辛苦(都整左大半個鐘有多),終於完成啦!但走嘅時候都係要拆左佢放入書包仔拎返屋企.雖然好似係白費左啲,不過小小豬有大半個鐘乖乖坐定定主動做手工,都已經係好叻仔啦~
玩埋最後一個遊戲「智勇神槍手」,小小豬都幾有氣勢咁渣住支槍去射,緊係啦....因為射中就有小禮物嘛~
整體上玩左一轉所有遊戲之後,我地就去TEA吓休息一陣,之後就再去玩過.不過當時正值人流高峰,所以好多遊戲都好多人.最後我地就俾小小豬決定再多一次玩遊戲,估唔到小小豬最想玩都係「小丑魚奇幻漂流」,所以我地又去排隊了.
可能吸引左第一次玩嘅經驗,今次小小豬明顯比上一次玩時進取同興奮,不停跳跳跳之外,仲成日都要爬入魚嘴~
玩完一次都唔夠喉,又話要再玩,最後總共排左三次隊,係最後一次仲玩到冇晒能量了~
哈哈...何其精力旺盛嘅小小豬都玩到冇晒能量,所以話We嘩!充氣嘉年華真係一個放電好地方呀!
今次佢地已經完滿結束,唔知下一次會係幾時呢?希望可以快啲再有得玩就好啦!因為唔止小小豬,衽場每一個小朋友都係玩得開心又盡興呀!


text:
真係羨慕家中啲貓大帝,唔駛做,日日等我哋服待佢哋,每日只要等食,等疴,去玩,想hea就hea,想瞓就瞓
通常每日朝早,貓地都一早就起身,仲會等我哋起身
但有時,都仲見有貓未願起身
又或者已經起身,係度做緊早操,哈哈
一見仔仔爸入咗廚房,就知道準備早餐,哄晒係廚房
未聽到開罐罐聲時,五貓各自搵地方等,大家搵得齊五貓嗎﹖
一食飽Marble 仔又匿係浴缸
有時就返梳化再瞓過,唔怪得佢咁鬼肥啦
有時連天師仔都上梳化陪Marble 仔瞓
Charco仔一食飽就攤地
有時會坐上電腦椅,或者係電腦椅頂,避開奇奇
奇哥仔朝早唔會食太多罐頭,所以好快又等放乾糧
食飽就返個籃度hea
有時我仲未夠鐘出門口返工,佢哋又要出走廊行吓
Chewy要仲未太敢行出去,就算敢都只係行到轉角處度裝吓
我諗當我哋返晒工唔係屋企,貓地一定係各自搵地方hea
到我收工返到屋企,有時會有貓迎接,但有時又無,我都要週圍去搵貓
當我搞掂餵完佢哋食雞肉罐罐餐,沖埋涼,就開始做自已嘢
會睇吓報紙,睇,佢哋又o黎搞住晒啦,唉
之後我會開電腦上網,有貓係床陪住
同Chewy玩吓
到我哋食晚飯嗰陣,通常Chewy 都係阿姐床度瞓覺
到咗星期日放假,我都會瞓得比較晏,某朝我起身,見到Chewy 瞓係床尾,睇佢個樣都仲未瞓醒
有時早起去個厠所,一落床見到有貓瞓係床邊貓床瞓,仲未起身
好多時到我食早餐時,Marble仔又要o黎R 食
通常星期日都好少出外,多留係屋企,有時下午會出廳睇機頂盒電視,通常Marble仔又會o黎梳化瞓兼陪我
瞓到仲脷,仲發夢週身郁
但有時佢哋會入房上床瞓
或者我留係房上網,都有貓上床瞓兼陪住我,我仲會閂燈唔“橙”住佢哋瞓
到食完晚飯,洗好碗,多數都係繼續留係廳追電視劇,有時Marble仔又黐住我睇電視,其他貓都留係廳度hea
擦完牙,返房瞓,有時會見到有貓地已經瞓住等
但呢張相係,當我一上床,兩貓又走晒了
基本上,貓地每日都係咁過,有貓黐實時就覺好溫馨,有貓頑皮搞蛋時,覺得好玩又得意
養貓地都已經有十年,真係想像唔到,如果家中無貓會係變成點


text:
男人的浪漫 | 成班麻甩佬去旅行,又係另1種浪漫
男女執行李大不同
每次同女朋友去旅行,佢都好似行fashion show咁,每日要着唔同衫,連手錶都要帶幾隻去襯番件衫.除咗服裝,仲有一大堆化妝品同護膚品,女朋友每次去旅行都會帶條大毛巾,用嚟沖涼之後抹身,根據佢所講,酒店嘅清潔工人會用房間客人用過嘅毛巾嚟清潔廁所……
仲有浴室用嚟墊地嘅毛巾,會連埋俾客人抹身嘅毛巾一齊洗,所以酒店嘅毛巾係相當唔衛生(我帶條面巾就可以抹身).
男人出遊背囊搞掂 最重行李竟然係……
而今次「麻甩團」一行4人,冇1個人帶行李箱,全部只係揹住個背囊.行李最重嘅其中1位麻甩,佢帶嘅唔係化妝品同靚衫,而係1部PS4.相信每次去旅行都分秒必爭嘅女仔唔會理解到,去旅行帶遊戲機呢種玩法.但我哋呢班麻甩佬,去旅行就係想乜都唔理,放鬆一下.
喺泰國每日嘅行程,就係喺酒店附近食早餐,喺附近行下街,返酒店打機,打到肚餓落街食飯,買埋消夜再返酒店打機……冇錯,我哋呢班麻甩佬,最開心最放鬆就係呢種生活模式,鍾意食就食,玩就玩,瞓就瞓.
與老闆「斷絕來往」麻甩團盡情享樂
可能你會問,打機點解唔可以喺香港打?因為當你身處香港,手機就會不停響,即使係假日,工作都會死纏住你唔放.老闆一句:「跟一跟呢個e-mail.」成個放假嘅心情都會冇晒.
去旅行就可以名正言順拋低工作玩番幾日,就算個客搵你,覆佢一句:「唔好意思,我唔喺香港,我搵同事幫你跟跟.」呢種感覺真係難以言喻.
雖然呢幾日旅程好hea,喺其他人眼中好浪費時間,但成個麻甩團,都喺呢幾日得到最好嘅假期.
香港人,或者最需要嘅唔係去邊度旅行,而係1個,確確實實嘅「飛行模式」.


text:
遊戲名稱:Charles
類型:HEA時必玩
Charles同以前中學玩過嘅一隻Game好似,好似逃命遊戲咁,要避開哂追住你嘅敵人,超刺激,一開波就停止唔到,絕對係一隻挑戰反應極限嘅遊戲.
介紹:
由111% (公司名)開發嘅Charles係一款以挑戰反應極限嘅offline遊戲.過程中你作為一隻飛機仔,要避開哂唔同嘅粒粒,生存落黎!小編覺得呢隻遊戲最值得加分就係佢成個遊戲嘅畫風,係以簡單同色彩為主,好多小清新(偽文青)嘅感覺,睇落一啲都唔毒.呢隻game個節奏仲跟住時間而一路加快,而玩家會愈玩愈刺激,愈黎愈緊張!唔經唔覺就會玩左耐多次同玩左勁耐…
(111%)
玩法:
玩家用手指控制遊戲中嘅飛機(其實好多造型,我用緊尤魚…)係一個空間入面移動.而移動同時,周圍會有好多粒粒飛出黎追住你(有時仲會用突擊嘅方式,造出連環攻擊)…你嘅目標只有一個,就係走佬同生存落去!當然啦,空間入面有時會出現一啲武器或是係道具幫你打爆啲粒粒,又爽皮又過癮.
(好_多野追住,見唔見到中間個隻飛機?)
(食左武器就可以狂瘋打_啲粒粒)
MUDAPPS自家評價 :
好唔好玩:9
除左走佬之外,仲可以用一大堆得意武器,非常吸引!小編係比咁高分架啦..因為的確係好好玩,仲會上癮…試過你就明!
長時間作戰力: 8.5
作為一隻offline game,加上簡單同文青style嘅簡約風設計,根上就食勁少電!所以,呢隻遊戲係可以比你長時間作戰嘅,給個讚!
攝時間能力: 9
呢隻遊戲以走佬為主,比玩家去破自己嘅紀錄同賺錢升隻飛機仔,基本上可以玩好多.加上呢隻遊戲有一個幾得意嘅地方就係佢嘅配樂,係一首叫 A Foolish Game…你生存幾耐就可以聽到呢首歌幾耐…有時玩玩下,聽聽下,唔經唔覺就重複左好多次,好似中左幻術咁.加上有時玩到節奏好多個陣,精神就會崩緊,所以時間過得好快.呢隻Charles係我去歐洲窮遊(等左十個鐘去轉機)個陣幫我捱左唔少時間架!
挑戰性: 8.5
玩法雖然單一,就係走佬,但嬴在節奏會一直加快,令到你愈黎愈緊張刺激,所以挑戰性好高,唔會覺得悶.另外,Charles仲有唔少嘅武器道具比你去拎,造型效果都相當唔錯,為呢隻Game加左唔少樂趣同興奮嘅感覺(由走佬變做追住人打,爽到呢).
威威程度:8
雖然佢係一款單機Game又無得Online一齊玩,但本身嘅挑戰紀錄就已經一個好好嘅目前比你去追逐.每次過到紀錄都會好多成功感,亦都代表你反應快左!加上玩完每鋪之後,Charles可以比你Share個紀錄上唔同平台,比你可以同朋友仔威下.
Google Play 商店:
IOS App Store:


text:
山雞一篇《[賞花唔係去金鐘呀?] 沙螺洞油菜花田》,引咗唔少人話要呢個禮拜去沙螺洞一轉.不過,同一時間,又有網友講返呢個油菜花田其實唔係咁簡單.
借靚相畀我哋一用嘅Macro Li,就提醒我哋,「村民為左自己可以起屋 不惜破壞濕地 破壞香港瀕危物種 , 種植油菜花 吸引市民到場 騙取簽名支持反對 興建骨灰龕場 , 其實為左自己可以建屋」.
見到咁樣,我即時追查落去,發覺長春社同世界自然基金會(WWF),一直都有監察沙螺洞嘅發展.其中WWF指出,沙螺洞為世界少有嘅山上濕地,長期維持物種嘅多樣性,當中包括68種蜻蜓(約佔全港7成,當中有新的品種及瀕臨絕種的品種), 6種瀕臨絕種的蘭花, 香港20%淡水魚(包括稀有的「 白線紋胸鮡」淡水魚), 27%的鳥類及25%的爬蟲類等.
有咁多物種,係因為呢度長期無做過任何發展(包括農耕).但係由舊年12月,長春社發現該處嘅野草已盡毁,河道已被破壞.而有村民更承認會喺呢度開設農莊.
因於沙螺洞並非規劃於郊野公園範圍,所以任何發展喺法律皆不受約制.而如果喺呢度進行大規模耕作嘅話,呢度就會發生生態災難.
既然已經沙螺洞已經種咗一片油菜花田,大家行山路過去睇都未嘗不可.不過,就記住沙螺洞嘅生態係十分脆弱,油菜花可能係當地蜻蜒嘅催命符.
有關沙螺洞嘅保育文章,可參考:
長春社:《沙螺洞面對的威脅從未停止》(立場新聞)
WWF:《從沙螺洞遭破壞看城規條例的漏洞》
蘋果日報:《沙螺洞濕地被抽乾 7,000平方米寸草不生》
同場加映:要賞花,不如賞野花.呢棵就係細個嘅時候,過年仲有好多人插嘅吊鐘花.而近年,因為被過度斬伐,香港嘅野生吊鐘已經買少見少.據講西貢大枕蓋都有唔少,而嘉道理農場亦有專人打理嘅野生吊鐘.
更多:
Fitz.hk Facebook專頁
[猴年行大運] 尋訪香港足跡 5條漫步路線
[猴年行大運] 5條精選短遊路線
Fitz Hiking 行山
分享連結:


text:
睇某個 secret page 見過啦
如果係真既話
六月娘認真高招
AY 唔識 account
搵會計出身 Derek Chow 係拍住上
再搵條 team 教AY account
宜家要捧丁羊
就搵 OM 係背後做野
丁羊都好似唔點搞地理了
一虎已玩哂
Derek 好野黎,係 6 月娘唔珍惜呢個猛將.
我私補個學生係 Derek 宜家既日校生,話 Derek 好有 heart 教,不過個人煩膠左 d .
成日用差唔多半個鐘去鬧 D 根本準備 drop BA 既垃圾.
但佢 D test 同 exercise ,睇得出係高質.
做私補做到係知 gum dor 野.
AY 教 Paper 1 認真好既.市面上真係冇人能及 (雖然冇補過其他人既 paper 1)
但佢教 paper 1 d 題目字眼點轉,真心無敵.
基本上,補佢 Paper 1,一定拎到至少 9 成分數.
不過會計個 part ,佢認真唔夠其他人黎.補底尚可,上星真係難 D.
根本係 copy and paste 一堆 PP 做 notes .
其實古代兩個 BA名師都幾好,係冇廣告唔出名.
上年 repeat 補 Ling Leung,升左兩個 grade 去到 5**
真心好野.個 flow 同題型認真無敵.佢會洗腦洗到你做數少左好多 careless
宜家大學讀 account ,有時都諗起佢把聲.
Sharon Chan 雖然冇補過,但 repeat 個年識 friend 用中文讀補佢.
聽聞節奏比較慢,但補底一流.問書永冇黑面,覆得又快又詳細


text:
香港近幾年,急速赤化,荒誕嘅事情無日無之.李波被消失事件之後,朋友之間,除咗憤慨,討論得最多大概係點樣續期本封塵嘅BNO, 究竟BNO 有冇用,同埋有冇移民嘅方法.
BNO 嘅用途,相信大家喺網上嘅討論都知道,極其只係會令你喺外國得到比特區護照好嘅領事服務,同埋唔會比人誤會係強國人 (呢個原因我絕對認同),但係長遠嚟計,如果仲有人 FF 英國政府突然會大發慈悲,畀翻 BNO 有居英權,大家真係唔好再發夢.英國比起其他西方國家,絕對係更加利益掛帥.二戰之後英國處於破產邊緣,對於喺第三世界嘅殖民地,基本上係急急腳放手,最好越獨立越好;直到今日,英聯邦裡面大部份嘅前殖民地,都係經濟政治混亂,貪污盛行,人權狀況欠佳,而英國作為英倫邦嘅始創維繫人,亦都冇乜興趣理會.1982年中英談判,明明大部份香港人想維持現狀,英國就一早決定事事向中共讓步,以換取大量投資中國嘅合約機會.雨傘運動之後,英國以天子規格接待習總,香港嘅狀況絕對唔係議題之一,而英國連核電廠咁敏感嘅國家設施,都可以賣比中國營運,你話佢會唔會為咗香港區區幾百萬 BNO 二等公民得罪中共,同錢過唔去?有人提議集體告上歐盟法庭,為 BNO 平權,亦無人可以講勝算有幾大.
我哋呢一代廢青,成日都話上一代天真誤信民主回歸,又或者只係喺前途不明嘅時候爭住移民歐美,完全無積極表態爭取香港人嘅意願,然後就攞住外國護照,返香港若無其事搵錢,甚至變成親共份子.假如我哋呢一代,喺今日只係計劃點樣離開,其實同上一代嘅人冇分別.再者,要成功移民,首先誠惠幾百萬嘅投資,何況以今時今日歐美嘅經濟狀況,要好似上一代咁靠賣吓中式快餐養活自己,絕對唔係容易嘅事.如果大部份有能力嘅香港人移民離開,更加係正中中共下懷,達到人口洗牌,全面接收香港.
香港人,已經無路可退.與其幻想只係靠外國勢力,又或者只係計劃走上一代走過嘅移民路,不如迎接全面抗爭嘅未來.無論係走入體制選舉,喺自己專業界別發聲,街頭抗爭,甚至係抗議小朋友嘅學校用普通話教中文,都可以係抗爭嘅一部分.我哋唔能夠要求每個人都有視死如歸嘅底線,亦無人知道抗爭嘅最後結果,只可以希望每個唔想香港沉淪嘅人,都唔好比而家呢種無力感嚇到,繼續係自己嘅能力範圍抗爭落去.
Cover photo: ejinsight


text:
如果想係bar度坐下飲下酒,又想靜d同朋友吹下水,又可以食好(東)西既話,小編就有個好介紹!
今次要介紹既係充滿七十年代感覺既 “pizza bar” (灣仔駱克道53-55號恆澤商業大廈)係灣仔站C 出口, 行經好多好嘈既bar,步行約4分鐘向住金鐘既方向一直行就會到~
唔好講咁多,拿拿聲入去坐低嗌野食嚕~ (行到落去留意下有一個好懷舊復古既舊唱機)
打開menu,除左好多野食之外,就係好多野食……
小編就推薦大家,嚟到pizza bar,就一定要試下pizza,小編就嗌左海皇星百勝批,個批底加咗啤酒嚟整, 呢種香味係出面食唔到.佢d Pizza比較薄,相比pizza hut既pizza佢足料好多,真係有隻蝦係上面,而唔係得蟹柳個d頹料.而且佢既pizza 有分3個size: Mini, Regular, Family.由小編經驗所得,如果兩條友Mini就夠,帶4個朋友就可以嗌regular (不過都視乎各人胃口而定)
呢個係蜆肉意粉,真係大大碟~
小編估計佢應該用橄欖油炒,所以好香,蜆肉都好足好入味!另外,海鮮意粉辣辣地都唔錯的!
呢個係芝士椰菜焗帶子,食太多肉都係嗌番個菜.D薯容焗得岩岩好,帶子大大粒,連埋d芝士食真係好正!
好喇,泥到酒吧點可以唔飲酒?呢度有齊好多Cocktail 同啤酒(Hoegaarden,Stella Artois,Guinness呀乜乜乜個d),仲有普通檸檬茶都有的.
不過,小編就覺得Pina Colada最好飲最易入口,溝得好夾 (椰子味既酒)(因為係女人所以飲女人酒囉)
呢個係baked Alaska 火焰雪山,食落好似棉花糖咁,又有d酒圍係碟邊,面皮脆脆地,幾特別!(呢個大概200蚊左右,如果有朋友生日都可以一試~)
Pizza bar真係一個同朋友吹水,啤啤佢,食好西既好地方!有足夠既卡位同埋大枱,可以留位,價錢每樣大概80-100蚊,同幾個朋友一齊share完全冇問題.
P.S 雖然好多好野食,不過有個菲律賓炸乜乜係大伏泥!
食完有coupon送的話,可以用泥下次食小食.


text:
遊韓當然要舖相呃like!必備保濕神物的3種玩法@MISS SUNNY
Text:生活時報MISS SUNNY
(Presented by SK-II)
現代人去旅行的重要任務當然是影相呃like,仲要帶勁多衫好似行show咁.話說月頭撲到last minute平機票飛首爾玩濕身夏祭加水上樂園,掛住襯十幾件泳衣,搞到最後又冇時間又冇位放護膚品,膽粗粗將枱頭支平時少用嘅護膚品掃落袋,不過誤打誤撞,淨係帶咗幾樣救命產品.而家同你哋介紹吓我呢次旅程先.
Day 1-落機要保濕:自製神仙水mask
好鍾意去旅行,但好憎搭飛機.主要原因係機艙內的濕度得0-20%,次次搭完都覺得皮膚啲水分被抽乾.尤其是今次搭凌晨機,落到機返到酒店,望一望塊鏡,嘩,啲紋浮晒出嚟,個樣殘到自己都驚.
此時此刻,最好當然係敷個保濕急救mask,但打開行李箱就發現,我.根.本.無.帶.面.膜.不過又命不該絕,竟然化妝袋暗格有一小袋壓縮面膜紙,應該係上次去日本用剩的.於是將神仙水狂倒落面膜紙度,自製一個超保濕神仙水mask.敷完後,真係乾紋變到無咁明顯,化妝嗰陣都無咁浮粉,成功可以影到呃like相.睇返原來神仙水含有90%皇牌成分PiteraTM.所以,今次真係終於知點解叫佢做神仙水.神仙水,喺旅程的第一個晚上就救我塊面一命!
Day 2-曬到又紅又乾,急救小撇步!
行程第一日,即去京畿道水上樂園Caribbean Bay玩樂園於上年新開張的巨型滑水梯Mega Storm.刺激完試埋個19米垂直Tower Boomerang Co滑水道,排下隊又玩吓咁,基本上曬足成日.雖然話做足防曬措施,但返到酒店就發現啲皮膚又紅又乾.
呢個時候,皮膚處於一個好脆弱嘅狀態,唔建議用任何美白產品.所以,第一樣要做嘅,就係——舒緩.正所謂,呃like相唔易影.要喺有限嘅資源達到最大目的,突然諗起聽人講過神仙水入雪櫃仲正,於是試下啦.沖完涼後用雪凍咗嘅神仙水沾濕化妝棉,然後敷臉上泛紅皮膚5分鐘.用完之後,皮膚無咁乾,又無咗痕嘅感覺,即時補濕,急救效果一流.雖然會用咗好多神仙水,不能喺呢個時候不能再慳啦.
Day 3&4-狂食後遺症
玩完水上樂園,,第三日開始進入瘋狂食嘅階段.其實係癲嘅,一日之內食咗一次炸雞一次韓燒再加一次醬蟹.可能實在食得太過份,夜晚返到酒店開始覺得有啲喉嚨痛.加上間酒店麻麻地,晚晚都瞓得唔好,所以第二朝起身就發現連啲皮膚都暗啞乾燥兼有少少想爆瘡咁.喂,今日本來係諗住去南山塔影靚相的,咁而家點算先?
望一望個袋,都係拎返神仙水嚟救命.直接倒咗啲神仙水落化妝棉度,然後輕拍塊面,再用神仙水沾化妝棉敷嗰粒我超驚會爆嘅瘡度.敷完之後,粒瘡好似又冇咁紅.經過呢次之後,我發現懶人旅行必備神物——SK-II神仙水.呢次旅程幸運地掃咗佢落袋,解救咗我皮膚喑啞,乾嘅問題.經過呢次之後,佢變咗我嘅must have item.
Save


text:
今日係嚟北海道玩嘅最後一日,
好唔捨得呀!
好想繼續玩耐D.
今日第一個行程去白之戀人朱古力趣緻城和玩具博物館.
攞住塊特大嘅白之戀人影相張先得!
下面個D係整蛋糕嘅配件嚟o架!
好精緻,好靚呀!
呢度D蛋糕好鬼吸引,
可惜食飽飽咗早餐,
如果唔係我實食番件o架!
跟住我哋就去咗玩具博物館啦!
呢度D玩具,
有好多年紀大過我o架!
10點正,
白之戀人戶外有音樂show睇.
食咗杯好creamy嘅雪糕後,
又係令姐姐瘋狂嘅行程,
行狸小路商店街和地下城啦!
係狸小路就慘啦!
我同母親大人又唔鐘意買嘢,
又大風,又凍,
百無了賴走到地下街行行企企,
咁就逗留咗2個半鐘.
咁多日旅程中,
今餐係唯一自費食嘅一餐,
之前大家都諗住食好Do架!
不過大家用錢都用得七七八八,
唯有食碗拉麵就算啦!
呢碗叉燒拉麵都唔平o架!
好似要960YEN,
仲食埋2個冬甩先去機場.
去到機場,
影番張日本戰利品先!
靜靜雞話俾大家知,
我哋又係坐Busniess class,
由年尾好運到年頭呀!
我半個喼去,
1個大喼加一個急凍海鮮盒寄艙,
2個handcarry攞上機,
仲慘冇人接我機,
算啦!老公病咗嘛!
最後佢係天水圍巴士站接我呀!


text:
CPA强制注册至尊版源码+免杀工具+易语言{:7_198:}{:7_198:}{:7_198:}
是强制客户端注册吗? 来看看好了 大家别买还需要购买解压密码 死骗子
不要买了 这B玩意下载完还要去买解压码 真够渣的
好好好好好好好好好好好好好好好好好好好好好好好好好好好好好好好好好好
好好好好好好好好好好好好好好好好好好好好好好好好讚讚讚讚讚讚讚讚讚好好好好
好好好好好好好好好好好好好好好好好好讚讚讚讚讚讚讚讚讚讚讚讚讚讚讚好好好好
好好好好好好好好好好好好好好好讚讚讚讚讚讚讚讚讚讚讚讚讚讚讚讚讚讚好好好好
好好好好好好好好好好好讚讚讚讚好讚讚讚讚讚讚讚讚讚讚讚好好好好好好好好好好
好好好好好好好好讚讚讚讚讚讚讚好讚讚讚好好讚讚讚讚讚好好好好好好好好好好好
好好好讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚好好好好好好好讚讚讚讚讚讚讚讚讚讚讚好好好好好好
好讚讚讚讚讚讚讚讚讚讚讚讚好好好好好好讚讚讚讚讚讚讚讚讚讚讚讚讚好好好好好
好好讚讚讚讚讚讚讚讚讚讚好好好好好讚讚讚讚讚好好好讚讚讚讚讚讚讚好好好好好
好好好好好好好好讚讚讚讚好好好好好讚讚讚讚好好好好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚好好讚讚讚讚好好讚讚讚讚讚好好好好好
好好讚讚好好好讚讚讚讚讚好好好好讚讚讚好好讚讚讚好好好讚讚讚讚讚好好好好好
好好讚讚讚讚讚讚讚讚讚讚好好好好好讚讚好好讚讚好好好好讚讚讚讚讚好好好好好
好好好讚讚讚讚讚讚讚讚讚好好好好好好好好讚讚讚好好好好讚讚讚讚好好好好好好
好好好好好讚讚讚讚讚讚讚好好好好好好好好讚讚讚好讚讚讚讚好好好好好好好好好
好好好好好好讚讚讚讚讚讚好好好好好好好讚讚讚讚好好讚讚讚讚讚好好好好好好好
好好好好好好好好好讚讚讚好好好好好好讚讚讚讚讚好好好讚讚讚讚讚讚讚好好好好
好好好好好好好好好好好好好好好好讚讚讚讚讚讚好好好好好讚讚讚讚讚讚好好好好
好好好好好好好好好好好好好好好讚讚讚讚讚讚好好好好好好讚讚讚讚讚讚讚好好好
好好好好好好好好好好好好好好讚讚讚讚讚好好好好好好好好好讚讚讚讚讚讚好好好
好好好好好好好好好好好好好讚讚讚讚讚好好好好好好好好好好好讚讚讚讚好好好好
好好好好好好好好好好好好讚讚讚好好好好好好好好好好好好好好好讚讚讚好好好好
好好好好好好好好好好好好好好好好好好好好好好好好好好好好好好好好好好好好好
页: [1]


text:
增強 router 穩定性看這裡,其實一招就可以解決問題
幾乎每個屋企都一定有一個無線網絡,但香港人口咁密集 Wi-Fi 訊號變得容易受干擾.唔少人以為好似會考聽聆咁,伸長自己部收音機天線就可以收得清啲,以為換隻天線多啲,訊息強啲嘅路由器就可以解決問題.事實上Wi-Fi 訊號干擾大多係因為太多人共用一條頻道搞到「大塞車」.
唔少人係設定路由器嘅時候都忽略咗選擇頻道嘅重要性.你可以將 Wi-Fi 睇成隧道,比較普遍又用得耐嘅 2.4GHz 就係紅隧.因為 2.4GHz 同時有 14條行車線,如果同一個頻道內有太多 Wi-Fi 裝置同時使用,就有機會互相干擾,就算網絡速度再快,前面有架車塞住都係郁唔到,所以係設定路由器嘅時候最好揀一條較少人用嘅頻道.
要知道邊個頻道少人用,就同番工前睇路面交通消息一樣簡單.用 Android 裝置安裝《Wifi 分析儀》app 就可以掃描到隔離屋用緊咩 Wi-Fi 頻道.好簡單,睇到邊條少人用就用邊條,一個人霸晒成條路就點行都得啦!
2.4GHz 就好似紅隧一樣,因為開放得早,大部份無線相關周邊產品,包括使用藍牙嘅鍵盤,滑鼠,同樣都係以 2.4GHz 無線技術為主.試問咁多車一齊行又點會暢順.所以為咗避免干擾,愈來愈多廠商轉以 5GHz 來取代原本的 2.4GHz 頻段.
雖然無論用邊個頻譜,理論上速度都一樣,但 5GHz 比較少裝置會用,加上提供更多頻段數量可以用,出現干擾的情況比較少.
亦因為同一頻道唔可以同時有太多裝置,所以宜家唔少路由器都有 2.4GHz 同 5GHz 俾你揀,紅隧塞車可以行西隧.好似 NETGEAR Nighthawk X6 嘅三頻路由器就相繼出現,呢類路由器唔單止有更多頻道可以揀,仲會按實際情況自動轉換.識得切線嘅車點比新手行死一條路快吧!
知道咗個原理,咁以後就唔洗同隔離屋爭頻道,令自己上網更暢順啦!


text:
引用:
今場唔係強運的話,我地輸唔止兩球...
只可以講,阿仙奴背城借一,同我地好似唔在乎咁,態度完全天淵之別.
摩西斯真係唔知佢做乜,你要搏大霧都算,但你要知道自己有牌在身架!
不過干地本身換人都慢,摩西斯已經有牌,況且佢又唔係踢得特別好,點解換法比既時候唔一早換埋?
後防方面,今次係得古圖奧斯同卡希爾好集中,雷斯唔知做乜,D走位亂晒,失第二球就係因為佢走去同卡希爾兩個防守一個.AZP係勤力,但表現只能話一般.
中場方面,夏薩特再次話俾世人聽,佢唔會去到C朗美斯嗰種層次.一到大賽就表現失準,點靠得住?
摩西斯唔講,但阿朗素都係一般.
法比加斯換入黎有改善,但韋利安依然無咩料到,拖慢晒D攻勢.
要數最差,一定係馬迪,佢拍住簡迪,自己都唔清楚咩定位,搞到簡迪同翼衛都要做埋佢嗰份!
當然,今場簡迪都失色左,如果下年買到Babayoko,咁條中場線防守力就會勁好多.
前線上,雖然DC有入球,但其餘時間無咩發揮,俾波,過人都係差D.至於87分鐘先換巴舒亞爾入黎,阿干地你期望佢喺唔夠10分鐘下可以做D咩?
今場捱眼瞓睇,第二朝有比賽都唔理.結果睇到一肚火,連翌自己表現都因為唔夠瞓而失晒準,真係唔睇好過睇...


text:
「一个人食饭食乜好?」相信呢个系好多人都谂或者面对嘅问题,好似冇乜奶油一支公去食放题或者锯扒,於是有人会拣扫街,有人会拣食便利店或者快餐店,甚至有啲人会宁愿唔食.但其实一个人食饭又有咩好怕喎?边个话要一班人先可以食好西?下次唔使再问一个人喺xx食乜好喇,等开饭仔帮你拣啦,今次讲下深水埗.
台湾米苔目 软桥米苔目餐厅
成日都话自己食,都可以食好啲,呢间台湾嘢几唔错,系牛肉面同卤肉饭以外嘅选择.食米苔目嘅.即系啲类似银针粉嘅粉,但比银针粉再幼细啲,腍身啲,米味几香嘅.35蚊碗猪骨汤底两餸面,餸嘅选择都系一般嗰啲猪肉,鸡肉,牛肉,鱼蛋,牛丸呀咁,但唔系肉粒而系肉片呀,感觉都几抵食.唔喜欢猪骨汤嘅可以转其他,方鱼肉碎汤都唔错,鱼味鲜甜.
酱油老鼠粉 苏妈.苏妈马来西亚美食店
呢间餐厅开喺後巷嘅,一个人嚟啱晒啦,平时边有friend会同你嚟吖.但舖头不可貌相,主打马来西亚嘅特色嘢食,绝对可以弥补返佢位置上嘅先天不足.老鼠粉系呢度嘅招牌菜,落咗甜豉油同黑酱油,再捞埋啲猪肉,猪肉肠,葱一齐食,几有风味.又,如果怕肥腻嘅,一系叫椰浆饭.啲饭绿绿地色,甜甜地咁带出微微嘅椰香,仲有啲咸鱼仔,送饭一流.
秘制辣汁车仔面 文记车仔面
喺呢个麻甩嘅区域,呢间车仔面都算系冇咁麻甩嘅一间舖.装修几新净同光猛,有时女仔就算要自己一个食,都入得过.平时都几多人排队等位㗎,一个人就应该易摄啲.无论系粉面嘅种类,定配料嘅种类,都有唔少选择.食牛嘅最好嗌牛,牛肚牛腩牛栢叶,全部都好香,配埋腩汁就更加perfect池,而如果食得辣嘅,不妨拣埋秘制辣汁,够晒刺激.
黑松露蛋多士 良记餐厅(老凤冰室)
一个人食饭嘅推介,点少得茶记?深水埗呢间冰室好多嘢食,传统嘅虾多士又有,新潮啲嘅黑松露蛋多士又有.前者嘅虾胶又多又弹牙,後者只蛋炒得好滑,仲有蛋汁添,连埋黑松露酱食,系色香味俱全.另外,边个话一个人就唔可以叫个牛油果软壳蟹竹炭汉堡?原只软殻蟹上㗎,霸气.记得叫埋冰镇奶茶喎,啲冰系奶茶冰嚟呀.
抵食牛肉汉堡 添福小食
对於嗰啲好怕一个人坐低食嘢嘅人嚟讲,呢间就啱晒.全部行街嘅,冇得你坐.而且一个黑椒牛肉汉堡都系十几蚊咋,手打牛肉喎,厚切喎,即叫即煎喎,系几抵.唔食牛嘅可以食鸡,千岛酱鸡扒包都唔错,啲肉几滑.个包就几松软,怕唔够饱嘅叫多包薯条就得.
文:Kar


text:
今朝睇完戲之後去左tru行下,估唔到咁就有收獲
今次認認真真咁用左白紙黎做背景,效果好似都唔錯
先睇下車mode~~係一架類似SUV咁嘅車,車身有d螢光藍色嘅花紋,好有未來feel
拆左結他落黎影一幅
為左表示佢係由一部錄音機進化而成,車身上加左唔少錄音機嘅標誌
比較可惜嘅係唔知點解車尾果度d標誌冇上到色,如果唔係會更加好
車窗用左半透明黑色,效果相當唔錯
第一次影埋變形過程,影得唔好請見諒
有soundwave又點可以冇laserbeak(順帶一提,laserbeak比我用gundam marker粗粗地油過
)
身型方面~~~一個字,橫!
laserbeak可以裝係手臂上面,唔錯嘅設計
當然都可以變成結他擺pose啦
頭部特寫~~~本來非常擔心...因為睇過有d人隻soundwave塊面冇paint job,好彩今次冇事
可動性方面,腰可轉動,膝頭位係ball joint,可以屈到90度左右
同好多animated玩具一樣,可以做到一字碼
手肘本來係二重關節,但係因為膊頭太大舊,所以影響左應有嘅可動性(雖然而家都唔錯
)
膊頭先係敗筆....關節設計到幾乎唔可以向外屈
本來可以利用變形關節向外屈的,但係如果咁做又會影響到頭部
卡通入面soundwave暫時只出過一集,bulkhead可以話係目前唯一同佢有對手戲嘅一個
咁o岩我又有voyager bulkhead,當然要影番一幅啦
總結~~~~車型唔錯,人型雖然係矮左d,但係正好同voyager bulkhead合比例,有買bh嘅版友一定要買埋呢隻


text:
公司最近請咗個中層員工,對下有幾個幫手,對上亦要服侍一眾大佬,阿姐級人物,最重要嘅係新同事年輕,外貌娟好,而且做開gym,係一名著住恤衫都睇得見胸肌嘅大隻仔.一眾由20歲到40歲嘅女同事,當然都對佢「嗒晒糖」,瘋狂喺「獨女group」細味品評大隻仔一番,就連清潔pantry個姐姐都話:「哎呀!我啱啱喺茶水間撞到你地個新同事呀,大隻到茶水間都好似細咗咁!」不過,好景不常,只需一,兩個星期,大隻仔就由萬人景仰嘅男神位置,跌至畀萬人唾棄嘅犯眾憎.
原因好簡單,大隻仔健身太上癮!例如一次大家開會,會議室唔夠櫈,辦公室最低層──做細果班梗係自動波出去搵櫈.大隻仔就喺充滿高層嘅呢個時候講咗句:「唔使搵啦,我唔使坐,開住會深蹲難我唔到嘅!」本來當自嘲一下,比啲位下屬坐,能夠輕易製造關懷下屬的同理心,為自己搶唔少分數.但大隻仔衰在喺一眾嚴肅,正經高層面前講呢番說話,場面突兀之餘,仲畀人一種自大感,你話如何可以唔由好感度變為討厭度呢?
不過,令其討厭度提升都係歸咎於佢平日嘅行為.事發同樣係喺開會期間,你知有時開會真係有開始,冇完結,成日開開下會講其他嘢,最專業嘅演員都會有分心嘅時候,大部份打工仔都係扮Check e-mail實質覆下Whatsapp,碌下facebook.偏偏大隻仔又健身上腦,喺會議室做出夾胸舉二頭肌嘅動作,仲要唔知係咪反射動作,一路發出微微嘅「嘶~哈~」呼吸聲.老實講,喺現場嘅我要幫佢平反一句,呼吸聲真係唔算大,唔望住佢都唔會留意到佢發出呢啲聲.之但係佢夾胸舉二頭肌嘅舉動,又的確好忍人注目嘅……
仲有一次,成條Team話出去飲茶食lunch,唯獨是大隻仔拒絕.原因係佢帶咗私家飯盒,大家估都估到係蛋呀,雞胸呀等等充滿蛋白質食物.呢個行為本人一啲都唔反感,因為好多OL都會為咗減肥,自備得滾水味嘅恰菜,而拒絕出席Team lunch.但問題來了,大家飲完茶番嚟見到Pantry姐姐嬲爆爆咁口嗡嗡,一問之下,原本呀大隻仔先生為叮熱少少啲雞肉,成兜野連蛋擺入微波爐,之後恰蛋緊係爆煙花咁爆到四圍都係啦,仲要唔清潔番!最終咪演變成連唯一一個鍾意佢嘅姐姐都睇佢唔順眼囉!


text:
細個除咗驚啲時裝店入面啲膠人公仔同讀書之外,我相信最令我怕怕就係恐怖份子.
因為我好有印象有一單新聞就係話啲恐怖份子拎住舊炸彈衝入學校同學校啲人同歸於盡!但最尾啲淨係炸死好多學生,老師就無人死.
當時我除咗感到可惜之外,就係不斷咁問點解佢地要咁做?
MISS LEE解釋:「佢地被人洗左腦.」 望住呢位我最討厭英文老師,我都覺得我嘅恨意再大都唔會蠢到拎舊炸彈去同佢攬住一齊死.
後來我就明白,原理同日本武士切腹一樣,呢樣係無上嘅光榮,言然自爆同切腹都係剎那間嘅事(切腹會有介錯人幫佢地了結)但係香港買樓就係永無止境地去自殺,就如普羅米修斯一樣.
我老豆同大部份上左年紀男人一樣,每次見到警訊入面啲騙案就取笑人地無知,同樣佢都係覺得啲恐怖份子好諗蠢.
「屌你老味,啲人真係咁撚蠢,叫你去死就去死.」
係,而呢一個亦都係大部份人嘅諗法;但我地係香港樓奴又何嘗唔係咁?
人地打聖戰死咗,起碼覺得自己之後可以上堂仲有50個處女膜你玩,屋企人仲會以你為榮;但我地係香港捱到死咗,換黎嘅就人地笑你唔捱得.
最近網上面有段片,見到一個女人好開心咁係佢自己屋企到煮嘢食,係到介紹緊佢間屋嘅設計有幾咁方便,完全滿足到佢生活嘅需要,而呢間屋只有200呎唔夠嘅空間.
佢住緊係劏房到呀!!!佢不單止住,佢仲係每個月供緊呢間劏房架!!
所以葉劉想立法23條係正確架,因為香港將來一定會越黎越多恐怖份子.我已經幻想到10年後會有好多香港人會為間100呎劏房捱到腎虧,然後上新聞.


text:
熟悉的面孔突然出現係大台,林文龍同宣萱令我不得不睇套女人野.我承認我係睇大台的,雖然日日都俾M群既朋友恥笑,但我依然睇港劇.Viutv 唔係唔好,但冇劇集追始終差咁D.
我細細過已經好鐘意睇電視,個時既節目真係好鬼好睇,劇又認真.去左澳洲讀書,Internet仲係 56k,唯一娛樂就係睇錄影帶.仲好記得每日四點幾就去拎一兩餅,星期四最開心因為有齊上一星期五集既皆大歡喜.唏呀啼呀唏我真係倒轉都識背,池力共鎮好無聊?睇電視係娛樂呀,個樣野令我開心,個 value 滿足到我就得啦,係唔係?
外劇黎計,個個話睇韓劇,我唔覺佢地同大台有幾大分別囉.係既,景靚人靚,但劇情唔係有錢仔追有錢女就係有錢家族入面你打我我殺你,連大台同日本成日拍既專業人士劇都未玩到(醫生除外,佢哋好鐘意醫生劇)最慘一樣係,屌你我唔識韓文架,做完一日已經攰攰地仲要我睇字幕?咪玩啦大佬.
有競爭至有進步,冇人爭都有廣告就自然退步.前兩年大台真係爛到你唔信,但呢年幾都有唔錯節目,個套超時任務係堅好睇,而家做緊呢套我估都唔錯.我知可能潮流話爛就爛,但好多時好多人未睇就已經屌,但韓劇幾爛都唔會屌.一句到尾,可能我鐘意港女多過整容又粗魯既韓妹啦.


text:
Thursday, May 16, 2013
天門組織部長浸死
殖民我粵地嘅撈頭要懂水性同適應氣候酷熱,天門撈民就抵唔住天氣,夜晚走出嚟鬧事,天門撈官就遊艇觸礁,浸死喺珍珠島海域.可惜呢位撈官冇帶粵裔性工作者上船,如果唔係可能救其一命,可伶啲北姑同佢送命.不過撈官死咗可封烈士,立碑傳頌其殖民功績,其族可以得到豐厚白金,子孫可加官進爵,繼續掠奪粵地資源.
Wednesday, May 15, 2013
大塘及周邊村落湖北天門撈頭暴亂
傻閪村官同共撈謀皮, 以為發展地產可以不勞而獲.世上邊有免費午餐,被殖民不但只,仲畀共撈借刀殺人,利用底下中原殖民玩殘你.如果要整頓廠房消防系統,點解唔係早上嚟做?大可以先作通告,然後消防警察一齊行動.晚黑偷偷摸摸去人哋度搬嘢,邊個似賊?動用武警鎮壓必會引人非議.有人高呼“湖北雄起,打倒廣州人”中原就一定響應,畀其藉口搞種族滅絕.返撈共先要剷除粵奸,因為佢哋會唆擺果啲搵蠅頭小利嘅粵人出賣大部份粵人嘅利益.
5.13 你老母閪,踩倒上門,唔屌點吞得落呢啖氣.
屌人先要屌自己.我祖先幾百年前喺番禺遷居於此,一為田地唔夠分,北上有無人之地可以開墾,二作為分家,出外尋求挑戰,先至係開枝散葉嘅意義.我阿爺與其祖輩喺度耕耘一生,開田種樹,單挑水果稻米徒步入廣州城過人民橋後販賣,自食其力.我哋呢班不肖子孫,不務正業,同共撈玩地產遊戲,必然自毀.丟棄田地起工廠,污染環境.河道變窄加上廢水垃圾堆積,臭氣沖天無法使用,祖先故有嘅划船,游水技能就斷喺我呢代.果林堆到,起樓出租,不見天日嘅城中村,滋生盜賊,空氣不通,病毒縱橫.我哋既不識爬樹取果,亦唔知如何下田分辨五穀.更不思改善環境,竟然廢宗廟,各散東西,近者置業錦繡銀灣仲話可以遠望故土,甚者就搬去雅居樂,祈福新村一葉障目.更有好似我啲不肖子孫遷居北美,以為問題就噉唔見嗮.
湖北天門撈更無文化,都識自吃其力,用雙手搵錢.當你睇到人哋24小時趕工造衫,老闆同員工一樣週末加班果陣,你自己就係早上玩雀飲茶,下晝就打雀賭錢,邊個似社會寄生蟲多啲?唔喺呢塊地耕耘,就冇資格話喺呢塊地嘅主人,我哋嘅墮落成就咗撈頭殖民粵地.而家條村被撈頭佔據,天門話成為普通用語.我先體會到 “少小離家老大回,鄉音未改鬢毛衰.兒童相見不相識,笑問客從何處來.”嘅意義,就係我鄉下畀人殖民咗,我啲親戚走嗮佬.
Subscribe to: Posts (Atom)


text:
媽咪姐
Keep住陳凱琳 餵飽劉佩玥 何猷亨分散投資
今年年頭,媽咪姐率先發現賭王四太大仔, 23歲嘅何猷亨對前年港姐冠軍陳凱琳勁嗒糖,仲喺凱琳 BB個 ig瘋狂留言,不過人哋唔騷佢.陳凱琳依家反而同做得佢老竇嘅鄭嘉穎有條 road.
追唔到阿一,何公子退而求其次追同屆阿三, 25歲嘅劉佩玥.據啲富貴靚太 friend講,佢哋兩個係喺今年 1月嘅保良活動識咗,何公子繼而抄埋牌.唔知何公子係咪聽到媽咪姐上次同佢講話追女仔唔好齋 talk,要俾誠意!早前佢就被影到紆尊降貴咁買意粉消夜同劉佩玥「踎街」食,據聞仲摸手仔㖭,查實佢哋已經暗撻兩個月!劉佩玥拍嘢要開夜,何公子都必定做外賣仔.劇組人員話:「見過佢最少兩次送吓壽司咁囉,不過佢淨係買俾阿 Moon(劉佩玥)㗎咋,仲懶避忌咁.」
呢邊廂同劉佩玥打得火熱,其實暗地裏何公子對凱琳 BB仲未死心㗎!嗱,何公子上次死口唔認有 ig account,佢俾媽咪姐踢爆後,即刻改名兼換相,但直至依家仲有喺凱琳 BB個 ig留言㗎!嘩,痴心情長劍呀∼∼
等媽咪姐教多阿何公子你一招做人最緊要有承擔,做得出就唔怕認.賭王幾咁風流倜儻,四太又八面玲瓏,你咁近城隍廟,快啲返屋企學嘢
周三( 15日)劉佩玥出席美容活動,被大班記者包圍.佢唔認拍拖,但就大讚猷亨:「佢真係好有心,買嘢俾我食.(你哋仲摸手仔喎?)冇,真係冇摸手仔,只係我哋傾嘢比較搞笑,所以我大動作咗少少,冇真係掂落去㗎.」啱嘅,呢啲梗唔會喺街做.


text:
去到阿拉木圖第2天, 剛好係星期日, 本身應該好得閒, 但因為之前的舟車勞頓實在太攰啦, 結果當天只係附近走左幾轉, 熟悉一下呢個陌生環境就算啦!
朝早起身約9點鐘, 仲趕得切食酒店的BUFFET早餐, 早餐去到10點, 不過食物就一般般啦 (當然冇得同D5星級度假比啦), 但比較起昨天的垃圾飛機餐, 已經算係一種安慰!!
食物主要都係西式野, 同一般去外國的酒店差唔多, 不過除左煙肉之外, 其他肉類都係雞同牛, 我同PARTNER食完少少野之後, 就決定開始我地第1天的步行之旅, 首要目的緊係搵地方換返d錢先啦, 我地而家仲慘過電波少年, 身上連1蚊當地貨幣都冇呀~~
我地酒店位置位於阿拉木圖的市中心點, 算係一個較繁華的區段, 但係, 所謂的繁華, 同我地住的城市香港真係好大分別, 根本呢區的人口加埋都唔會多過我地一個普通屋村, 而且有一個好特別的現象, 就係呢個城市的車係多過人架!!
一行出酒店, 已見街邊泊左約20架車係路口, 所有車都係泊路邊, 呢度唔興停車場, 亦從來都冇人抄牌, 每條公路都有約4條行車線的寬度, 但係地下卻冇行車線, 總之就奇奇怪怪咁, 當地地大人少, 油價平(呢個國家主要輸出產業就係天然氣同石油)而又唔駛泊車費, 差唔多每個成年人都最少有一架車, 但車輛都比較舊, 佢地唔介意開D好舊好殘的車, 而且有D已經係七八十年代的古董.
阿拉木圖市的街頭設計都係以井字型, 而且整個城市都係沿山而建, 所以可以話係冇平路架, 無論前後左右, 都係有斜度的路, 但呢度因為係內陸地區, 濕度低而又多樹, 儘管車多, 但路寬, 唔似香港咁有塞車情況, 所以空氣感覺都好清新, 有D似去左郊外旅行咁, 當日天氣約有30度左右, 但我地都唔覺好熱.
因為無目的地走, 我地好留意身邊的建築物同城市特色, 發覺沿途最多的係噴水池同公園. 基本上呢度同SHOPPING無緣, 店舖唔太多, 而且都係小店形式經營,但所謂的小店, 面積一般都有1000幾尺, 冇計, 地方多到用唔晒, 而且好多店居然係星期日唔開舖, 真係唔憂做!!
不過因為人口少, 沿路見到的店都冇咩人買野, 只有一個SALES係入面用電腦上下網 (我估)過日辰, 其他建築物都有同一個特式, 就係 "巨型"!!
無錯, 係"巨型", 唔係一般既大!!
閒閒地一個不知名的建築物size已經有成條街咁長 (約200米左右), 認真誇張!!
好不容易我地終於搵到間找換店啦, 終於可以擺脫有得睇, 冇得買的生活, 緊係要搵d地方駛下錢先啦, 咁岩見到有一間超市, 緊係走入去了解下當地民生, 入面係我見過最多客人的店舖, 但間超市唔算好大, 只有約5000尺左右, 但已經有成幾十個人, 算係我除左機場之外見到最多人的一次, 超市賣的野同香港差唔多,不過當然無咁多選擇, 價格亦算中等, 一罐可樂約港幣4蚊左右, 但賣的野好一般, 真係令人有d失望, 買唔到我地想搵的手信.
行左約1個多小時, 又係搵地方食野的時間啦~~~
講起食, 真係有D頭痛, 阿拉木圖食野的地方唔多, 而且最多的食店係CAFÉ, 我地嘗試想搵當地地道餐廳, 但搵左好耐都唔見, 或者根本都係無所謂的地道食物, 直至我寫遊記的今天, 都仲未知哈薩克的地道食物係咩. 最後決定求其搵左間CAFE食就算啦, 去到餐廳又再次面對第2個難題啦, 餐廳的MANU都係俄文, 而WAITER一般都唔識英文, 好彩仲有少少特別推介係有相睇, 唯有用國際語言 BODY LANGUAGE點左份串燒同飯, 食物味道一般, 呢度d米都係似印度米, 比較硬身, 唔多岩我呢d鐘意軟飯王, 而且價格唔平, 建議將來有朋友去的話, 最好DOWNLOAD定個OFFLINE TRANSLATOR, 起碼可以同佢講下你要咩.
食完野之後已4點幾, 我地亦行到無咩力, 就經另一條路返酒店, 始終係井字型設計的路, 返去亦不太難, 但必須要記路, 當地所有路牌都係俄文, 係完全無英文架!!
回程路上所見亦不太大分別, 所以亦唔一一細說啦, 以下係一D旅遊小建議:
1)
科技發達, 出門請DOWNLOAD定OFFLINE TRANSLATOR係手機以備不時之需
2)
唔好諗住靠地圖, 地圖是英文, 路牌是俄文, 會完全睇唔明
3)
唔好聽電話或打返香港, 之前問過IDD費用約HKD 30一分鐘 (有錢人就無所謂)
4)
過馬路時小心D, 就算行人燈係綠燈, D車都可以右轉入黎, 好似大陸咁, 不過D司機算有品, 佢會先讓人行
5)
要截車時請揮手, D人順路會載埋你, 但要問定幾錢, 一般市內500~1000KZT(約港元25~50)就OK (試過當地個客幫我地截只要300).
6)
記得問酒店拿一張"俄文"的卡片, 如果比英文的話等同無用, 司機一定睇唔明
最後, 真係忍唔住唔要講下, 不喜勿插 - 我發覺原來哈薩克的女仔好靚下, 佢地唔用咩化妝品, 而且好多都似混血兒, 而且身材好好, 同我原本想像中的黑黑實實完全兩回事!!
當地有好多種族, 包括俄羅斯, 新彊, 哈薩克原居民, 蒙古, 烏克蘭等等都有移居, 所以就咁睇根本分唔到哈薩克人的樣有咩特徵, 係街上見到的當地居民不論男女, 都有貌似中國人的, 亦有金髮藍眼俄羅斯人, 亦有似蒙古, 韓國人等等...
我地係街都有比當地人問過2次路...
之後的幾天將要工作啦, 希望快D完成手頭工作, 抽時間可以去遠少少地方玩下再同大家分享!!
我在阿拉木圖的第一餐
天氣咁好, 緊係要坐下戶外享受下無雲的陽光啦
你估唔到, 原來佢是一間比較大的商場
阿拉木圖最多的建築之一, 噴水池
無啦啦整座塔仲唔係博搶鏡? 你成功了!!
舊到嚇死人的電車仲行得~~
午餐食的cafe小店, 但價格唔平
味道一般的午餐


text:
上次提到我膽粗粗走去網上預約私人健身教練,網上填好聯絡資料之後,過左3日,教練Chris就聯絡我喇.呢間私人健身中心係香港有兩間健身會所,我選擇左灣仔分店,比較近我屋企嘛.
健身中心係棟住宅大廈入面,私隱度好高.教練Chris要落樓下大堂帶我上去,佢首先帶我參觀健身中心.地方雖然唔算好大,但設備都好齊,光猛乾淨.我最討厭去健身室因為通常都有陣汗臭味=.= ,以前試過去細間既健身室係有藥酒味囉!環境乾淨對女仔黎講好重要架!
參觀完喇,我心諗Next Step實係傾Plan喇 (以前去P記C記的經驗,實係講到你唔運動會殘廢會死你個Body有幾差.....下刪一萬字).教練Chris第一句居然唔係講你唔運動就會點點點你個身體有幾差之類既野,佢問我點解會對佢地既私人健身課程有興趣,平時做開邊種運動,飲食方面係點樣,目標係咩等等,好有耐性,最緊要既唔會好似之前既大型連鎖健身中心咁一黎就Sell你30幾萬10年約會籍.佢聽完我講之後,立即比左少少建議我.我跳Funky Dance同泰拳以經有一段時間,但體重,脂肪率同肌肉都無改變過,佢建議我集中練習負重訓練.飲食方面,建議我慢慢減少澱粉質,增加蛋白質份量.教練Chris話其實佢地唔會規定每個客人都要買幾多幾多堂,亦都唔會叫人Join幾多年會籍呢樣野,因為每個人需要同體質都唔一樣,想達到既目標都唔同.聽完佢既分析同埋意見,我覺得可以一試,靠自己運動已經一段時間體重都無明顯改變,不如試下搵佢地幫下手!
下次同大家講下第一次上堂係點喇! 題外話,我極度鍾意睇動漫,頭先傾計過程中,發現教練Chris原來以前做過「打工吧!魔王大人」呢套動漫入面既男主角「魔王大人」既「香港版聲優」,有機會同魔王大人會面,仲要傾左咁耐!真係我既榮幸呀!


text:
青春,系场生命嘅盛宴青春系场生命嘅盛宴,个个都经历过呢场关於生命嘅盛宴.喺呢场盛宴入面,我哋都喊过,我哋都笑过.我哋都无奈徘徊过,我哋都激情澎湃过.人生就噉,喺所有嘅唔经唔觉中,经历住一场关於生命嘅,关於青春嘅盛宴.
透过岁月,我睇到咗自己喺身后留低嘅所有脚印,噉系关於青春,关於生命嘅.
郁晟珝的脸蛋
走过好多岁月后先明,原来青春就系咁事.喺青春入面,我哋可以激情洋溢一啲,我哋都可以肆无忌惮一番.我哋可以开心噉大喊大叫,我哋都可以失落噉大哭大喊,冇人会话我哋系癫佬,因为我哋青春.
有人话青春系一条伤,会划开关於记忆嗰条口子,然后畀我哋喺裏便找寻住所有关於生命架痕迹,.或者,好多痕迹,系我哋清晰嘅,好多痕迹,系我哋蒙嘅.噉一路走来,最后发现青春真系留低咗好多关於生命嘅故事.
蓝天下,因为我哋青春,可以对住个天飞嚟飞去嘅雀仔大声疾呼,噉叫激情.岁月入面,我哋可以岌住头脑去做好自己想做嘅事,噉叫张扬.夜麻麻入面,我哋可以同鼆无边嘅挣扎同抗衡,然后忘住寂寥嘅天独自沉思,噉叫深沉.
所有青春,我想我哋好多人都系噉一路走来嘅,开心住所有嘅快乐,悲伤住所有嘅悲伤.因为青春,我哋唔需要将我哋所有关於生命嘅本质隐藏起身.因为青春,我哋可以出我哋嘅生命嚟彰显我哋嘅活力.因为青春,我哋可以肆无忌惮嘅消耗住我哋嘅体能. 郁晟珝的脸蛋
青春系场关於生命嘅盛宴,佢带比我哋太多嘅喜怒哀乐.喺青春嘅天下,我哋都努力噉做住自己,跟住又都努力噉朝住生命奔跑.唔理我地系咪喺青春度满载而归,最低限我哋曾经系青春洋溢嘅,最低限我哋喺经历嗰阵系畀心机喺过呢段日子嘅. 关於青春,我真系一直有好多嘢要讲,有好多嘢要写嘅.或者我擸住生命嘅脚步,行青春要越嚟越远,所以呢朕日子招感慨青春嘅话题,不断噉写下同青春有关嘅话题.我只系想喺我de青春返出去嘅嗰日,再将啲倾诉攞出嚟细细嘅噍味,然后话自己呢,就系我经历过嘅青春.
我青春入面有傻哈哈嘅快乐,都有刻骨铭心嘅痛楚.我想所有青春,最后喺我远离佢而去嘅时候,呢一切都会喺我生命度雕下我要嘅永远.唔理呢一切系清晰嘅,都系蒙嘅,都已经唔重要.因为,呢一切都系我经历过嘅,都系我想怀念嘅. 郁晟珝的脸蛋
青春,系用嚟怀念嘅青春,一直畀我哋所有人喺咀嚼生命,喺反思人生.青春真系系用嚟怀念嘅咩?我哋或者都唔舍得青春远离我哋嘅生命,所以我哋一直都喺怀念住佢,追念住佢嘅所有.做好多岁月由生命流逝嘅时候,我哋系再点努力都无用.所以,怀念成咗我哋此生最好嘅对生命嘅诠释.喺怀念入面,我哋会对所有经历嘅过往沉淀同归类,然后畀一切朝住自己想要嘅记忆沉淀.
青春系场生命嘅盛宴,关於青春声一直系噉嘅清晰,一直喺所有流淌嘅血度滚.经历青春嘅时候,或者冇感觉到青春系乜事.做所有青春要同我抹膊嘅时候,我特别嘅迷茫同彷徨,一直无措企喺度对生命喺张望. 郁晟珝的脸蛋
我努力张望所有走过嘅历程,我努力找寻所有关於生命走过嘅痕迹.然后,喺所有嘅张望度笑笑口噉讲自己:我走过嘅呢段岁月原来系咁嘅.一句原来咁嘅,或者会畀我企喺生命嘅转角思索好耐,沉淀好耐.青春系场生命嘅盛宴,佢带住我哋奔跑喺生命嘅最就拍烂晒处,佢带住我哋一直喺追念关於生命嘅所有所有.青春,佢畀我哋开心住生命嘅所有,都畀我哋所有嘅快乐度最后悲伤住生命嘅所有.
青春系场生命嘅盛宴,等我哋快乐,等我哋闭翳.喺呢场关於生命嘅盛宴入面,我哋经历住所有嘅是是非非,然后企喺生命嘅远处回望.当回望过往嘅时候,我哋自己明原来呢一切就系噉,青春所有嘅洋溢,所有嘅就拍烂晒,所有嘅张扬都定格喺咗生命嘅某个啲,畀人冇得逃离.
所以,我哋最终选择咗喺青春呢场盛宴入面,同啲靓时空过招,畀自己变得匹嘅纯明同快乐.青春呢场盛宴,等我哋演尽咗介绍岁月嘅所有是是非非,然后一路成长.
青春系场生命嘅盛宴,带住我哋一直行到很远很远,远到咗自己睇唔见生命嘅边界.青春系一首人生中最大好嘅曲,佢可以谱写出关於生命嘅所有湛蓝,等我哋喺呢一路
郁晟珝的脸蛋
加载中,请稍候......


text:
算啦
睇化左
只要勁達唔好Hi返毓民佢老人家
我九西依票都唔會投俾佢
最後
我認為毓民依種人係社會仲有制度,尚算太平之下
係社會上最珍貴的諫官,無論係以前龍門陣到做電台再到8年的議員生涯,
一生都係不停做監察社會的角色,公正,為民申怨而且有可引起極大回響,令政府自省
依家形勢已經變哂
已經唔係以前果套,
自從上個選舉全部已經返唔到轉頭
我好奇唔通佢睇唔到架咩,佢自己唔覺改革失敗後香港全面崩潰架咩
佢仲係到評議會,講到面紅耳熱,又叫人放低過去,放眼未來
到底係到做乜野
當初本土幾經辛苦搶到泛民支旗,但改革搞唔成,香港冇錯就係會變成咁樣
就係逼到共產黨埋牆,強逼壓制香港,走位都冇哂
咁毓民你又何苦要怪熱狗同陳雲為場選舉咁嬲
輸的結果就係換黎今時今日已經玩完的香港
唔通毓民你輸得起
唉算啦唔講喇
唔講果句都講埋,你癲狗當時第一個砲打梁天琦架,陣前開火,用下個腦都知唔理智啦,係咪一句真性情就解釋得到?
打梁天琦打太遲
梁天琦當時問毓民要隊梁頌痕出黎有咩意見
佢話冇意見,鍾意點就點
結果梁天琦就隊梁頌痕出黎
明明果時就要做好導師角色,同佢講唔可以搵第2個黎補
教佢民主係要憲政改革,唔可以剩靠幾個打卒同口號,
而且果時明知港獨已經俾人ban行唔到,熱普城又搞緊改革,港獨派乜野都冇,乜野都唔係
點解仲要縱容佢放人出黎plan b??佢當時搵你,你點解唔教好佢?
到之後又要突然Hi勁梁天琦
結論咪又係令梁天琦個傻仔萬箭穿心
俾土共玩殘敗走,俾本土派支持者插到穿肺
定位冇哂,痴泛民又俾人當狗笑,
成個政治生涯完埋,當然梁天琦本身都係貪威又冇用的白痴仔


text:
民調賤招精算思政 Act Voice
2015/5/13 — 18:14
(文:石上樓@精算思政 )
醫學會又再做民調,唔知係咪要做到啱政府心水為止.呢個係好例子,好多時民調要做數都出呢啲手段,列出來等大家小心:
1. 引導問題
之前醫學會民調都只係問支持定反對,簡簡單單冇得出蠱惑.但據聞醫學會就今次民調有人提議加多幾條問題,結果有人力爭之下變番只問一條.
加多啲問題,可以輸咗都𢲡番咋沙,而且可以加引導性問題,例如某啲團體會問「你同唔同意支持政改讓民主行前一步五百萬人投票選特首」.咁樣好多人會覺得好正面而同意,忘記咗負面嘢.
2. 排除異己
呢招仲毒,唔係唔俾你表態,但係唔包反對我嘅人.即係以前美帝有啲州有普選但黑人就唔可以投票.而家醫學會民調同上兩次唔同,唔受醫學生玩,咁咪即係當呢班傾向公平選舉嘅未來醫生係黑奴?
如果今次再做多次都係輸,阿太早醫生好可能會要求執業廿年以上嘅資深醫生先有份做民調.總之就一定有方法做到阿爺想要嘅結果.
3. 行政阻撓
呢個係第二點嘅變奏,但睇起來文明啲,冇咁粗暴,但一樣有效,其賤無比.
以前美帝某啲州為咗留難黑人,會要求選民出示有相證件,交稅證明甚至要考試,冇講明唔受黑人玩但用行政手段令佢哋投票非常困難.
而家醫學會話會跟憲報上嘅地址去寄民調表.而家咩年代呀?仲郵寄?其實較年輕嘅醫生會多啲轉地址,資深嘅就穩定啲,咁結果就可能會向一邊傾斜.
跟住收唔到張表又話唔俾人再攞,多多限制.明明有權回覆,但係就因為收唔到張表而未能表態.而家科技咁發達,要mark低邊個有表邊個冇,有冇重複話咁易.加下呢個限制擺明想降低回應人數,因為回應多通常不利建制.咁鬼麻煩,學我個醫生朋友話,「睇多兩個症仲實際」.
4. 秋後算賬
主要係記名民調,邊個支持邊個反對一眼睇哂,又方便醫生老闆向下屬代收民調表,你夠唔夠膽唔交俾老闆先?交又夠唔夠膽寫反對假普選?又係嗰句,而家科學昌明,揾調查公司出電子民調又可以不記名又可防止重複交表,又快又正又唔使人手數點解唔用?除咗因為老海鮮唔多回電郵外,仲有呢個代你交表嘅谷票方法.呢啲手法據聞某啲可以用授權書投票嘅公會都幾常見.阿張融喺中資公司攞簽名都係用類似嘅手法.
用咁多小手段,不外乎要做到阿爺想要嘅結果.真正民意如何,阿太早醫生又點會理?嚟緊建制一定不停出假民調,以上四賤招會以不同變種出現,大家要小心提防呀!


text:
「自拍」喺香港人眼中已經見怪不怪,無論你係年輕人定係上班一族,自拍總有一種魔力令你不能自拔.出外旅行亦當然唔少得影靚相啦.用手機自拍聽起黎好似好輕鬆咁,但呢度所指嘅自拍一啲都唔簡單! 獨行俠去旅行最勁嘅就梗係自己set腳架set好計時器再留影啦,邊個話一個人去旅行影唔到靚相? 仲要成個trip既靚相都係自己做主角添!
動物園呢種適合親子遊嘅地方,總係充斥住一家大細嘅歡笑聲.見到可愛嘅小動物,難免會想同身邊嘅人分享「嘩!你睇下隻班馬幾得意?」但一個人黎到嘅時候,只能夠自己獨自感受心中嘅喜悅.睇海豚表演或者馬戲團時,亦只能夠跟住其他觀眾一齊歡呼.
去到日本,同閨密一齊著和服係日本街頭散步拍照,應該係唔少女生嘅心願.一來可以有機會扮靚,亦都可以成為街上行人既焦點,非常吸睛.但係如自己一個人嘅話,華麗嘅服裝下嘅身影就顯得太落寞了.更慘既係,穿著和服嘅女生成日會被路人詢問可唔可以一齊合照,合照過後人群開開心心咁散去,得返自己一個人,真係太慘啦!
屋形船係唔少日本人辦尾牙或是宴席的首選,亦都係好多旅客到日本嘅行程之一.船上揚溢住一片和樂溫暖嘅氛圍,瞬間令你可以容入其中.但越係咁樣嘅氣氛之下,自己孤獨的身影坐係餐桌前面,一個人面對住豐盛嘅大餐,越顯寂寞慘淡.
直升機觀光行程一般都係5至8個人一齊搭,試諗下,如果咁岩同你一齊搭嘅係情侶,一家人或者係一班好朋友.佢地係直升機上面有說有笑,又合照,而你只可以尷尬咁地坐係一邊望下窗外嘅景色,單單係用想像就覺得好難忍受,哈哈.
「我頭先同好多個卡通人物集郵啊!嗱,有Mickey, 高飛,仲有唐老鴨添……」但而事實係身邊冇人可以分享你的樂事,無論你頭先玩完幾刺激的設施,又或者睇完幾精彩嘅表演,都只能默默藏係心底,頂多可以係社交網站出post呃like,等人羨慕下.
雖然人與人之間心靈交流嘅故事通常都係發生於居酒屋,但唔好忘呢道係講一個人去到異鄉嘅居酒屋,遇到嘅係第一次見面嘅老闆,周遭高談闊論嘅當地人,最慘嘅係如果唔識講日文,狼狽地點完餐後只好低頭靜靜地吃完就去,仲邊有機會可以同人傾計啊.
「我頭先超級勇敢……可惜都沒人睇到……」在叢林飛來飛去嘅英姿只有當地教練同其他唔識嘅遊客睇到,亦都冇人幫自己拍照錄影.除非係熱愛叢林嘅冒險者,如果係普通人嘅話應該都唔敢挑戰.
自己一個人係寒風中面對住冰雪釣魚,呢畫面已經夠悽慘夠落寞啦!重點是釣到大魚亦唔會有人為你歡呼,將自己辛苦釣來的戰利品製成午餐後,有可能會食不哂……諗到呢道已經覺得心在滴血……
睇完之後係咪覺得好心痛呢,除非真係想挑戰孤獨或者本身就係呢啲活動嘅發燒友,不然呢啲行程都係同三五知己或者家人去會比較開心.如果已經搵到好旅伴,就完全可以係呢啲行程當中獲得無限樂趣,呢個冬天就係要好好放鬆~
▲認識KKday▲
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 54 個國家,174 個城市,為您搜羅超過 6,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往 KKday 網站,訂購心水行程!
▲訂閱 KKday電子報,獲取更多旅遊優惠!
關注KKday社交平台動向:
▲Facebook ▲Instagram ▲YouTube ▲旅友討論區


text:
2007年大阪,京都五天自由行(Day 2–遊覽京都 [Part 2])
10點55分,小火車到站上車啦.
小火車黎啦
坐嵯峨小火車同係台北瑞芳坐小火車去十分好相似,都係一邊係山一邊係溪流,不過係嵯峨野嘅風景就靚好多啦.
山下溪流
中途嘅車站
嵯峨野除左坐小火車之外,仲可以坐船漂流,沿途見有好多架船,好似好正,不過要用成兩個鐘先漂玩,唔夠時間玩,下次去再玩呢樣
沿途風景
車廂內,企係度個kawaii日本妹妹仔係幫人影相架,不過唔知幾錢張,如果佢問你你可以唔影嘅;仲有前面開車個車長沿途會一路唱d日本歌,好過引架,聽講佢好出名架,同埋好多電視台都訪問過佢
11點3小火車終於到達終點站龜岡,呢度好似係農村,周圍好多田.出左車站照指示牌行去JR馬堀車站,大約行10~15分鐘就到.由於馬堀唔係大站,所以火車班次唔係咁多,要等到11點52分先有車去京都站,而且只係普通車,要坐差唔多半個鐘先到.
12點4左右終於到左京都站,跟住先去10樓嘅京都拉麵小路醫醫肚.
京都站入面
京都站出面
京都拉麵小路
揀左一輪最後食左呢間(見最多人排隊)
兩大碗拉麵,分別係800円同850円,d蛋好好味,但雲吞就唔係好掂
食完野再係京都站入面個伊勢丹空中走廊行左一陣,不過冇咩好睇,跟住1點半左右就係車站門口度個巴士站坐100號巴士去清水寺,由京都站去清水寺坐左3個字車(因為好多紅綠燈,等轉燈都用左一半時間).坐巴士單程一律收費220円,上車前要準備好散銀,到站落車就放入收銀箱.如果冇散銀都唔緊要,車上有部自動唱錢機,放入紙幣就會同你唱散佢架啦.因為今次係京都計劃只會坐一至兩程車,所以冇買pass,如果有打算係京都市內去多個景點,而且需要坐多程巴士嘅話,可以係巴士站個售票處買張巴士1日券,售價500円.
1點9左右巴士到左五條坂站,按鐘俾錢落車(車上有顯示下一站名稱,而且呢個站好多人落).跟住行返轉頭去到個十字路口,見到對面有牌寫住清水寺,過馬路直上斜路就係.其實清水寺附近嘅指示牌唔係太清楚,好多分叉路口都冇指示牌,所以最好揸住地圖對準方向行就穩陣d.
由巴士站行斜路上去清水去都行左成3個字
去京都有唔少女遊客鍾意試下著住和服去參拜
清水寺入口
清水寺入面
清水寺本堂
地主神社
地主神社入面嘅戀占之石,好多日本學生妹玩
音羽之滝,去清水寺必飲
清水寺大約行左兩個鐘,3點9左右離開清水寺之後,沿清水坂,三年坂,二年坂行去八坂神社,沿途有好多店舖好多野睇同好多野買,大約行左一個鐘多d.
清水寺對出嘅清水坂
三年坂(產寧坂)
八坂神社側門
5點左右離開八坂神社,一出正門就係祇園嘅四條通大街,然後行去花見小路通(由八坂神社正門向前行左手面第一條街,百年面油紙王對面)睇下有冇藝妓,可能太早冇咩野睇.跟住係祇園行行下,見有間叫茶寮都路里嘅舖頭好多人排隊,見d綠茶雪糕好似好好味,於是又排埋一份,不過食落唔好味嘅,最後連相都冇影.跟住再行多陣,去到四條大橋附近見對面有好多人排隊,行過去睇下原來係排隊買燒丸子,於是又排埋一份,不過埋到去佢好似用日文問要咩醬,今次冇野可以指唔識點溝通,好彩最後總算買到幾串熱辣辣嘅串燒小丸子黎試下,真係幾好味,不過貴左d.
祇園(由八坂神社正門影過去)
花見小路通
偷影到藝妓
祇園一段
好多人排隊買燒小丸子,不過好似全部都係日本人
燒緊嘅小丸子,好好味
從祇園過左四條大橋之後就係京都嘅商業中心區河原町,只係一河之隔但係呢度嘅繁華同對岸祇園至清水寺一帶嘅古色古香有好大分別.呢區只係去左河原町通同新京極通附近行下買下野,其實同心齋橋冇咩分別.行行下都唔係咁想行,於是到7點半左右去左旅遊書介紹嘅魚心壽司食King-sized壽司,原來都唔係好貴,食飽飽都係3千幾円.
好大舊鰻魚壽司
蝦壽司
原本計劃係京都玩到10點先返大阪,但係見河原町冇咩好行,於是食完壽司就決定走人.本來諗住係京都站坐JR火車返梅田,不過行行下發現原來河原町係阪急電車京都嘅總站,雖然行車時間耐d,不過唔洗坐車去京都站轉車咁麻煩,所以最後決定係河原町直接坐阪急電車返去梅田.
入到月台,最快班車係8點38分嘅快速急行,用左45分鐘就返到梅田,然後轉地鐵去難波站,10點返到酒店,跟住沖涼休息,完成第二日行程啦.


text:
遊戲名稱:陰陽師 Onmyoji
類型:重課金大作
介紹:
《陰陽師》係由中國網易公司研發的和風卡牌RPG手機遊戲,遊戲本身以日本平安時代作背景主題, 主要以主角陰陽師於人妖共存嘅世界搵返失去嘅記憶作單機故事背景.充滿日本和風色彩嘅畫風,精準平衡嘅人設,日本一線聲優雲集,豐富的多樣化嘅玩法,值得推介.
玩法:
陰陽師有哂手遊RPG應該有嘅遊戲元素:打副本,,玩家對戰,,主線任務,等等…講得出嘅都有.咪以為陰陽師遊戲同其他RPG一樣都係出自同一條方程式,陰陽師加入非常好嘅社交活動,令倒RPG手機遊戲可以同朋友或其他玩家有好高嘅互動.
遊戲平衡拿掐得好好,同時耐玩性好高.遊戲要抽人仔組隊闖關,打鬥中玩家可以自己選擇攻擊技能,而唔同嘅人仔有唔同技能,唔同嘅人仔配合可以有不同嘅戰鬥變化.
MUDAPPS自家評價:
投資潛力指數:9
陰陽師以不足一個月嘅時間下載量突破1000萬次,本身遊戲製作認真,插畫角色靚到暈,加上日本知名聲優配音,一路玩仲會聽倒平時睇開嘅動漫角色把聲(小編暫時確定倒佐助,卓洛同喬巴嘅出現).從製作公司投入角度嚟睇,遊戲嘅潛成預期會相當高 .
跳坑指數:7
陰陽師係以體力制闖關遊戲.遊戲本身玩法多元化,唔會有千篇一律嘅感覺同時又需要闖關卡去拿道具,玩倒中期唔想等就極需要用石換體力.
另外,遊戲需要抽人仔升lv組隊,又或者裝道具去加強人仔能力,如果起左個癮去課金,真係會好危險…
廢課金公平指數:9
陰陽師雖然有好大誘因去課金但係課金換石相對比其他遊戲貴.另外課金遊戲都離唔開抽人仔或者物品,陰陽師抽中勁野嘅機率以評測玩咁耐為例都屬於低,另一方面,就算抽倒珍貴嘅人仔都仲好睇同其他人仔嘅配合同埋技能等級.如非傾家蕩產重課,最多都係加快遊戲進度,對抽人仔或者買道具無太大幫助.
同其他玩家亦有分級制度,雖然分級制度嘅獎賞得嘅亦都完善,直接分開左重課同其他玩家, 令倒玩家可以同返相層面嘅人玩(重課廢物另計..).
人品值:9
玩手遊RPG最緊要抽中需要嘅角色,抽極都係同種類嘅比你次次抽中珍貴野都無用.小編暫時抽極都抽唔中⋯
另外,小編中毒後至少抽左40抽以上都仲未抽倒SSR(最珍貴人仔),相反朋友第二抽已經SSR.有無人話倒比小編知係朋友人品值高定係…
社交互動性:7
遊戲社交元素做得唔錯,除左可以開GPS搵附近嘅人吹水或者組群之外(5P元素無誤), 仲可以搵其他玩家做即時協力,真係實時去出招戰鬥.雖然有得同其他玩家對戰,但暫時都未有得同好友對戰,期待係短時間內增加呢個元素
近期除咗平時玩開嘅遊戲之外,陰陽師算係近期玩得最沈迷最投入嘅新遊戲.試玩遊戲都係抱住出文嘅心態,點知一玩就non-stop玩左四個鐘(第日仲要返工)….遊戲對戰變化多,玩法又多,小編又成為多一隻遊戲嘅奴隸…睇嚟要考慮棄咁啲遊戲
GOOGLE PLAY 商店 :
IOS App Store :


text:
2月,3月生日優惠│Encore 韓烤 滋味 @ Dining娜
唔知點解次次煲親韓劇,嗰期就會特別心癢想食韓國菜,最近條癮又發作,所以朋友一話約食飯,諗都唔使諗即揀 韓烤 .炑八算係我心頭好之一,一來佢哋嘅肉類優質,貨源同品質都有保證,二來鍾意呢度價錢夠親民,就算最頂級嘅韓牛都只需要幾百蚊就歎到,so far食過嘅朋友都覺得好滿意.
(Presented by 炑八韓烤)
我知道1月初時炑八喺黃大仙中心開咗新分店,所以特登去試下.黃大仙店成間裝潢都以淺色格調為主,牆上有好多同牛有關嘅圖畫,環境亦好闊落,坐得夠舒服.
3-4人份 韓烤 套餐
套餐包咗7款燒烤食材,分別有甕醃1++韓牛五花肉,特製護心肉,厚切五花腩,韓牛肩胛肉,LA牛骨,大八爪魚同韓國大蝦,夠晒大堆頭.另外仲有1份外脆內軟嘅魷魚泡菜煎餅,辣泡菜加埋有嚼勁嘅魷魚粒非常惹味,當然唔少得任添嘅自家製前菜,芝士粟米同埋泡菜蛋,韓式滋味十足,其他分店都有供應呢set套餐,最啱三五知己齊齊share!
追加濟州黑毛豬五花腩
由於太鍾意食五花腩嘅關係,我哋仲額外追加咗1份.炑八選用嘅係濟州島黑毛豬嘅腩肉,因為濟州島係個天然無污染嘅地方,豬隻可以喺優質環境下成長,所以肉質肥美有嚼頭,味道亦比較香濃.店員教路燒嗰時要先將4面燒脆封住肉汁,再剪開一件件燒至全熟,咁就可以食到最原汁原味嘅五花腩喇!
必點招牌菜
另外都推介大家試下醬油蝦,醬油蟹同炸雞,全部都係炑八嘅招牌菜.醬油蝦,醬油蟹都係韓國新鮮直送到港,真係啖啖都係正宗韓式風味,尤其醬油蟹鋪滿又鮮又甘香嘅蟹膏,撈埋醬汁同飯一齊食真係冇得輸!醬油蝦一樣都好鮮甜,隻隻都粗過又長過我手指,啖啖肉,正!
溫提:醬油蟹同醬油蝦都需要提早預訂
炸雞分別有原味,甜味或配搭芝士,味道就視乎個人喜好去揀,最重要係啲雞全部即叫即製,炸到脆卜卜,外面層脆漿唔厚,一咬開啲肉汁就流晒出嚟好juicy,不過要小心燙口.
2,3月壽星優惠
炑八每月都會推出生日優惠,2月及3月生日壽星惠顧晚市或消夜可以免費獲贈韓牛1客,2至6位加送海帶湯同新推出嘅炑八豆粉年糕多士各1客,滿7至10位除咗以上食品,仲可以額外多份芝士炸雞添!另外仲免切餅費,兼可以得到生日相架1張同韓式生日歌配套,記得預早1日訂位同埋講明需要享用生日優惠呀!
炑八韓烤
網址:www.meokbang.com.hk
Facebook: meokbangbbq


text:
專輯:許冠傑十萬人大合唱演唱會89
主唱:許冠傑( Samuel Hui )
●●最佳拍檔
作詞:許冠傑
作曲:許冠傑
你名叫叮噹 個樣似蜜糖 平易近人清新開朗
我名叫King Kong 個款似James Bond
最佳拍檔 咖啡你沖水 我加奶落糖
你洗衫我將的衫燙 我幫你溫錢 你幫我清倉
最佳拍檔 有乜野衝撞 你跟我不妨
拋開顧忌坐低講 你需要幫忙 我梗會幫忙
點樣辛苦都無相干 你響我身邊 我不再彷徨
兩家一對膽都壯 我一切擔當 你不會驚慌 (你可以心安)
最佳拍檔 我地系 最佳拍檔 永遠系 最佳拍檔
●●跟佢做個Friend
作詞:許冠傑
作曲:許冠傑
跟佢做個Friend 驚都咪駛驚 我要執得好正 著靚衫反起領
Unun似足撐艇 跟佢做個Friend 把口要好聽 贊佢生得好靚
對佢打雀咁眼 拖到手仔我就靈 認真擺命 認真擺命 愈見得多佢佢愈正
買只戒指鑲番粒贊石 唔話佢聽 認真擺命 認真擺命 問我點解冇放大鏡 唉!
佢話嫌細夾阻 deng 跟佢做個Friend Friend 過打bang 佢唱歌聲好靚
我結他甩柄 兩個跳舞認真搶鏡 跟佢做個Friend 驚親兩份驚 有雨緊遮柄
咪個沙煲亂掟 知己可以做成 認真擺命 認真擺命 愈見得多佢 佢愈正
教佢撐車搵戲做 除笨有精 認真擺命 認真擺命 望見彎猛亂掟 唉!
我 連隨嗌阿媽救命 跟佢做個Friend walkman 兩份聽 去咖啡灣撐艇
再轉車出粉嶺 兩個吃哂一打西餅
●●搵做
從前有個人叫莫大毛 日日攤屋企等米路 神神化化作風虛無
又唔願剃鬚(從成日去賭) 窮途意冷走去問前途
但願仙家指點三兩度 如何有法變得富豪 望黃大仙能預告 (呢枝簽話呢)
拿拿聲即刻走去搵做 人必須知道自己用途 唔去奮鬥 人咪望有酬勞
想搵錢應該快手 COME ON LET'S GO 「著著」聲即刻走去搵做
人必須旨意自己創路途 快去奮鬥實會攀得高 你要坐BENZ 靠自己個腦
連隨悔覺好 個莫大毛 立業興家終於走正路 榮華富貴靠刻苦耐勞
漸漸年事已高(成就更高) 同時見個仔亞莫二毛 日日攤屋企等米路
連隨秤佢起身搏命「熬」 話黃大仙曾預告


text:
Hello,今日突然想打呢篇文,會用口語係因為想打快D同直接D.雖然可能睇既人唔會好多,但只要我身邊有一個朋友睇,我都覺得好值得.事先聲明,好對唔住,我想講既野未完全組織得好好,但我會盡力表達.
兩年前,我一個人歐遊既時候因為太窮,所以成日去couchsurfing,即係沙發衝浪,原理大概係你兩手空空去一個陌生人屋企,訓人地Sofa,當中冇錢銀交易,只為左識新朋友同唔洗瞓街. 我個陣係瑞典Stockholm就係用呢種模式借宿左三晚,我個host係一個土生土長既瑞典男仔,叫Andre,大我四五歲,出左黎做野兩年,自己住,金色頭髮加藍眼睛,好正.佢話因為自己讀大學個陣去過一年美國exchange,所以一路都好掛住去旅行既感覺,但又因為要返工無得周圍走,於是就想透過做host去識多d唔同國家既surfer.
咁我地第二晚就去左downtown食好出名既瑞典肉丸,姐係IKEA既本地版,好貴,同個味都好唔同,但呢d後話啦.之後,我地就無無聊聊咁周圍行下,傾左成晚旅行啊讀書啊影相啊個d最後又殺出一句:「Is Hong Kong China? 」其實當時我真係政治極冷感,真係冷感過所有港豬既港豬,最大既志願係移民,邊到都好(除左大6),總之唔想留係香港.不過個條問題無論邊個問,我都一lun定同佢講得好清楚:「No!」然後再解釋十五分鐘,差不多就好似Auman個段片既講法咁.然後Andre又問:「What's the biggest challenge now?」講真,我個時真係對政治幾乎一無所知,況且係芬蘭stay左半年日日hey lets party真係乜都脫哂節,連用廣東話爆句粗都窒機,唔係講笑.不過我記得我同佢講:「I THINK Hong Kong is breaking apart.」 其實我都唔想識少少扮代表,但我個下終於明白你出得去exchange你真係已經順理成章變成左香港既代表,無論你想定唔想,有資格定無資格.對唔住,我覺醒得遲,個陣只能用我有既認知去解釋我既觀點,講完一輪灰哂機,所以就隨口問下:「How about in Stockholm? What's the problem lately?」
佢比左一個最精彩既答案,我一世都記得.Andre指一指旁邊,話:「Oh… We are now arguing which COLOUR to use when we repaint this historical building.」
我呆左,真係呆左一分鐘.個幢應該係一幢歷史建築,類似parliament d frd,Andre話佢地掙扎緊要用米黃色定淺粉紅色(好似係呢兩個options,唉,是旦啦),又話邊隻色代表緊d咩價值,又話老一輩想要咩色,後生一輩想要咩色,嘈左好耐…… Er,其實之後佢講個d我乜都聽唔入耳,因為,喂,大佬啊,我地香港連特首都唔到我地揀,而你地連幢唔知乜鬼野既外牆油咩色都有得揀?!什麼玩法……
當時我除左羨慕,都係羨慕,點解可以差咁遠.
每一次出國都會有好多人問我「Is Hong Kong China?」,由我13歲問到依家,我每一次都會好認真咁答.一開始係為左面子,為左劃清界線,為左唔想人地當我係大6人;之後唔單止為左一啖氣,更重要既係講事實,講香港同大陸有咩唔同,講呢個moment面對緊D乜,想世界關注我地,想其他國家既人知道香港發生緊咩事. 係歐洲,小至學生佔領大學抗議,大至人民公投否決政府派錢,都可以好理所當然咁發生.係歐洲,基本上你唔會揾到一個唔願意傾政治既人,我同所有熟既歐洲朋友通通都傾過,上年係德國Carpooling既時候甚至試過同個本身唔識既司機傾政治傾左6個鐘,non-stop.係歐洲,我同識既朋友一傾到社會時事全部唔會同我講「I don't know」,個個有一套自己既睇法,而且好想了解多D周圍發生緊咩事.我有兩個以前係芬蘭識既同學,一個來自荷蘭,一個來自立陶宛,我們每隔幾個月就會黎一次視象會議(姐係Skype啦),每次一定傾到政治,我個frd直頭講到明: 傾愛情同政治都係同等重要既必傾Agenda.果陣佔中好多歐洲朋友一睇到新聞都Whatsapp問我情況,我敢講反應仲快過我大把香港朋友.
我覺得歐洲既大部份人都好高質,肯用腦,識思考,有個氣場比我覺得佢地值得擁有自由.人地幸福,乜都有得揀,唔係天跌落黎,唔係你唔關心社會既時候塊地爆出黎既權利.(你收兵都要派糧啦,溝女都要早晨食左飯未做咩唔開心啦下嘛,笑喊. )我講咁多其實只係想帶出,我地去旅行羨慕人地呢樣個樣,冇問題,但記得諗埋點解會咁,可唔可以唔好一味淨係羨慕,可唔可以唔好淨係掛住影相打卡呃like,可唔可以花多少少時間了解多少少 .我明香港人都好忙,日日返工放工再chur多一樣興趣其實已經好攰,話唔定要進修,仲要陪屋企男女朋友等等,時間同精神都係好有限,我完全明,不過冇架,你都有義務盡力關注,起碼要對得住自己.我都明歐洲既教育同香港比真係冇得比,個個細細個開始了解社會,唔係為考試,concept同我地好唔一樣,不過冇架,要改變都係要由自己做起.
都係個句,我只係覺得,香港人係值得過得比依家好.
我唔會再講咩記得去投票呢D講到口都臭,我只係想講,我真心唔介意鑊鑊都比外國朋友問Is Hong Kong China,唔介意向佢地解釋一萬次點解Hong Kong is not China,我甚至係好想解釋得多幾次就幾次,因為我怕以後冇得再解釋,我怕以後連個No都無得講.
同埋,其實去得愈多地方,我就愈鍾意香港,愈唔甘心移民 .就算幾想環遊世界,想去幾多地方,我都一定會返黎.始終,呢道先係屋企.
(純粹個人諗法,原諒我1999,我都未諗掂投邊個,但千其唔好Hea投,一齊討論下啦:))


text:
今晚無煮飯,煲咗金銀蛋鹹瘦肉粥,我哋屋企慣咗會再炒啲粉麵,或者買啲包點 / 糕點返嚟食,所以我之前就喺吉之島超市買咗塊蔥油餅,再喺商場間惠康裡面嘅東京麵包買咗盒菠菜雞丁薄餅.
呢兩樣嘢我都好鍾意食,逢星期五喺樂富搭 shuttle bus 上廣播道之前,我都會喺樂富中心間吉之島超市行吓,好多時都會買呢度嘅蔥油餅,因為我真係好鍾意食,連 Winnie 都知道.塊蔥油餅整得好香口,但又唔會太過乾硬,仲好軟熟,恰到好處,而且仲平過屯門間吉之島超市 o添 (樂富賣 $5.5,屯門就要 $6)!不過遲啲再無呢支歌仔唱 lu,因為樂富間 JUSCO 要摺埋,讓位俾 APITA UNY 呀!
至於菠菜雞丁薄餅就更加係 fans 啦,一來好食,裡面好足料,除咗有菠菜同雞肉,仲有磨菇 o添!二來 "襟" 飽,又唔貴,四件都係 $12 啫,每次最多只係食兩件已經夠哂飽,之前介紹過 Li Kien 食,佢都話好食.遲啲試吓自己整,應該係用類似 pancake / hotcake 嘅麵糊做.
記得第一次食呢個薄餅,當然又係媽咪買番嚟試食啦,食過番尋味,之後都間唔中買嚟食.因為我同媽咪都唔慣晏晝果餐煮飯食,好多時都係煮粉麵食,有時都會整吓意粉,煮吓通粉咁,間中又會轉吓口味,去惠康買啲壽司,整吓日式冷麵,或者買司華力腸加呢個薄餅就做 lunch 啦,雖然好簡單,好求其,但係最重要嘅係大家都好 enjoy 同對方一齊食嘢,講三講四,無所不談,食乜都變得好開心,好好味,真係好掛住媽咪,好懷念同媽咪一齊吃喝玩樂嘅日子啊!


text:
(不問價追)順勢而行買大股(小炒王梁心欣)(第114期)
2017-3-5 14:00:49
投資路上千祈唔好拗頸,見到資金湧喺邊一面,跟勢而行的話出錯機會較小,好老土咁講,只要穩賺不賠,你的投資路上就無咁崎嶇.
呢期小炒王都無特別推細價股,原因就係大價股有力有量,過千億市
值的股分依然有勢,何必追逐資金都出走嘅細價股呢?我知我好長氣,因為大家睇完會當無事發生,繼續keep住壞習慣,所以重要嘅嘢要講幾次.買大股附帶埋衍生工具,莊家唔會熄燈,走又快,食又爽,其實好過之前啲股唔上唔落,切記買衍生工具要快狠準,自問非此族類,就要留意.
要揀大股都要識揀板塊,剛剛去澳門玩完嘅小炒王對澳門博彩股有深切嘅體會.星期五收市之後就過大海,人流極之少,船都坐唔滿.(可能大家未收工)到埗後,即時check in, 今次入住新濠影匯,主要係想試玩蝙蝠俠遊戲同埋乘坐8字摩天輪,拎個好意頭.好啦入到間房都非常之滿意,因為對正巴黎人,巴黎鐵塔就係我嘅眼前,感覺良好.由於太肚餓即時去搵嘢食,記得當日天陰陰落雨又唔想凍親,最好都係留喺酒店覓食,周圍睇過,間間都唔使排隊,結果走入一間中式食肆,全場都坐唔夠五分一嘅客人.我即時諗:「星期五喺香港搵食超難,特別去沙田新城市廣場,尖沙咀The One等地,排隊排到都唔想食.如果想避世星期五來澳門就最啱啦.」
食完飯梗係去博下運氣啦,賭場嘅入場注碼大約都係$300,好多荷官都非常之歡迎我,揮曬手叫我埋去玩.大家熟我嘅知我鍾意玩「加勒比海」,通常一間賭場得三張枱有「加勒比海」,當中兩張都係吉嘅,咁你就知有幾多人啦.整晚埋來睇的內地人很多,但坐上來玩嘅少之又少,可見即使有人流都未必吸引到佢哋落注.
夜麻麻喺酒店周圍行,健身室,Spa Room人影都冇隻,Clubbing算有返啲人,大部分以外國人為主.我仲心諗,可能星期五少人啲啫,唔怪之得我間房都唔算特別貴,原來有原因.所以下次買澳門博彩股之前我一定會上酒店網格下啲酒店價格,咁樣大約都知道,究竟澳門嗰邊啲生意如何?呢樣嘢透明度咁高,如果你買股之前都唔望下,咁你就非常懶惰.
第二朝起身就去睇蝙蝠俠,11:00我排第一位,成場4D電影都係得10個客睇,小貓三四隻,摩天輪更加俾你一組人一個車廂,真係好似豪客一樣.眼見呢個情境兼最新澳門博彩數字「媽,我好亂呀」,數字好到離曬譜,咁我眼見嘅又係咩呢?既然睇唔清,小炒王唔會將澳門股放入推介名單.
不問價追 - 小炒王梁心欣 舊文


text:
Executive日記——歎住冷氣睇比賽 聽K-pop 「電競音樂節」移師紅館 落雨都不怕!
「香港電競音樂節」會喺八月四至六號舉辦,旅發局好細心咁考慮到炎夏天氣時晴時雨,可能唔穩定,會影響到露天活動,於是將活動移師喺紅磡香港體育館舉行,活動流程同原先想法有少少需要改動.喺電競賽事方面,兩場四強賽會分別喺八月四號同六號朝早十點舉行,決賽就定喺八月六號晚上七點開戰.除咗本身嘅四百八十,二百八十同一百五十蚊門票,O依家仲新增八十蚊選擇!而網上直播語言增至八種,比原先多咗日文同越南語!
「SMTOWN韓國音樂會」由露天移入紅館後,不設企位,大家有位坐,好舒服啊!票價方面,最貴嘅一千八百八十蚊早前開售即賣光,仲有一千三百八十元有得賣,O依家仲多咗八百八十同六百八十元揀!電競比賽同音樂會都多咗門票種類,咁就可以畀更多年輕人都欣賞到啦!
舊場地門票可退換
電競比賽同音樂會嘅門票,會分別喺聽日同下周一嘅朝早十點開始喺城市售票網重推,手快有手慢無!而喺上個月已經買咗音樂會門票嘅朋友唔使擔心,雖然你哋手上嘅門票已經唔適用於新場地,但可以在本月十七號中午十二點開始辦理換飛或者退飛.旅發局總幹事劉鎮漢話,佢哋會換番同等價值嘅門票畀呢班觀眾,而且保證安排最佳位置,唔會降級!
Kelly Chu


text:
上次篇網誌出咗街之後,好多朋友覺得好驚奇之外,仲係咁問我何謂「足以影響一生嘅旅程?」既然大家咁有興趣,今次就同大家分享下人生中幾個特別嘅旅程…
今年11月,我哋精薈六子同南華文邦一行7 人去咗越南旅行,吃喝玩樂唔係重點,總之成班兄弟一齊,一句到尾就係開心!精薈同南華呢幾年為咗聯賽冠軍爭崩頭(當然今年YMCA都對我哋兩隊都非常有威脅),大家都可能覺得我哋嘅關係有啲奇怪,但可愛嘅地方係我哋永遠都「友誼第一,比賽第二」.每逢大時大節,開心唔開心,唔理你打邊隊,唔理你有幾忙,大家總會聚一聚,「一世好兄弟,唔駛講嘢,兩脇插刀…(下刪一千字醉酒說話)」,呢份感情,呢份友誼由我哋開始成為香港隊球員開始…
要數返我對上一次同呢班「球星」出埠,已經係差唔多十年前嘅多哈亞運會.先唔講正式比賽嗰段時間,只係講備戰都有排講.記得個日2006年8月31日,我同仕仁一齊去咗Poly嘅校務處,我哋一齊「Defer」(休學)半年,為嘅就係備戰亞運會!當年我諗得好簡單,做我想做的;而家諗返,多謝爸媽嘅支持,否則都可能要Retake…就係咁,9至12月,我哋就好似明星咁成日去唔同地方集訓,深圳,廣州,天津,北京,由台北打到台南…當中除咗技術上嘅進步,同時令我地嘅視野闊左好多,感受到好多唔同嘅文化…讀萬卷書不如行萬里路係真嘅!
不得不提嘅一件趣事,我哋喺北京集訓嘅期間,每朝早王耀廷教練都同我哋係訓練基地嚟個早課,平日就係跑步練下心肺,或者做下簡單力量訓練.我哋每晚都係著住波衫波褲訓覺,以便第二朝爭取時間賴床.有一日,如常6點起身準備夢遊一般的早課,王教個日叫我哋上車,我哋都覺得好奇怪…上左車,唔駛問阿貴個個訓到隻豬咁,一睜開眼,我哋見到「萬里長城」!當然,唔係簡單遊覽,教練指一指上面其中一個「哨站」,我哋要限時內跑上去…達標就食早餐,唔達標就嚟多個來回…去過長城嘅朋友都知,個啲梯級高低不一,有啲成半個人咁高,唔只跑,仲要爬!側邊嘅遊客係咁影相,你話我哋似古代秦兵去保家衛國又得,現今就成班Running Man咁亦不為過!最好笑嘅係我哋瞓覺係唔著底褲或者內膽…人生第一次去長城,我哋又要跑又要爬,仲要真空上陣,只可以講我哋已經超越咗「不到長城非好漢」嘅境界!
經過幾個月集訓之後,終於去到多哈,一落飛機第一個感覺係好荒蕪,沙塵滾滾,去選手村嘅途中見到好多金色嘅巨型別墅及鑽油台.選手村入面見到好多體壇明星,中田英壽坐喺我哋隔離食飯,行行下撞到劉翔同易建聯等…當然,我最想講除咗第一次踏足中東地區,以及亞運會嘅盛大令我哋大開眼界之外,最緊要係我哋達到手球生涯一個里程碑!
初賽,我哋同組有科威特,伊朗同中國隊(結果科威特冠軍,伊朗季軍),我哋唔係職業隊,所以有機會同一班高手過招,其實我哋已經好開心,盡量喺佢哋身上學習.(當年曾經有過一個感覺,亞運會返到香港之後,去彩虹道睇波覺得所有嘢都好慢.嗱,呢下唔係囂張,唔止我一個人係咁覺得)
講返比賽,我哋想用贏波作為對自己及所有支持者嘅交代,所以喺賽前教練都集中火力部署名次賽.最後,正如教練意料之內,我哋遇上了實力相當嘅烏茲別克.我哋成班兄弟,由賽前睇對手比賽,再睇錄影Replay,針對式訓練以至賽前熱身,大家都用上了百二分嘅心力.雖然每個人心入面都好想贏,不過越想贏就越大壓力,所以我哋都不斷同自己講要平常心,放低包袱,咁樣先可以發揮到應有水準.到比賽當日,分數一直咬得好緊,我哋打「士氣波」,得分或者成功防守,全隊振臂高呼;射失或者防守失誤,依然給隊友鼓勵,絕不埋怨!就係咁,過咗人生其中最緊張嘅60分鐘,我地以35:32贏咗,這是香港手球隊歷史上在亞運會嘅第一場勝仗!
搵資料期間,搵返王子嘅精華片段:
玩團體運動除咗要分高下,鍛鍊身心之外,學習人與人之間嘅相處及溝通都非常重要.每個人想法不一,所以要做到思想統一,互相支持,團結就是力量,講嘅都係感情同心態!打手球對於我而言,最重要係識咗一班不離不棄嘅好兄弟,我哋識於微時,好多嘢大家一齊面對過經歷過,所以到今時今日都係有問題就一齊解決,無問題就「盡興」到底!多謝你哋令我嘅人生咁多姿多彩!
上面嘅體會,只係我係香港隊生涯嘅一少部份,仲有好多好多,有機會再同大家分享.


text:
小B已經過期居留, 本來約左下星期三催生, 不過昨日見紅(係鮮血, 好似黎M咁) 我以為生得, 所以入左廣華, 不過因為宮頸未開, 又無規律陣痛, 醫生比我返屋企等.
返左屋企之後都係KEEP 住有血, 不過就無尋日咁多, 而家都有肚痛, 仲比尋日痛多左, 不過都係唔規律.而且D姑娘話我痛既位置唔岩, 我只係痛肚底 (即係平日M痛個位), 佢地話要成個肚痛先係.返左屋企都係KEEP 左痛, 夜晚又痛醒.
捱左10個月, 以為好快見小B, 點知佢仲要折磨多我成個星期.
個個都打電話問我生左未, 我亞媽仲問我點解咁耐都唔生, 你估我想架咩.
昨日我老公都請左半日假同我入院, 佢本來好興奮, 但知道未生得佢又好失望.佢公司D同事個個都問佢, 我估佢都通知左佢屋企, 而家未生得, 我估佢都覺得好無面.我覺得係自己唔好, 如果我留係屋企, 再睇定D先入院, 佢就無咁難做.
我而家都唔知點好, 唔知小B想點, 我唔想催生, 我係待產房見到個媽媽催生好辛苦, 係產前房又聽到D醫生話催生有四份一機會失敗要開刀.我唔介意捱十幾個鐘陣痛, 但我唔想痛完十幾個鍾之後都仲要開刀.
而家好無助, 唔知點先可以令宮頸開, 點先可以令小B快D出世.今日打算去買個FITBALL 返屋企住, 唔知得唔得, 不過咩都要試.
而家覺得好似好大壓力咁, 訓得唔好, 小B又唔想出世, 個個打電話黎問小B出世未.雖然我老公無講, 但我知我老公已經幫我頂左佢屋企個邊D關愛.不過我自己亞媽個邊既關愛我都要應付.
點好~ ? 點樣做小B先肯出黎?!


text:
而家入職公營機構或者係政府工,大部分由合約工開始,二至三年年期,話少唔少,無人敢寫包單一定有得續約,做左一年半載嘅時候就要諗定後路.就算做多一兩份合約後有機會申請轉Perm,之但係阿頭俾嘅Appraisal個分唔靚仔,可能只係一條掘頭路.
有無得續約,除非咁唔好彩機構要Cut budget或者成個部門轉Structure,否則多數都係人為因素決定你嘅去留.有人可以日日舔老闆腳搏佢高興,有人不屑討好,當有忍受唔到嘅屈辱時會拍枱出聲,有人白白讓時間過等運到,呢三種人小熊都見過.其實,都係睇你份工嘅前途仲有份糧嘅重要性去到邊.第一種人小熊細個唔識野會鄙視,梗係諗著做人要有骨氣,使唔使咁樣托大腳法,醜唔醜架.當儲多幾年社會經驗嘅時候,就會自愧不如,因為自己固執嘅性格係永遠做唔到佢地咁樣能屈能伸.只要佢地唔係有害人之心,為份工去搏老闆開心係人之常情嚟嘅.
聰明嘅擦鞋仔,佢地通常係比一般人更加怕無咗份工,所以情願把心一橫去到盡捧到老闆上天,最多都係忍耐三幾年.喺適當時候識得滿足下老闆嘅虛榮心,老闆覺得你聽話,可以「食住你」,對你自然順眼啲.喺重要關頭你閞聲拜託佢幫手,都易啲應承你啊!到成功轉咗Perm啦,啲野咪長命工夫長命做,得閒同老海鮮打好關係,忍一時以後日子就好過了,計番條數好抵啊!
而第二種不屑討好嘅人屬大多數,一般出咗嚟做野幾年又還晒Grant loan嘅打工仔,經濟上負擔已輕咁一截,即使突然無咗份工亦唔會無飯開.本身有積蓄嘅話真係就算唔開工幾個月只要慳著使絕對唔成問題,問題係份工值唔值得你去扮演一個好可能你會討厭嘅自己.小熊會諗,如果我做緊呢個位對於將來考升職位有用,人工又合理,落力去表現得好啲點都無壞.萬一喺合約中途被人炒咗反而前功盡廢,有個衰Record出咗去好難入得返嚟,或者要等時間慢慢洗底.
對住啲自命清高嘅老海鮮,捽到你陀陀擰,唔好俾佢地拋窒就咁放棄份工,諗計去超越佢.記得人前人後對佢地禮貌,特別喺政府或公營機構呢啲咁階級主義同玩年資嘅地方,發脾氣黑面係禁忌,老海鮮嘅笑裡藏刀好老練架,你稍為控制唔到自己情緒已經會遭人話柄.唔想被人當傻仔咁舞來舞去,要訓練有極好嘅EQ和耐性,表現大方得體啲客觀啲.雖然係相當高難度,不過呢,只要你過得到關,喺個崗位上企穩咗,人地自然會好現實地對你改觀,到時你點樣擺個唔Like樣,最多咪玩下排擠,想郁你都無符,如果你完全唔在乎人地玩呢啲小學雞把戲,係幾過癮架!
第三種等運到嘅人係最易做,唔使用腦思考隨心想點就點,咁份工其實亦對你可有可無,小熊仲有咩好講呢,無啦,好自為之,唔好無咗份工嘅時候嚟喊咁口.


text:
科技公司喺「創新」嘅過程中,好多時都會踩中法律灰色地帶. Uber 明目張膽噉喺全世界觸犯當地的士條例,仲可以周圍串串貢話改變世界;YouTube 上面幾十萬首侵權歌曲影片日日有人播放,照樣順利營運;近年最出名嘅例子應該係 Theranos,一間據稱值 90億美金嘅高科技驗血startup被揭發造假,據報所有對外宣稱嘅科研成果原來只係子虛烏有,竟然噉都呃咗全世界好幾年.你以為咖啡機兄弟喺 kick starter 呃咗幾百萬好離譜?你哋真係未見過大蛇痾尿呀.
我諗絕大部份成功嘅公司都曾經做過踩界嘅嘢.問題係你有冇俾人捉到.想唔俾人捉到有好多方法,例如最好保持身家清白,冇案底,例如盡量唔好留底證據俾人捉到把柄,例如同政府官員打好關係,例如提升公眾形像,例如請返幾個 well connected 嘅大人物入董事局.
如果咩都唔做,有咩後果? 美帝嘅全球通緝令可以搞到你永無寧日.唔知大家仲記唔記得 Megaupload?原來係 Megaupload 係間香港公司嚟.創辦人 “Kim Dotcom” 係德國人,2003 左右搬咗去香港住,期間成立咗 megaupload,後來移民紐西蘭.2012 年,美國政府話 megaupload 涉侵犯版權,封晒佢全球資產,封埋佢啲 server,要紐政府引渡佢去美國受審.
我唔知大家記唔記得 megaupload 係咩嚟啦.大概就係好似 dropbox 噉嘅服務,可以 upload 同 download 檔案,仲可以分享俾人.實際上好多人用 megaupload 嚟分享啲侵權嘢,但係所有檔案分享嘅服務都有呢種問題架啦.據聞 MyAV Super 都用 google drive 嚟播片 ,又唔見 Larry Page 俾 FBI 敲門問候? 係咪噉話.
當然啦,Kim Dotcom 本身就係一個奇怪到不得了嘅暴發戶,有幾次案底,私生活又糜爛不堪,點可以同矽谷嘅精英相提並論?唔告佢,告邊個? 所以話咩「法律面前人人平等」,只係一句欺騙賤民嘅說話.法律唔係用嚟保護你嘅,係用嚟保護啲資本家嘅財產.以前興講「搵食啫,犯法呀?」,仍然係緊守法律定下嘅「道德底線」.不過而家就興講「搵食啫,犯法又點呀? dllm!」,簡直係大時代嘅進步.面對荒謬嘅法律,荒謬嘅立法程序,荒謬嘅立法機關,呢種態度應當如是.
不過,面對法律嘅荒謬,大家千祈唔好只流於表面同廉價嘅同情.全城為明目張膽嘅犯罪者辯護嘅時候,你哋有冇諗過其實仲有千千萬萬個獄中冤魂被同樣嘅不公義法律所迫害?如果佢哋因為冇咁出名,因為出身比較差,因為冇人脈冇得賣同情,所以大眾冇為佢哋辯護,噉你哋片面廉價嘅同情只不過係在不公義嘅制度之下雪上加霜.人生而平等,所以我認為每個人都起碼應該有張免費出獄卡.
只要冇法律,就冇不平等,就冇歧視,人類先至有真正嘅平等.只有完全解構「法治」呢個都市傳說,將「奉公守法」嘅迷思從香港人核心價值驅除,前面先至有路可走.
和平真好.
[1] 真係估佢唔到,去到 2015 年香港高等法院仲係有單案處理佢資產被凍結問題


text:
天生一對的水雙 2017-5-16 12:42 AM
八婆friend相信女仔身邊總會有幾個八婆friend
我見過嘅八婆friend特徵:
真friend一定吾多
吾靚女
自信
把口好賤
曾經我都同佢好friend,後來佢鐘意左個男仔,但佢冇同過人講,當然我吾知,我由細到大邊個係格離我就同邊個挽,無論男定女都係,都可以挽得好開心.就係咁岩我同個男仔係同桌,咁上堂悶必然會挽,於是我同個男仔好friend,嗰陣開始,個friend開始吾太理我,我更係人地口中聽到佢話我發姣,勾仔……總之係咁唱我,又bully我
當時我好吾開心,吾知點解本身嘅best friend變到咁.
個男仔見我吾開心,又聽講過咩事,之後係度安慰我,叫我吾好理佢丫等等……
之後個女嘅又吾鐘意,開始越黎越加碼.仲係度掘我,總知我做乜野佢都睇吾順我.
男仔個friend又話個男仔鐘意嘅係我,所以個女仔更加吾鐘意我.其實當時我都鐘意個男仔,但因呢件事吾敢講.
後尾有人覺得係佢吾岩,幫我.
事件完
你同吾同到一個人friend,你係話吾到事.佢鐘吾鐘意你都係.
希望嗰啲人可以改下自己.
其實我都幾後悔點解當初我冇講我鐘意個男仔,咁就錯過左段愛情...
連續幼小的獅子 2017-5-22 09:06 PM
.


text:
WYHK電競手 – 祝鴻鋒
撰文: Joanne
Daniel 又鍾意跳舞,又鍾意打機,如果喺啲好嚴嘅學校,都好大機會俾人當係不良份子架喇! 好在佢學校不嬲都俾好大自由度學生,又鼓勵學生作多方面發展,雖然Daniel唔係讀書最叻嗰啲,但係老師都好鼓勵佢,唔會因為我嘅興趣而針對佢!
初初Daniel嘅屋企人都有反對佢參與電競架,始終電子競技都係新興行業,上一代當然冇咁容易接受啦,但由於佢嘅堅持,同埋不斷同佢哋解釋電子競技同打機嘅分別,所以慢慢都接受咗,明白佢係有目標向電競圈發展,唔係淨係打機咁簡單!
雖然Daniel讀書成績一向都一般,但係佢唔會因為打機而俾藉口自己唔讀書,平時會有時間表分配練習嘅時間,星期一至五都會做好學校嘅嘢先至開始練習,星期六日就會用嚟做自己鍾意嘅嘢,都平衡得唔錯嘅.
嚟緊9月,Daniel就會算F.6,不過佢就打算考DSE喇,仲準備去加拿大升學,諗住讀econ同埋嘗試向當地嘅電競圈學習,因為當地嘅大學已經有同電子競技相關嘅奬學金,希望雙軌發展,第時可以代表香港去贏得一啲國際比賽!
由中二開始Daniel就開始接觸Breakdance,初初係一個好朋友佢媽咪開咗間跳舞學校,然後佢就show左幾下俾我睇,覺得幾型,之後就跟咗佢去學,慢慢開發自己身體極限,再去試做一啲人哋做唔到嘅動作.佢最享受嘅,就係喺舞台上表演嘅時候,見到台下嘅人同佢一樣咁開心.(筆者親眼睇過,Daniel跳舞嗰陣,真係好投入,好enjoy,仲幾型架! 唔信你咪睇吓片囉! )
「學界男女神」唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋!
參加方法好簡單,只要將想推薦嘅同學,或者自薦人嘅facebook ,tag喺下面 “Comment”嘅位置; 再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺學界男女神facebook專頁 inbox或電郵到kissweb@nmg.com.hk俾我哋;如果成功通過編輯部審核,就有機會成為「學界男女神」!
「學界男女神」,等緊你嚟挑戰!
攝影:Alison Kwan
拍攝: Anthony Leong
剪接:Kee
美術:KS
Hair+Makeup: Jeffery@ EM Makeup
場地提供:Kidult’s Party(6344 8644)


text:
睇天津大爆炸嘅片,第一時間就諗起Neon Genesis Evangelion第一集入面嘅N2地雷場面.當然喺動畫入面,Shinjin同Misato就乜事都無,喺現實上,我諗喺爆炸中心入面兩公里以內嘅人,可以肯定非死都重傷.
不過,What’s done is done.我哋要理解吓發生咗啲乜嘢事,同埋點善後.
首先,我哋要研究吓有啲乜嘢喺個倉庫入面.外電報導話個倉入面有氰化鈉(NaCN),亦有鈣化碳(CaC2),亦有報導話有硝酸鉀(KNO3)同硝酸鈉(NaNO3),當中發生爆炸嘅應該係鈣化碳同硝酸化合物,不過最毒嘅係嘅氰化鈉,即係俗稱做山埃嘅劇毒化學品.
事發地點係接近渤海灣,當然大家會諗喺啲山埃會污染海水,呢個一定係事實嘅一部份,不過亦有可能有氰化物飄浮喺空氣,再由雨水帶落地面,呢個情況會更加可怕.據五名中國學者聯名於2013年所發表嘅論文所講,天津有7成食用水係來自地下水,而地下水源係由地面嘅雨水補充.即係話當呢啲化學物隨雨水滲入地下水源後,就會係天津地區真正災難嘅開始.
當然,風向亦有一定影響,我亦使用美國國家海洋及大氣管理局嘅HYSPLIT模型去分析於天津地區做起點,於未來10日於1m(紅),100m(藍),及500m(綠)高度嘅氣流軌跡.據預計,有關氣流會先向東北走向唐山,然後再經渤海北上入東三省,再經北韓入俄羅斯東亞地區.以上地區亦有機會被化學品污染.
有啲乜嘢可以補充?無,大家等睇爆鑊.


text:
最新一季《我是歌手》月頭開始播,首發既歌手有A-Lin,韓紅,孫楠,張靚穎,胡彥同埋我地香港既基仔.
睇完上一季,廣大聽眾對呢個節目既最大印象除左一班影帝影后級既觀眾之外,一定係高音,更高音同埋好高音.
音域從來都唔係用黎評定歌手唱功既準則.但係睇左咁耐《我是歌手》,相信大家都知道音域係現場觀眾既投票準則.
點解要唱高音?巴閉囉!英雄主義!疊馬!我唔妥你,可以好似呀GEM咁嘈你.嘈下嘈下仲可以上太空唱國歌,你都咪話唔爽.
高音古巨基有,唱功佢都有,佢係香港歌手入面都好有地位.
但係古巨基點解要上《我是歌手》?除左真係好好pay之外,佢有咩野理由要上去同班國寶級歌手比賽?
記得基仔第一年拎TVB勁歌金曲男歌手既時候,佢好激動流曬眼淚多謝左好多人;
但係當佢第四年拎既時候竟然有好大對比,佢既感言係咁既:
『我同好多歌手一樣,一年入面做好多努力後,好想係比觀眾朋友見到我地既用功.但係近兩年大家見到既好似只係邊個同邊個鬥,又或者係公司同公司間既角力,少左注意個歌手既心血同努力,我開始對於參加頒獎典禮既意義上有d模糊.』
我無記錯既話果一年係2011年,TVB金曲係CHOK果年.而我係古巨基既言語間感覺到佢對香港樂壇既失望.
聽者薄情的說法不錯.
當全世界都係度恥笑緊爆了係一隻膠歌既時候,有無人會留意古巨基隻碟入面並唔係只得爆了一隻歌?仲有另外九隻.
如果你唔係佢歌迷,相信你唔會,跟住自此古巨基就成為你心入面一位真心膠既歌手.
歌手最想得到大家既認可同肯定,而《我是歌手》俾到基仔既正正係一份重視同尊重.
雖然觀眾係假膠,結果係內定,但係一個咁高製作經費同水平既歌唱節目,我地係香港甚至台灣都好難見得到.
《我是歌手》入面不論場地,燈光,拍攝,音響都做得好出色.伴奏既人大部份係香港頂尖既音樂人.
拋開國家地域而言,一個歌手可以上到呢個台係一種光榮.
基仔就係獲得肯定既其中一個,而呢份肯定除左開演唱會之外,香港比唔到佢.
當TVB勁歌金曲變左一班自己公司員工既清談節目;
當903只要派台歌夠多,電台不停重播就可以攞獎;
當港台頒獎典禮連比歌手唱曬全首歌既時間都無.
我就開始明白eason當年點解要話自己係一個大中華歌手.
亦都明白點解今次《我是歌手》入面會有古巨基.
睇左今季,基仔唱既第一首係廣東話既愛與誠,拎左尾二.
我見到佢對手真係如歌詞一樣震到好似柏金遜症咁,全首歌入面八成時間都係合埋眼唱既.
果份壓力同緊張真係隔住個mon都感受到,因為其他歌手實力都係頂尖.
但係我從佢既歌聲中聽得出,佢唔會失禮香港歌手呢四隻字.
一齊期待基仔係跟住落黎《我是歌手》節目入面有更好表現同成績.
原文連結


text:
呢幾日既心情同身體都維持在作戰狀態,因為Hannah BB又打敗仗了 話說星期三晚我地去左outback食我既生日dinner,點知去完之後,星期四凌晨Hannah BB就開始發燒,開頭以為好小事啫,小朋友成日都發燒,點知佢星期四就全日都好cranky,我又要返工,好忙好多野做,不過做哂所有野都早走左一個鐘頭返屋企照顧佢! 而99又有3個小朋友要湊,我都明白,最吾明白既係,cousin哥哥既父母個日dayoff, 點知一早就吾見人,到6點幾先返到,原來去左剪髮呀,做自己野等等,好心啦,明知道99一個未必搞到咁多個都吾會返屋企幫下手,我真係佩服佢地既勇氣,都令我覺得好反感, so selfish!!!! 呢幾日真係心力交瘁,因為佢又要成日抱,又吾可以坐低要人行,吾食野,真係令人擔心,加上訓得又差,我地要抱住佢訓,搞到我地真係人都癲呀!!!! 同埋,佢要成日抱,我就抱佢抱到腳軟,而老公就咩佢咩到腰痛,真係攞命! 所以真既,寧願有病有痛係我地都吾想小朋友病,辛苦既始終係大人呀!
講番Hannah B既情形,星期四發燒發到成103度,所以星期五我地就同左佢去睇醫生,醫生話佢ear infection同埋出緊大牙,所以無心機食野,唉....點解會咁架? 不過見到佢咁辛苦我地都好難受,因為真係吾知點先可以令佢舒服D,無咁痛! 而我都知道出牙會發燒,但無諗過會咁嚴重! 不過佢既燒都係持續係101度左幾日,食左兩日退燒藥都好似無用,所以我地星期日又同佢去見多一次醫生,今次醫生話佢發炎就好好多,不過口入面生左好多菲滋,所以食野痛痛,唉! 小朋友又點會中意食藥,我地餵佢食藥真係辛苦到暈呀!佢呢幾日都無食過野,真係好minimal咁飲少少水,奶同幾啖野食....我真係好擔心好擔心好擔心!雖然醫生話最重要係吾好缺水,但見佢食得咁小野,行路又好似軟軟,點會叫我吾擔心! 唉,真係所謂養兒一百歲,長憂9+9呀!
其實我都吾應該expect有人會幫手,99話就話好掛住個孫女,但就成日都無來探過佢. 我地只不過係樓上咋,好難咩? 而樓下個家人,真係要99服侍24/7,星期日都要幫手湊埋,我無戥99辛苦,佢自己攞黎,但佢地個兩個大人有手有腳,一個5歲大同18個月大,點都照顧到啦!(因為五歲個個都自己搞到好多野,吾駛點睇!) 而我地,一個大肚,一個病到五顏六色,得老公一個要照顧兩個,點都係我地需要人多D啦. 算...佢地吾煩我,都吾好expect我地會幫佢地! 我覺得佢地真係好自私,所以你不仁我都不義,我對佢地心都淡! at one point我真係好想好想返香港,我吾怕返香港無野做,係怕個女讀書咋...究竟邊度先係我既出路呢??????
希望吾開心既事情快D過,都希望Hannah BB快D好番,等我地都有覺好訓啦! (呢幾日平均日日都訓到4,5個鐘,仲要抱住佢訓....大住個肚真係幾難頂!)


text:
琴日講完我爸 依家講講我媽先
我媽係一個好勤力既人 佢自己做生意 基本上日日都會開舖
佢自己好慳 但對我地從來都唔會
佢唔係一個鐘意四圍玩同食既人 同我爸好唔同
我媽係一個講野好直接既人 呢個我覺得係佢好大既缺點
諗到乜就講乜 明知人地唔鐘意聽佢都會講
有時我都唔明佢地 明明出少句聲就已經得 點解係都要講啲人地唔鐘意聽既野
根本完全無好處 只係會破壞感情
另一個問題就係唔識扮野 前面講到佢同我呀麻關係好一般
一黎因為我麻對佢都唔好 即使佢已經有幫手煮飯執屋 都要比說話佢聽
到我地自己搬出去 都係住我麻樓上或者附近(3分鐘路程) 我麻有埋我屋企鎖匙 成日都會黎坐下或者買野黎比我爸
我媽覺得佢實在太縱我爸
咁當然 我爸都係好錫我麻 日日都會搵佢
遇到問題就更加 好似之前佢地冷戰 我爸日日都去我麻到食飯
我媽覺得我爸係放我麻係第一位
佢地不時都會因為我麻嘈交 係其中一個對佢地感情影響好大既因素
其實我爸係有好大責任 有時我媽同佢講我麻啲野 佢又會走去同我麻講
我呀麻對我媽唔好 佢又話唔記得唔知無印象
不過 有時候我覺得只要我媽肯扮下野 唔鐘意都好 求其食餐飯 大家關係都會好啲
另一樣我媽不滿我爸既野就係覺得佢唔成熟 成日講埋啲好無聊既野
無聊到其實全屋都唔想理佢
叫佢唔好做個啲野 佢又偏要做


text:
尋晚同LULU妹去左睇HOCC演唱會PART II,雖然大部分RUNDOWN同上次係差唔多,但都只能以一個字嚟形容~~~~正.
同上次一樣,差唔多一到D快歌位,個個都起晒身,拿住支捧捧跟拍字拍,全部人都HIGH晒,個氣氛真係好好呀!我自己都HIGH到唔識形容,嗰支捧捧係中場已經俾我拍到漏晒氣,跟住下半場全程用手拍,散場時對手就好似麻痺左,真係好開心.
今個最演唱會新加入的一PART,亦都係全晚HIGH嘅環節.HOCC著住一件令我諗起梅姐既"裂焰紅唇"嘅歌衫,加上一連串快歌串燒歌,真係好好正!原來HOCC係可以晒SEXY......真係另一個形象呀!
總括成晚都真係好好睇,雖然係第二次睇,但都覺好好呀~~仲唱到12:00先散場,真係正.
我真係越來越LIKE HOCC啦~
不過美中不足就係座我後面嗰位妹妹仔,佢真係比我HIGH十倍,成日都大聱尖叫,仲間唔中用佢支捧捧拍都我個頭呀!真係都幾慘!但我都明白佢都係投入,唔可以怪佢.但係.....座我隔離嗰個就有少少離譜,一入場就成大袋麥當當,佢又唔立刻食(嗰時仲有成15分鐘先開),等到開場先食.當佢企起身嗰時,又一路搖身,又將個飽拎係手,真係好驚佢個飽整到我呀!


text:
15 JUNE 2015(MON)
大肥豬生日,真係除左我地兩口子去玩波波池之外(按此重溫),都冇咩特別節目.不過,點都要去食晚餐嚟個三口子簡單慶祝啦~
原本我地有一刻魔鬼念頭,叫小小豬今日放一日假,我地齊齊去玩.最後當然係天使又嬴左啦,其實一早我都估到,因為一向好著緊小小豬學習嘅大肥豬又點肯呀...哈哈哈!
一向大肥豬生日都唔會要求買啲咩,因為佢都唔想為買而買,但今年就有所特別,大肥豬竟然話想買個鋼琴.唉...明眼人都知道大肥豬依個動作,都係為左小小豬.
自小小豬學琴至今,大大話話都差唔多五個月.雖然唔可以話小小豬學得好好,但都總算都有板有眼,都識彈到好幾首歌仔,而且仲越嚟越鐘意添.
再加上每次我地行大型商場時,大肥豬都一定帶小小豬去參觀琴行(其實係俾小小豬彈下琴),小小豬每一次都會好興奮咁,揀個琴仔嚟彈幾首歌.
就係依啲原因,大肥豬話小小豬咁鐘意,又肯去彈,所以就買部返屋企,等小小豬可以彈多啲,學叻啲!
坦白講,我原本係舉腳般唔讚成,我地屋企有幾大呀,已經有張大書枱,如果再加埋個鋼琴,真係冇乜位行.但係大肥豬好堅決話位置係可以解決,只要我答應依個任務就交俾佢.再加上佢朋友有一部新新地嘅二手鋼琴可以轉讓,所以最後我都係心軟了,答應買嚟當係生日禮物啦!
都唔知係唔係教好時間,鋼琴係大肥豬生日當日送到,仲唔係佢嘅生日禮物?小小豬放學返到屋企見到都鋼琴時,佢都不知幾興奮,仲要即刻彈幾首歌添~
見小小豬咁興奮,最開心嗰個一定係大肥豬啦~
開心過後,我地就去帶小小豬去學琴,放學之後就三口子簡單食個晚餐一下啦!
生日又點可以唔吹下蠟燭許個願呢?大肥豬一向都唔"好"蛋糕,所以我就係餐廳叫左一客甜品,之後就自備蠟燭,插係個雪糕面等佢地兩父子開心一下~
依隻為食豬......其實今日都唔知係邊個生日,好似每一件事都係為小小豬而設咁.不過,一向愛豬如命嘅大肥豬又點會介意,小小豬開心佢就會比小小豬更加開心,為左個仔佢真係做咩都得呀....哈哈哈!


text:
無論仲讀緊書嘅你又好,下年grad嘅你又好,今年grad左而返緊第一份長工嘅你又好,又或者係返左工好耐嘅老屎忽,每個以上提及嘅人電話上總會有一,兩個搵工嘅APPS.每日碌下又碌下,換上唔同嘅關鍵字,為嘅可以只係一份自己想做嘅工作,又或者係好好彩咁比你拉到份絕世好工.但係,你電話上面嘅搵工APPS又係咪真係咁神呢?到底咁多款搵工APPS又有乜分別呢?小編本身就有Download左好多款嘅搵工APPS,用過一排都發覺都各個APPS有唔同嘅好處,例如邊款APPS係較適用於某種行業,大家可以係下圖睇下小編手機上用開邊款~~今次小編就以一個過來人嘅身份,除左介紹JobsDB弓同榮工處呢啲大家都熟嘅APPS之外,再同大家介紹下同分享下其他搵工APPS同小小嘅心得啦!
留意返,呢個POST係專FOR搵長工嘅朋友仔用架!
JobsDB
第一個介紹嘅係JobsDB,相信唔少人應該都有接觸過.JobsDB係一個比較全面嘅APPS,佢個搜尋工具提供好多種嘅選項,求職者可以根據返關鍵字,職業,行業,工作地點,學歷,薪酬水平,年資同埋工作等級(即係職場新手/經理級/管理級等)去搵一份合適嘅工.如果你係一個Fresh Grad,而已經有發展方向,可以嘗試打上行業關鍵字同加上Entry Level嘅工作等級去搵你嘅第一份工啦.對小編黎講,JobsDB係一種精準度高嘅搵工APPS,佢嘅搜尋結果同你想搵嘅工基本上有八成左右相近,所以求職者唔會花多餘時間係啲無關嘅結果到.而JobsDB最唔好嘅地方,小編覺得係佢個搜尋歷史><! 竟然只係得三個!!
Indeed搵工
除左JobsDB之外,Indeed亦都係一個比較多人會用過嘅搵工APPS,而佢比小編嘅感覺就係:好多選擇呀!
係APPS版嘅INDEED 主要係填上兩項資料,一係關鍵字,二係工作地區.變相,搜尋結果會好多.所以INDEED係適合一啲對工作暫時無特別條件嘅朋友仔去用.小編最愛嘅係INDEED可以同時幫你儲存多項搜尋歷史,每次打開INDEED都可以一眼睇哂每個搜尋項目有幾多個新職位.不過INDEED有個唔好嘅地方就係佢顯示嘅結果唔係跟時間排列,感覺上有少少混亂呀~~
MingPaoJump
介紹完JobsDB同Indeed呢啲大眾都識嘅APPS後,之後就到MingPaoJump!MingPaoJump應該係社科同教育為主科嘅朋友仔最愛嘅搵工APPS啦!作為一個社科畢業嘅小編,係搵工嘅時候都經常會用MingPaoJump去搵一啲社會服務嘅工作.呢個APPS主打係三大工作範疇,包括教育,醫療,同社會服務.每個範疇入面嘅職位提供都非常多,係非常多,仲要超級齊全呀!所以讀社科或者教育嘅朋友仔如果想搵返本科嘅工作,MingPaoJump絕對會係你嘅首選.
CTgoodjobs
相信有睇開搵工資訊嘅朋友仔對CTgoodjobs都唔會陌生,因為CTgoodjobs除左提供搜尋工作服務之外,仲會經常提供一啲職場資訊比大家參考,例如轉工前必做嘅事,寫CV技巧等等有用資料.另外,CTgoodjobs最方便嘅地方就係當你打開個APPS就可以一眼對哂所有工作範圍嘅ICONS,非常清晰.而且CTgoodjobs仲提供一啲特別啲嘅分類,例如M.T.,NGO等等.
IES (勞工處專用搵工APPS)
最後點都要介紹返嘅係IES,IES係勞工處互動就業服務網站嘅APPS版,主要提供一啲經由勞工處提供嘅工作.求職者只要輸入基本資料,例如職位,行業,期望薪金等等,個APP就會自動同勞工處嘅資料庫進行配對,幫你搵你想做嘅工.IES最大嘅好處係提供埋政府職位嘅空缺,好啱想搵政府工嘅朋友仔,當中包括左公務員職位同非公務員職位,咁以後就唔使再上政府個網慢慢睇(仲要經常搵唔返上一頁).


text:
遊戲名稱: Tape it Up!
類型: HEA時必玩
介紹:依隻game係由Devsisters開發嘅,亦都係LINE《跑跑薑餅人》嘅遊戲開發商.喺《Tape it Up!》入面你嘅角色係一卷封箱膠紙,你嘅職責就係要封好每一個紙皮箱!
玩法: 由於你係一卷好唔真實嘅封箱膠紙,你係會自動向前行嘅,所以操作上你只要撥左或者撥右就足夠.當你就嚟封完一個箱,就要睇下前面仲有冇箱俾你封,如果冇,就要跳向左或右邊嘅紙箱去延續你嘅封箱生涯.呀,仲有多個制嘅,就係撳一下畫面就向前面加速.
MUDAPPS自家評價:
好唔好玩:6.5
依隻game係幾有趣嘅,首先佢嘅畫面係類似8-bit 風格,有別於一般嘅手機game.同埋佢個題材都算新鮮,諗到用封箱依個咁勞動階層嘅動作去做一個遊戲主題,真係估佢唔到.加上佢容易上手,基本上唔使用腦去諗就知點玩,悶都發霉嘅時間幾適合開嚟玩吓架.
長時間作戰力:6
雖然遊戲入面有數之不盡嘅紙皮箱等緊你去封,之不過長時間去封箱都唔係辦法,真係會有啲悶.
攝時間能力:6.5
偶然搭車又或者等下啲好鍾意遲到嘅朋友時做下封箱工人,可以令時間過快啲架.不過如果係搭10分鐘車或者等10分鐘人係會令時間快過啲啲嘅,但如果玩多過15分鐘,我諗你可能會覺得時間過得仲慢咗.
挑戰性:6
依隻game最大嘅挑戰性應該係要完整咁封好啲箱同要有combo,由於有時箱與箱之間非常近,要perfect咁封好一個箱都唔係易架.如果keep住perfect封箱加combo,當然就會高分啲啦.
威威程度:5
Tape it Up! 係一隻單機game,冇得連線同巴打們鬥一番,但有樣野可以同朋友鬥嘅就係鬥高分啦,不過你要connect咗Facebook先可以睇到個排名架~


text:
2016年9月26日星期一
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
一念素食
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
2016年9月14日星期三
海藻糖
早前 Ernest 媽咪送咗包海藻糖俾我,佢話用佢嚟整 muffin,個 texture 會相對鬆軟濕潤,我自己都試過好幾次,發覺效果都真係唔錯,所以都想同大家分享一下呢隻糕餅嘅 moisturizer!!
2016年9月11日星期日
花素蒸餃
媽咪係食全素之前,一向都唔會揀食,但印象中有兩樣食物佢係特別鍾意嘅,就係豌豆黃同花素餃.
Facebook 個相片回顧,就提醒咗我原來五年前嘅今日,我就用開邊綠豆代替豌豆整豌豆黃,今年我就蒸咗親手包嘅花素餃送俾媽咪!
2016年9月10日星期六
手語
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
2016年9月5日星期一
和風沙律 & 迷迭香焗薯
2016年8月30日星期二
黑糖黃豆粉芋圓
2016年8月26日星期五
回禮
好耐之前表姐送咗兩樽榛子朱古力醬俾我,我應承佢用個醬整番個西米布甸俾佢做回禮,不過因為早前不在狀態,乜都唔想做,所以一直都無行動.
上個禮拜大表哥見到我因為藥物副作用關係,攪到依家又熱又濕嘅天氣手指都乾到爆拆,所以佢就送咗枝 "隱形手套" 俾我,等我成日濕水做嘢都唔使咁傷!
趁依家狀態唔錯,整個西米布甸一次過做回禮算喇,懶得就懶嘛,哈哈!!
2016年8月23日星期二
涼伴青瓜雞髀菇
訂閱: 文章 (Atom)


text:
似毒非毒 薑檸樂:我要做填詞人!
佢就係呢期香港其中1個最紅嘅YouTuber薑檸樂(真名蕭慶峰),佢憑呢個廣告由網絡躍上電視,亦坦言好開心.「啲親戚朋友喺街見到有我個樣嘅廣告,就會影相send俾我父母,佢哋開心我就開心.」
但靠「毒」搵食嘅佢,就話自己只屬「微毒」級數.「毒男鍾意打機,睇漫畫,我全部好少做,只係少少內斂囉!」佢話平時最愛聽歌,改歌詞,夢想係成為填詞人.
text – Jessie photo – Pakco
上年薑檸樂幫Balancy「清肝.明目飲」拍攝廣告,令佢被更多人認識.拍攝現場好多人,但因為係喺泰國,工作人員主要係講泰文,所以佢唔驚,重覺得輕鬆,唔使自己度橋,跟住演就可以.
薑檸樂之前曾拍攝熱爆可愛韓文歌〈Gwiyomi〉放上網,當時佢都有以長髮示人.
同薑檸樂做訪問,筆者發覺佢唔止「少少內斂」,講嘢係一句起兩句止,同佢喺網片入面口水多過浪花嘅形象好唔同.「我份人好慢熟,同我熟咗就知我唔係咁靜,係1個會成日諗啲古靈精怪搞笑嘢嘅人.但我天生怕醜,讀小學時,連舉手去廁所都唔敢.就算而家有時作公開表演或做主持時,上場前都會震一輪.以前做訪問只識答係同唔係,而家都會講到2,3句嘢,進步咗啦.」
薑檸樂係多產YouTuber,除咗有自己channel,重經常同其他YouTubers jam嘢.佢喺12年10月同另1位YouTuber凍豆腐合作,2人一齊作曲填詞兼合唱佢哋嘅原創歌〈是是但但隨隨便便求求其其〉,一出街極受歡迎,目前點擊率超過69萬.薑嘅粉絲自此穩步上升,不過人紅自然多仇家,佢亦開始收到唔少負面批評.「好多時我都自動過濾啲惡性留言,唔會好上心,但話我鼻大,個鼻核突我有少少介意,因為我自己都覺得佢哋講得啱嗰度弊!以前成日被網民批評我有懶音,我都有出過條片嚟笑自己.其實我之後都冇刻意練咬字,但近來再冇人提呢樣嘢,可能佢哋習慣咗.」
佢同凍豆腐合力創作嘅〈是是但但〉真係幾洗腦,曲風重有少少香港獨立1人樂隊the pancakes嘅影子添.
自製CD賣$5
唔少網民對YouTubers喺佢哋嘅片內插入收錢置入式廣告反感,薑檸樂都唔例外.「網上有人話我拍咁多廣告,剩係掛住搵錢,忘記咗初衷.佢哋根本唔知我初衷係咩,我一直都係想填詞,我冇唔記得,而且重堅持緊.」
2011年7月,薑檸樂首次放片上YouTube,但內容並唔係佢而家嘅自拍搞笑片,而係佢改咗詞嘅歌,例如channel中最高點擊率嘅片,就係佢初期改編《多啦A夢》主題曲,抽亞視水嘅〈亞視主題曲〉.當時佢係喺高登搵巴打絲打幫手代唱再自製簡單MV,自己冇出過鏡嘅.「我中學開始就鍾意改歌詞,會喺本簿度寫低,啲同學得閒就會攞嚟唱.我都參加過1次學校嘅舊曲新詞比賽,重奪得最勵志歌詞獎.不過呢樣未算爆,我試過同個friend用啲5蚊1支嘅mic,錄自己改詞嘅K歌入電腦,再用小畫家好粗劣咁自製封面,燒咗10隻碟出嚟賣俾同學,5蚊隻.全部都係我哋自己唱番,好難聽,又竟然真係有人覺得搞笑而買,10隻最後全部賣晒,有啲同學到而家都重keep住.」
用《多啦A夢》主題曲改編而成嘅〈亞視主題曲〉,薑檸樂將張家輝喺電影《賭俠1999》中喺天台駁天線嘅經曲畫面同對白:「X你個街!亞視嚟嘅喂!」夾入首歌度,極之抵死.目前點擊率已超過102萬.
冇天分作曲
薑檸樂指自己一向唱歌都難聽,重笑啲網民,話佢哋最近留言讚佢唱得好咗,實在莫名其妙.「反而我1年前正式跟老師學結他,有網民發現我彈結他進步咗,呢樣嘢我真係好開心,代表我嘅努力冇白費.」
既然學緊結他,自己又咁鍾意填詞,何解唔曲詞都包辦晒?佢就話自問冇呢個天分.「我唔係好識諗新旋律.我鍾意作詞多啲,最崇拜許冠傑,林振強,林敏驄,我覺得佢哋寫抵死嘢又得,抒情嘢又得,好犀利!我都好希望可以做到佢哋咁,不過要睇多啲詞同埋書嚟豐富自己先.」
薑檸樂大專喺IVE讀工商管理,畢業後做咗3年共兩份會計工,之後佢話頂唔順辭職,希望投身創意行業,嗰排失業幾個月.「辭職之後都驚搵唔到工,所以2012年嗰時我開始自拍片放上YouTube,第1條係講我跑步踢波嘅生活片,連埋之後拍嗰幾條片其實都超級無聊,但而家反而諗唔番嗰啲橋.」
薑檸樂上年終於正式為商業歌填詞,佢同本地樂隊ToNick主音結他手恆仔一齊填咗ToNick嘅〈邊個知道〉,亦有份參演MV.
填詞搵唔到食
失咗業3,4個月,薑檸樂搵到份喺網上電視台度做creative writer嘅工.「做咗10個月,網上電視台冇乜人睇,基本上冇乜機會可以俾我發揮到,日日返去就係打字幕,學唔到嘢,唯一就係練到我而家打倉頡打得好快.自此之後,我就全心做個全職YouTuber.」
佢話做填詞人係佢嘅夢想,佢希望自己有朝一日可以名正言順有填詞人呢個身分.「但係我知道填詞搵唔到食,所以我都想未來有自己嘅crew,做production工作,接拍網片.我哋YouTubers最清楚網片個形式,例如長度,節奏,笑點,要點樣先至可以吸引人睇同大眾嘅口味.」
機會從來係要自己爭取,好似2010年香港第1代YouTuber Eminleo嘅「爆笑字幕版足球小將」就喺網上非常受歡迎,薑檸樂就send過佢自己改編嘅主題曲俾Eminleo,兩人因而認識.
薑檸樂同志同道合嘅另一YouTuber小為合作開咗個channel「 WUARVIDEO」,最新1條片係講述假設佢哋10年後見番,回憶番10年前一齊拍片嘅趣事.
延伸內容:


text:
我係一個好無安全感的嘅人.
唔信人,唔信自己,唔信所有野.
人地話,人嘅性格除左天生之外,或多或少係由童年好多個瞬間堆積而成.
當你喺成長嘅過程之中,以為嗰d堆零零碎碎嘅畫面會隨住時間慢慢淡出你嘅生命,但後來你漸漸發覺佢地正正持相反方向,一步一步咁鑽入你腦裏面,緊緊咁抓住你,而且不知不覺咁影響住你.
其中影響一個人最深嘅,一定係童年時候嘅家庭環境.
細個我住公屋,三人單位,無房間,我同爸媽三人就迫喺三百尺空間,屋企發生嘅所有野我都知得一清二楚,包括阿爸每次賭馬每逢完左一場賽事都會同電話另一邊嘅戰友大爆流利粗口,阿媽同阿爸大大小小嘅吵架,阿媽同阿姨喺電話哭訴……
而最深刻嘅畫面,我諗我到死嗰日,都唔會抹得走……
清晨七點,小學2年級嘅我仲未醒得晒成舊飯咁坐喺櫈度等食早餐.
「啪!」
突然間清醒到一個點,眼前只見阿爸一揮手就向阿媽一巴打埋去.
「兜巴星死你!」
緊接就係呢一句,附加阿爸嗰對凌厲嘅眼神,就好似有兩團火焰要噴射出嚟咁樣,係我由出世以嚟從未見過嘅.
我粒聲唔敢出,叫唔敢叫,喊唔敢喊,連氣都唔敢抖得太大啖,剩係呆左咁望住枱上面彈左出嚟嗰幾滴咖啡……
時間停住左,所有聲音被消滅,十一月中嘅空氣乾燥而帶點燶味,仲夾雜住一絲寒意.
我眼角偷望到鐵閘出面後樓梯嘅陽光,清晨嘅陽光映射到一點點嘅塵埃飄散.
我唔知點算好,之前發生緊咩事我完全唔知,心裏面隱約覺得我好似應該要出句聲但我實在無勇氣.
我好驚好想喊,但我無喊到出嚟.
呆左唔知幾耐,終於聽到阿媽飲泣聲,然後佢一手拖左我出去,話帶我返學,而唔知點解當時阿媽要帶我喺後樓梯落一層再行出去搭𨋢,可能佢怕比隔離屋見到個狼狽樣掛.
呢個記憶,係唔單止個畫面深刻,連帶當時個空氣,感覺,氣氛都仍然深深感染住我.
我諗我對男人有恐懼,可能係由嗰一刻開始萌芽.


text:
給老婆的懺悔書!!
給老婆的懺悔書!!
早幾晚老婆被我迫到返左外家 我自己真係好冇用點解會攪成咁架..我真係做多錯多 講多錯多 我唔識比空間同時間妳 仲好似細路個時咁諗 喊2下 錫2下 攬2下 就會返黎 我真係幼稚比小學雞更差 原來係要比好大好大既時間同空間 唔係半個鐘 1個鐘 1日 係更長更長 既時間 可能10年 老婆走左我先知 我真係迫得妳好緊 我知錯啦 咁多年黎我只為妳做過幾次野同阿媽家姐嘈過打過 我返呢份工好累但呢個係我既責任 係我唔識得陪妳累就訓小小時間都陪唔到妳 一家人出街又成日拖住個女小左拖妳 咁多年又成日小小野都罵妳同bb我其實都好錫bb架 連妳要生佢地2個我都掛住訓 以前拍拖仲成日打妳又去溝女 我以前真係唔識得珍惜妳 係呢件事教訓我要我珍惜眼前人 我會好好珍惜妳好好珍惜所有親人 我唔會再好似以前咁啦 對結婚介子我都搵返晒出黎仲帶住左啦!!!!係差妳幾時返黎帶!!!!我真係怕我有情緒病 老婆可唔可以陪我度過佢呀 妳之前有情緒病我都同妳一齊度過啦!!!我真係好唔想離婚呀!!我真係想同妳過生日同去多幾次旅行!!!!老婆我都有喊過叫妳唔好走 頭又撞過落地個頭凸左出黎架 老婆我都係一時之錯趕左妳走 求下妳啦 比3個月時間我啦 我唔會好似之前咁啦 我一放工就返黎就食飯沖涼之後陪晒妳打機睇電視上網睇野 放假妳想去邊就去邊 如出街睇戲食飯行街 唔會拖個女只會拖妳 我宜家返工放工之後就返屋企但妳已經走左 我話比時間同空間妳所以唔敢打比妳! 咁其實係變左冇得同妳溝通? 我一W妳又只會同妳嘈 咁樣我一定會冇左妳架!! 其實妳係咪唔想再比機會我?廿幾年感情一次機會都冇嗎?(可能我唔知妳比左) 我真係諗得好清楚我要做D咩架啦!! 妳湊左D女最小都12年 妳真係要自己諗清楚!求下妳比多最後一次機會我啦
><比3個月我好嗎? 我做唔到妳既要求再走都可以呀...求下妳返黎我身邊同我一齊湊大佢2個!!!!一齊睇住佢地結婚生仔 睇住d孫出世!!!!我會等妳返黎1年3年5年8年10年我更係想1日希望到時我係出門口返工或放工既時候見到妳企係到打開雙手咁等我攬攬!!!! 我永遠愛妳 愛妳一生一世直到天荒地老!!!!
睇完既朋友可以給點支持嗎請幫一幫手回一回 我知我之前做錯好多野但我真係好愛我老婆好想佢返黎我身邊!!!!!!感謝!!!!!!!!!


text:
本帖最後由 夏落特 於 17-5-17 10:24 編輯
MYSONPY 發表於 17-5-16 14:48
我死佬唔同你老公嗰種性格唔同 我老公係好串成日黑口黑面睇咩都唔順眼果種人 我試過改試過忍讓 佢都唔會珍 ...
呢part 真係同我老公一模一樣, 我好明白你嘅情況, 係佢係比足家用, 日日喺屋企, 但咁又點, 實際上零交流零關心, 唔通當初結婚係為咗咁樣而生活.
我同我老公結婚拍拖十一年,同你一樣仔女出世之後關係越嚟越差, 日日機不離手, 以前好錫我, 後期就成日輕視我漠視我, 情況比你形容嘅更差 ,冇小三又比足家用, 但咁有點, 我經常為咗咁樣而喊, 中間同佢反影過幾次, 嘈又嘈過, 都冇用, 最後出send咗個whatsapp比佢之後, 內容我唔係好記得清楚, 大約開頭先講述, 大家喺對方眼裡嘅缺點, 然後我就話, 我係一個女人, 拍拖嘅時候需要人錫同關心, 結婚之後一樣需要, 最後就講自己感受而家係難受同唔開心, 我話如果你唔認同或者否定, 我會建議你離婚, 因為以上的確係我感受, 之後佢睇完當日嚟接我收工, 雖然佢冇講過啲乜或者提及個訊息, 但係明顯我老公之後係好咗, 當然我亦有檢討過自己, 覺得兩個人相處有問題唔係一方嘅責任, 當問題出現嘅時候唔好喺自己角度去諗. 我而家個老公好似返返嚟咁, 所以我而家好珍惜同維繫, 我覺得兩公婆相處係持久戰.
我覺得你老公係愛你, 而家你哋係正常嘅婚姻小毛病 , 樓主可以試下 都係佢角度諗,多欣賞你老公嘅付出, 多關心佢, 或者攤出嚟講, 或者能夠安排下二人世界拍下拖仲好 , 千祈唔好為咗小朋友忽略老公 ,相信你作出改善你老公會感受到, 加油, 我都經歷過


text:
大家有無諗過一個問題?就係當你同人溝通緊嘅時候,你係唔係真係明佢講咩?
我嘅意思唔係平時嗰種唔明,而係去到「我睇嘅綠色同唔同佢睇嘅綠色?」(呢句嘅意思唔單單係講緊語言上我嘅綠色會唔會在於佢嘅conception,或者佢嘅綠色係唔係refer to 我嘅綠色,而係perception嘅問題)
當大家以為大家睇到同一樣嘢,但其實唔係,咁好有可能我地會以為我地講緊同一樣嘢,但其實唔係,而我地無乜可能發現到.
咁就會衍生出好有錯嘅哲學問題.
「我地睇嘢同唔同?」同埋「我地嘅語言似唔係正常咁發揮緊佢嘅功能以達到溝通嘅效果呢?」
而呢兩個問題都可以有唔同程度.
細嘅例如係我地講嘅綠色其實係講緊同一種可見光頻(因為都係睇緊同一事物),只係可能大家喺接收同一種波頻時,視覺神經甚至腦嘅視覺區等處理呢種信息嘅方式有所不同,所以我睇到波頻a時產生咗我自己睇到「我嘅綠色」嘅感覺.
而你,因為處理呢個波頻嘅方式同我唔同,你彩到嘅綠色唔係「我嘅綠色」而可能係「我嘅紅色」.
就好似昆蟲同我地睇同一朵花見到嘅顏色唔同,試諗下如果一隻昆蟲有人嘅智慧,而我地教佢我地嘅語言.
而大嘅話,我有一個好荒謬,好古怪,好複雜嘅諗法.
所以都係等我舉個thought experiment先.
依家有一隻online game叫abc,呢隻game得一個server ,只可以有三個玩家(限制人數方便解釋我呢嘅諗法,但其實人數只要喺一以上就得),而呢隻game無得cap圖,但係可以傾偈,同時呢隻game嘅地圖都有三款,對應三個玩家.
地圖d配玩家d
地圖e配玩家e
地圖f配玩家f
呢三張地圖基本上係一樣嘅,但係某啲npc嘅位置會調亂咗
而呢個遊戲有個好古怪嘅規矩,就係某啲字一定要用玩家d嘅語言,一隻e同f都唔識嘅語言嚟講,如果唔係就無得玩.
而當呢三位玩家第一次登錄遊戲時,就有以下呢一幕:
三個玩家組隊去到g地方,d指住一位喺(11,11)座標嘅NPC講,呢個係zdf
zdf喺d嘅語言嘅意思係武器商人咁解.
但係喺地圖e嘅(11,11)係一位防具商人,喺地圖f就係一位道具商人
於是喺呢一刻,zdf呢個字有三種唔同嘅意思
而呢三個人聽到zdf呢個字,都以為自己明對方講咩,但係其實唔係.
如果將呢個thought experiment 再複雜化無數倍,就可以完全套落喺我地嘅生活到.
我講嘅紅蘋果可能refer to嗰種「紅色嘅,一隻手掌大嘅,甜嘅果實」,當然,你講嘅紅蘋果可能都係「紅色嘅,一隻手掌大嘅,甜嘅果實」,但係當我有機會用你嘅perception睇,可能你係講緊「我嘅西瓜」(咁即係我地睇緊嘅直情唔可以話係同一樣嘢,差異已經唔係僅僅顏色上嘅唔同,由大細,重量,顏色等都話畀我地知係唔同嘅,儘管呢個可能係同一object畀我地嘅唔同感受).


text:
豆腐火腩飯
一大碟份量
硬豆腐 340g tofu
火腩 6pcs roasted pork
蔥 1pcs spring onion
草菇 6pcs straw mushroom
蒜蓉 5g chopped garlic
生抽 3tsp Soy sauce
蠔油 3tsp oyster sauce
糖 1tsp Sugar
紹興酒 3tsp shaoxingwine
水 100ml
粟粉 10g corn strach
水 30ml water
硬豆腐切片後炸至金黃色
草菇粒切開一半,蔥切成蔥段備用
生抽,蠔油,糖混合成醬汁
蒜蓉,火腩,草菇粒炒一炒
加入先前的醬汁
煮滾後加紹興酒
再加蔥段及水
最後加適量生粉水煮滾就ok啦
唔記得講煲飯
你地自己煲定啦
附豆腐火腩飯潮文
我每食完一碟火腩飯之後都會同我女朋友講分手
因為我知道, 佢已經唔再明白我
佢唔知道我o係茶記所經歷過既有幾多
佢問我食乜, 我真係唔想答佢
日本野? 秦國野? 真係敷(膚)淺
究竟我仲可以繼續忍受自己既伴侶將d生既肉放入口
每舊火腩都經過紅紅烈火,百度高溫
係經過歷煉, 係經過漫長既試鍊
每一舊都有佢既歷史,佢既故事
魚生究竟有d乜? 根本就好似d白痴港女錦(咁), 一無所知, 戇鳩鳩, 生勾勾
我恨我既人生唔可以好似火腩錦
搵到咁多好既伴侶, 豆腐, 涼瓜, 冬瓜, 枝竹..各有特色
亦搵唔到咁多知音人,
有時侯, 我自己一個坐o係茶記食火腩飯
我覺得自己係孤獨, 我覺得呢個世界係冇人明白我
我叫左枝青島, 我望住杯入面黃色既啤酒
我望唔透, 我望唔清究竟呢個世界仲有幾多野我係掌握到
我好迷茫
我離開間茶記, 我俾錢既時侯發覺有個OL食緊枝竹火腩飯
我望住佢, 佢望住我
我地互相點點頭
我好感動, 原來呢個世界仲有人係同我有相同既諗法
我忍住淚水
走出茶記, 點起支煙,
頭都冇回就走返屋企
或者個OL會問, 點解我放棄呢一段咁難得既姻緣
我唔知道
o係呢一刻
我覺得我係一個浪子


text:
終於去迪士尼個toy storyland,其實睇開我blog都知我係迪士尼fans
無錯!即使而家,我去到迪士尼仍然會好開心
今次開埋toy story,實在令我興奮
其實之前約好一行八人入去,可惜落雨,所以改期
改到琴日一行六人入去影相
我又晌人群中影無人相
仲趕得切新年裝飾
一入去見到舞龍
第一時間入去玩
或者我太鍾意睇反斗奇兵,對胡迪同翠絲好有好感
覺得胡迪個人好nice
其實演藝人員好好,佢地好盡力咁去同遊客打交道
令到我.....無啦啦同胡迪好似朋友一樣
我鍾意裡面既佈置
個彈弓狗我有玩,當然唔太剌激
不過…都幾有趣
我玩呢個跳傘
起初咀gel gel唔怕
我無畏高既,上到去都唔驚
但點知…當佢降落前會有一下屹一屹咁,我一感到少少離心力就開始驚
跟住我就伏落大少爺膊頭
我唔怕高,唔怕降落,偏偏怕降落前既"屹一屹"
哈
唔玩!我點都唔玩,其實係唔敢玩
原來佢係晌放煙花前1.5小時會關閉,我本身睇煙花前想再入去都已經遲了
總括來講,多了一個toy story感覺樂園更多樣化呢
之後就影相,睇!無人架!哈哈
之後影完相食午餐,跟住等埋遲入來既朋友一行六人去睇3D
再去小小世界
Like
之後睇巡遊
我.....好想講…真係忍唔住要講
即係咁…如果你同我講聲:唔好意思!唔該借借!
我一定讓路比你
如果小朋友想行前去睇,你只要同我講聲,我實會讓
個問題係…你老馮地橫沖直撞,為有利位置而係咁撞人,我真係會明…點解會有文化沖突
我同朋友平排企,有個細路夾硬推開我同朋友,係都要攝晌前面,我都忍
但個家長乖機又攝半個身出來,我地影緊相又係咁擾讓,真係有d火架
明唔明呀?我只想你比個signal我,要我讓路比你,OK
但唔係你想去邊週圍撞,你唔痛架?點解你地可以咁盲目地撞開人?
我至愛的minnie
米奇啊
你女友 Daisy呢?
我見樂園內好多小朋友著公主裙
巴斯光年
我想問…點解今次去,見d卡通人物,好似個個都無咁大隻既?
胡迪
女巴斯?
睇完巡遊…第一時間排隊睇Golden mickey
無論睇幾多次,我每次入迪迪尼都要睇
最喜愛的一場
入夜後,我地先開始玩木馬,飛象同去坐船
玩過space mountain
講真…我晌神戶個遊樂場見到既木馬唔及迪迪尼呢個靚
夜晚更靚
無人騎時更更靚
跟住霸位睇煙花
前面好多人,我顧得避開人頭去影又顧唔到角度,顧到角度又顧唔到影相
今次得幾張見得人,因為有個好高既人企前面,我唔可以打橫去影呢
走時9:30pm,玩了11個鐘呢
再見!
今次去迪士尼,覺得佢地對安全嚴格左
職員會行埋去你度,檢查下安全帶,安全裝置係咪已經帶上
變左放心一點
以下係迪士尼提供安全訊息,
香港迪士尼樂園遊樂設施機械可靠度為全球迪士尼樂園之冠,達99%.


text:
麵包超人館係一定要去,包包上年去時一舊飯未懂得開心
今年佢見到個標誌已經開心
晌博多搭100yen巴士去到12號站(川端站)
結果由11am未夠留到5pm,你問我咁多個鐘唔浪費時間咩?
只要個仔鍾意同開心,我無所謂
就係咁…我都好開心地等
老實講:我只想佢開心
波波池其實感覺唔太好,但我覺得要放膽比佢玩下
站長包
佢開心到咁,我已經無求了
晌館內餐廳食午餐
每日都有劇場,每個劇場都有唔同人物
玩到近5pm去購物,我買實用既物品比包包
例如買定八達通套,雨衣,甚至戒片褲
玩具只買呢部汽水機,到返香港時,只係買了唯一一個玩具 比佢
之後包就玩到累,我同大少爺行天神
好多人話天神地下街好好行,但我覺得好一般呢
當然要去佢愛牌,可惜……
東京間又大又多款,呢間無款揀d size仲要係 XL XXL
恤衫都無show出來,我要去問佢先拎出來
大少爺終於買到件恤衫後就問有無M size TEE,個店員拎了兩件好普通既款出來
無買了
攪掂後就去晚飯
一樣係釣船茶屋
佢食物味道ok但太少款揀
大少爺釣魚,包包好緊張
釣到鯛魚了
揀鹽燒包包都食得
佢既蠔無得頂!今次揀食熟既呢
呢個燒蝦一般啦
食完搭的士返博多


text:
大台套殭屍劇《殭》,雖然搵埋「人妻」謝安琪助陣同去到荷蘭取景,仲打算玩埋CG扮美劇咁拍現代科幻作品,可惜,觀眾唔buy呢套,結局嗰集平均收視只有25.8.
套劇嘅監製陳維冠當然對收視失望,佢話今次本來係想籍住套劇改變觀眾睇劇習慣,唔想啲觀眾睇一,兩集就估到套劇講咩,又話好認同做電視業要不斷嘗試,但就叫啲觀眾都要一齊進步先得,唔好睇一,兩集就下判斷去批評.唔少網民睇到陳維冠嘅言論就火都嚟埋,事關有連平時睇開大台嘅觀眾,都頂唔順話:「識拍戲啲人去晒邊,有啲咁嘅監製,畀發哥你拍都死!」
另外,亦有網民話套劇有唔少地方都好唔合理,好似點解有時光機,但唔去消滅病源而去搵解藥?點解陸永飾演嘅C君,同黃又南飾演嘅何年,明明係普通人,去到最尾嗰集會曉飛?點解謝安琪喺戲裡面係一個29歲嘅法醫,但有一集佢嘅對白話自己做咗十幾年法醫,加埋做咗C君嘅師傅5年幾,咁即係16歲就係醫學院畢業?
至於劇中主角之一嘅陸永話,唔覺得劇本有問題:「其實個劇本好認真,亦係非一般嘅電視劇,我好多friend話好睇,但出嚟結果係好壞參半,冇所謂啦,今次觀眾唔鍾意,下次咪拍部全部人鍾意嘅劇囉!」不過,佢就唔肯評論監製陳維冠嘅言論喇!


text:
-
快餐简餐 | 威宁彝族回族苗族自治县其他 环城路与威宣路交叉口东100米
-
快餐简餐 | 威宁彝族回族苗族自治县其他 沙淤路与沿河西路交叉口西南50米
-
快餐简餐 | 威宁彝族回族苗族自治县其他 草海镇广园路奥体花园
-
快餐简餐 | 威宁彝族回族苗族自治县其他 草海镇建设西路西段海念金威副食经营部
-
快餐简餐 | 威宁彝族回族苗族自治县其他 六桥街道富民路太古休闲酒店正对面
-
快餐简餐 | 威宁彝族回族苗族自治县其他 威双大道草海大酒店附近
-
快餐简餐 | 威宁彝族回族苗族自治县其他 草海镇沿河东路蓝天夜总会前50米左右
-
快餐简餐 | 威宁彝族回族苗族自治县其他 草海镇威胜驾校西南200米
-
快餐简餐 | 威宁彝族回族苗族自治县其他 326国道东50米
-
快餐简餐 | 威宁彝族回族苗族自治县其他 星阳路与向阳路交叉口北60米
-
快餐简餐 | 威宁彝族回族苗族自治县其他 威宣路大家乐超市旁
-
快餐简餐 | 威宁彝族回族苗族自治县其他 迤那镇市镇府旁边
-
快餐简餐 | 威宁彝族回族苗族自治县其他 草海镇威宁民族中学斜对面
-
快餐简餐 | 威宁彝族回族苗族自治县其他 渔市路
-
快餐简餐 | 威宁彝族回族苗族自治县其他 草海镇草海路草海旅游观光


text:
大家仲記唔記得日本有間「水道橋重工」,美國有間「MegaBots」,呢兩間不約而同整緊巨型機械人嘅公司講過話要打一場「機械人大戰」呢?數數手指,想當日MegaBots主動撩交打嘅時候已經係兩年前,而喺過去呢兩年MegaBots又籌期,又改裝,又拍咗個Youtube節目,反正就係話打話打,話到依家都係影都冇!不過佢哋近日又喺Youtube放出預告,話今年真係會打啦!
佢哋喺上星期放出咗一段長一分鐘嘅影片,除咗約略交代Megabots改裝成點之外,最重要就係定出呢場「真.機械人大戰」將會喺今年8月展開,地點唔話大家知,但大家亦唔需要買飛入場甚至搵咩台有得播,因為水道橋同Megabots都會將決鬥片段放上Youtube.新片就冇講到究竟係點打法,但根據之前雙方嘅回應片段,相信就係近距離肉搏戰.
而經歷兩年改裝,Megabots就進化成「Mk III」,重12噸,16尺高,430匹馬力,據說可以打爛鋼.而水道橋規格就係12.5尺高,重大約4.5噸.就咁睇體型大細就絕對唔係公平較量,但你點知啲日本人收埋咩秘密武器?佢早排又拆咗台場部高達,到時話唔定真係抬部RX-78-2出黎添呀!
又值得一提嘅係今次係Megabots單方面提出日子,水道橋方面唔好講回應,實際上過去兩年黎佢哋都冇聲冇氣,間公司係咪仲運作緊都冇人知,所以究竟去到八月係咪真係打得成都真係未知之數.大家唯有就等下啦.
資料來源:menclub / MegaBots Inc / 水道橋重工


text:
689,如果要收返傑志石門塊地嘅話,一定要快,係兩年內一定要完成.
作為一個生於香港嘅體育愛好者,呢件事已經引唔起我絲毫憤怒.因為,哀莫大於心死.當一個領導人能夠講出「體育冇經濟效益」嘅時候,你仲可以對嗰個地區嘅體育有咩期望?你仲認為嗰個地區體育發展會有咩遠見?對於佢哋黎講,體育只係流於拎獎牌做成績呢啲陸運會認知水平,從頭到尾,體育對於呢班人黎講,充其量只係興趣班嘅其中一種,細路為左考入名校嘅途徑,只不過你哋班人咁呆居大個左揀黎做職業啫,唔話得人架喎.
好喇,言歸正傳,究竟可以點拎到傑志塊地呢?當然,梗係用你梁特首最擅長嘅政治手段.首先,香港球市呢幾年有返啲起息,最主要因素都係香港代表隊嘅成績帶動.而球迷之所以咁熱情,因為大家都有個目標——2019亞洲杯決賽周.從實力黎講,香港隊肯定有高過五成隊會出線,倘若出線,香港球市嘅熱鬧同關注程度將會到達頂峰,到時要收地就難到冇朋友.咁,即係要阻止香港出線喇.點阻止?踢唔到咪一定冇得出線囉!近幾年印尼同科威特俾FIFA禁賽,都係一個原因,政府干預足總事務.只要你老兄連任成功之後,搵日開個記者會,發表政府對於香港足總對待球迷噓國歌之無作為非常不滿,要求足總主席更換行政總裁或者一堆管理層,並宣佈安插康文署AO於足總管理層之內.咁香港就正式封國,睇怕一,兩年乜國際賽都唔使踢,做成對香港足球大到無以復加嘅傷害,冇波踢就即係冇人睇,冇人睇熱潮就會過去,就冇人會再關注.香港人,係好善忘架咋,你最清楚.
其次,想收傑志塊地之前,要先再批另一塊地俾佢,做咩呢?要佢投資起球場!政府可以先同傑志摸底,以推廣足球為名,加上傑志重要伙伴馬會嘅資源,興建全香港第一個由球會擁有嘅球場.之後,就做你嘅拿手技倆——製造分歧,拉一派打一派.同屬班霸嘅東方同南華認為政府此舉非常不公平,極有黑箱作業嫌疑;球場選址當區區議員就認為球場為附近交通帶來極大不便,而且政府有地都應該用黎起樓,擔心附近樓價受到影響.終於,政府係各方壓力下,宣佈計劃擱置,政府將不會批地並一毫子都唔會出,而當時傑志已經搵人做緊測量同初期投入……係咪好熟口面呢?呢個咪就係政府點玩死港視嘅方法囉.然後,傑志就會進入不停司法覆核嘅泥漿摔角.同時,梁振英政府再用自己嘅方法掐住傑志條水喉,傑志係財力上進退失據下,無力營運石門訓練中心,政府就大條道理接管間中心同收返塊地喇.
然而,就好似我一開始咁講,呢個計劃一定要快.事關,香港隊出線亞洲杯2018年就一定有結果,而傑志亦會係2017年亮相亞冠杯.亮相亞冠嘅象徵意義極大,代表球會正式企係亞洲嘅一線,而一條產業鏈就會應運而生(睇波,賣衫,賣飛,旅遊,要知道亞冠嘅參賽球隊嘅球會規模同球迷人數都係亞協級別嘅幾何倍數).可以睇下泰國嘅武里南聯,自從成為左亞冠常客之後,一隊波就成功帶動一個鄉城嘅旅遊業.唔可以俾傑志生出一條財路,係重中之重.一定要搞到佢好似東方或者南華咁冇左個老闆就玩完.
如果你覺得梁振英唔會因為一塊只可以起三棟居屋仲要經城規會過改土地用途嘅地而搞場大龍鳳,我諗你真係太輕視689.只要對佢個位有用嘅嘢,佢都會無所不用極其咁做.係人都知搞波搞體育,可以團結成個社會,唔通政府唔知咩,就係因為知先唔搞咋嘛.所以,佢會做得比我講嘅更狠,更誇張.而其實,應該檢討嘅係我哋.因為,我哋對呢個政府搞體育仲有期望,就係我哋愚不可及同埋自作多情喇.


text:
Groundhopping: 萊比錫的兩大球隊 - Chemie Leipzig & Lok Leipzig 文字 精選
BSC Chemie Leipzig - FC Carl Zeiss Jena II
Alfred-Kunze-Sportpark
賽果:1:1 (0:1)
入場人數:1,612 (無作客球迷)
亞洲之旅還未完結時,我地係香港突然決定復活節要去柏林,而萊比錫正在去柏林既路上,咁岩發現呢個比賽週好難得地兩隊萊比錫既球會都有主場賽事,所以萊比錫變成我地今次 Roadtrip 既必到之地!
萊比錫有兩大球隊,一隊係 1. FC Lokomotive Leipzig,球迷普通都稱呼佢地為 Lok Leipzig,中文為火車頭萊比錫;另一隊就係 BSG Chemie Leipzig,呢隊波既中文譯名我都唔太清楚,但直譯既話就係化學萊比錫(Google 見到又有稱車米萊比錫).
BSG 係德文 Betriebssportgemeinschaft,意思係指由一間公司成立既體育會,要注意唔係講緊大公司dum 一舊錢去投資一間球會,而係由一間公司既工人組織出黎既球會.你會發現好多東德(甚至東歐)既球會,好多都會以 Dynamo, Chemie, Energie, Lokomotive 之類等工業名稱命名.當時既體育會都代表一大班人群,細既可以係一間公司,大既可以係一個社區甚至整個城市.來自東德既球會都有咁多死忠熱血球迷,都係因為不同歷史因素影響.
正式黎講,歷史上係有兩隊 BSG Chemie Leipzig,一隊成立於 1950 年,另一隊成立於 1997 年.當德國統一後,政府係 1990 年將當時既 Chemie 同 Lok 合併組成 FC Sachsen Leipzig.其後 Sachsen Leipzig 因為資金問題破產及解散.(當時紅牛就係睇中萊比錫無「大」球會所以已經希望收購 Sachsen Leipzig,但因為球迷強烈反對球隊商業化所以佢地最後先要收購萊比錫市郊既一支小球隊)七年後, BSG Chemie Leipzig 重新成立,由最低組別聯賽重新開始.(唔似人地買起球隊既比賽權空降聯賽囉)
Chemie 既死敵當然係 Lok 啦,可惜因為兩支暫時係不同聯賽出戰,所以少有機會對戰.而呢兩隊波亦都有共同敵人,係邊隊波我就唔多講啦,基本上佢地當果隊波係透明,留返比啲 plastic fans 啦.過左咁多年佢地終於升到上第五級別,而且今年極會機會成為冠軍升上地區聯賽!亦即係話來年兩隊萊比錫既球會會係同一個聯賽參賽!到時會有更多好戲睇啦!!
星期四一早我地係市中心食飽左之後,就開車到萊比錫市中心以北既地區 Leutzsch.平時我地對第五級別既比賽都唔會有咩期待,但 Chemie 出名有好多球迷入場打氣.講緊既係入場人數可能得 1000 人,但場入面有800 人都會出聲唱歌打氣果種打氣!仲有,唔好唔記得,佢地係第五級別咋,有一千人入場仲想點?
到左 Chemie 主場後,我地無由主看台入口入場,因為怕撞到 Chemie 既 Ultras,佢地都會經過主看台去佢地龍門後既看台.我地怕佢地唔中意見到 groundhoppers ,所以就經過作客區去到球場既另一面入場.好慶幸㨂左另一個門口入場,因為呢區有間酒吧,入面有暖氣可以避寒!係酒吧入面仲可以清楚望到主看台~等到開波時我地當然出返去睇下 Chemie 既 ultras Diablos 點樣打氣啦!
賽前佢地掛起左好多大橫額,最大果條寫住 Chemie Leipzig - für immer mit dir,意思係永遠陪伴 Chemie Leipzig! 圍欄上仲有一條寫住 Gruppo anti Lok,遠睇無咩特別,近睇你會發現呢條橫額係由佢地從 Lok 球迷偷返黎既頸巾編織而成!
呢支球隊係以球迷為中心,球迷既支持對隊波好重要.所以球會酒吧內都有好多以球迷打氣做背景既相集.龍門後面雖然唔係滿座,但係其中一區聚集左大約 400 人一齊打氣.佢地唱足全場,仲有好多節奏我地都未聽過.賽前佢地話已經兩年未係主場輸過波,點知上半場客隊 Jena 就領先一球!
雖然當日客隊已經 Jena 二隊,但都想提下佢地球隊既背景.呢隊波全名係 FC Carl Zeiss Jena,Carl Zeiss 就係著名德國光學產品公司 Carl Zeiss AG 既創辦人,有戴眼鏡或者對相機鏡頭有研究既你可能見過 Zeiss 或者聽過蔡司呢個名.Jena 都係一隊由公司職員組成既一隊球隊,當年獲公司支持同贊助所以成立左一隊公司足球隊.球隊現時係地區聯賽出賽,當日因為只係二隊所以未有球迷到場支持.
中間仲要睇住舊黑雲飄過黎落超大雨,越黎越凍.好在半場休息時我地可以入酒吧食野暖下胃,下半場開始後 Chemie 開始多返啲攻勢,最後終於成功追和.我地隔離有幾個球迷超激動咁慶祝,其中兩個人企唔穩碌埋落地,搞到損手爛腳.我地都想真正來自萊比錫既球會可以有好成績出返啖氣,所以當 Chemie 入波後我地都慶祝埋一份!佢地下年一定要升到班呀!!!!
原本我地打算早五至十分鐘離場趕去睇下一場波,點知 Chemie 一路 chur 住黎攻搞到唔捨得走!最後只係和波收場.唔講真係差啲唔記得呢場波係 Oberliga,球員質素係同頂級聯賽無得比架啦,個個都係後生仔,但係球場氣氛黎講真係好熱血!!!仲要星期四五點半開波都有千六人入場!!
下頁會講 Lok Leipzig :-)


text:
轉會費雖則可以分兩年俾.但係呢單轉會係意甲歷來最高轉會費,亦同時係世界第三高.對祖記黎講,毫無疑問係一筆好大嘅支出.儘管帶來球衣銷量上升或者其他商業效益,不過都唔可以即時補充到咁龐大嘅資金流失.所以,祖雲達斯即時出售球員套現係可以預期嘅.
第一個觸發嘅潛在轉會將會係普巴轉投曼聯.眾所周知,曼聯新任領隊摩連奴求才若渴,明白到曼聯現時中場中路活力不足嘅問題積弱已久,故此就算以天價收購普巴亦在所不惜!
而祖雲達斯成功收購比真歷後,中場中路由守轉攻已經有普巴嘅代替品.以往係羅馬時期,比真歷係轉守為攻時所擔任嘅角色,某程度上同祖記嘅普巴有啲相似.同樣地負責帶球推進,將個波運到前場位置,亦要兼顧好多中場組織嘅工作.但有樣野幾唔同,普巴踢法較剛強,比真歷就相對較柔,屬於純技術型.偏偏祖記剛強嘅中場多的是,馬治斯奧,基迪拉等等,仲有上緊位嘅新星利文拿.所以由比真歷代替普巴嘅工作,再加入兩個防守力高嘅中場「逗」住黎踢,冇左普巴,實力都不會大減得很嚴重.
第二個可能會觸發嘅潛在轉會係邦路斯將轉投車路士.車路士新領隊干地從來都係一個重視防守嘅領隊,佢深深明白到,球隊可靠中堅人選不足嘅問題.泰利將近36歲,蘇馬又尚待啄磨,伊雲洛域打中堅猶如自殺,剩低卡希爾實在獨力難支.
祖記依家好多時都會用到三後衛陣式,需要中堅人手係多,但係祖記冇野多,偏偏中堅最多.連同早前借入嘅賓拿迪亞,祖記現時可用中堅多達5人.同時邦路斯又未至於係祖記中堅嘅絕對主力,加上歐國盃後佢身價上升至接近5000萬鎊,擅於做生意嘅祖記,係冇乜損失嘅情況下,出售邦路斯或者會係何樂而不為.
最後一個可能觸發嘅轉會可能會係文迪蘇傑(或譯文素基治;曼祖基奇........),係希古恩加盟下,佢已經接近冇可能再有正選位置.呢個時候,30歲,仍屬當打之年嘅佢,好大機會會離隊尋求新挑戰,而唔係會甘於做一個後備.同時,文迪蘇傑現時身價並不算太高(係呢個全部人都終極課金嘅社會),且看有冇正缺前鋒嘅球隊,尤其是資金有限嘅中上遊球隊,會考慮收購呢一位具經驗同質素嘅前鋒.
Goal.com預則來季祖記正選陣容
Goal.com


text:
我住馬鐵沿線 轉5次車去港島返工
同其他打工仔唔同小弟因為每朝返工都要不停轉車嘅關係,
所以通常都無時間喺車上恰陣,
正所謂「恰一陣成千古恨」吖嘛.
同大家講吓到底小弟係點返工.
首先因為小弟住嘅地方離最近嘅馬鐵站一啲都唔近,
所以每日要先搭一程小巴到馬鐵站,
而每朝嗰條小巴站嘅隊都會排晒長龍,
所以小弟要比行車時間提早15至20分鐘不等出門口.
去到馬鐵站,
因為唔係喺總站上車,
所以每次上到車已經無位坐.
去到大圍站,
車嘅班次永遠都唔夠人龍積聚嘅速度快,
無論啲波板糖人點叫啲人行入車廂中間,
啲人都係一於少理,自己上到車就算,
加上係東鐵線,
唔知點解啲拖喼嘅人如果搵唔到位坐就一定係連人帶喼塞正係車門.
所以每次小弟一定行入車廂中間,
良心其次,
而係車廂中間真係舒適萬分,空間夠我跳返part舞耍個太極.
好喇兩三班車走咗後我終於上到車,
唔夠五分鐘又要準備逼落車.
九龍塘啦嘛.
其實我真係好唔鍾意啲人車未停定就郁嚟郁去想痴實個車門,
明知大部分人都喺度落架啦,
你急乜嘢呢?又逼人要同你HI身HI勢咁,
有啲以為自己好有禮貌嘅會喺度「唔該唔該」,
有時真係忍唔住話:
「你唔該我都無用,我唔該你等車停定再跟住人落唔好未到站就喺度唔該唔該,唔該!」
開車門嘅叮咚聲唔知點解會畀部分人當咗係起跑嘅槍聲,
一開車門就總係有人跑馬咁跑去電梯.
因為小弟每日會喺九龍塘站嘅同一個位上落,
所以留意到一位好特別嘅車站助理嬸嬸,
每日朝早都拎住個大聲公,
但佢唔係背嗰啲小心呀嘅對白,
而係「唔該你哋班人全部落返去!同我全部落返去!」
佢把聲真係好鬼響,
當咗你班人喺鬼門關偷溜出嚟嘅小鬼咁,
佢就負責捉鬼咁鬧返哂你班乘客落去.
初頭覺得佢好鬼煩,
依家亦唔係對佢好有好感,
不過見佢好似幾enjoy咁,
反正都係畀佢煩嗰幾秒姐,
所以後來都無咁在意,
有時佢調咗位仲會有啲掛住佢把聲,好有老媽的感覺.
左轉右轉落去往黃埔嘅月台,
每次都希望今日啲電梯唔好又壞.
同大圍一樣,都係要等兩三班車先有得上的.
唔知有無人同我一樣覺得,
石硤尾上車嘅朋友都識縮骨功,
明明九龍塘啲人都上唔到,
佢哋都會上到車,
成日都係喺門口位嘅我,
又唔會覺得佢哋逼到我架喎!
不過有時真係爆得滯嘅時候,
又會覺得石硤尾嘅朋友好慘,
成日都唔知幾時先上到車.
去到旺角,
對面月台已經積咗一大堆人,
不過比起大圍同九龍塘,
喺旺角上車又好似無咁辛苦.
好喇經過幾個站,
我哋嚟到大佬金鐘喇,
金鐘啲人真係特別鍾意跑落車,
成日都見到剛剛畀人讓座嘅公公婆婆一到金鐘就成個人精神晒,後生咗幾年咁
真係見到都鄧佢哋開心!坐一坐就返老還童!
唔怪得政府成日都叫我哋啲廢青要讓座啦!
可以慳返啲醫療開支吖嘛!
千山萬水,轉咗五程車之後,
小弟終於去到返工個站.
不過仲要克服條奪命長斜路,
先可以去到出閘機度,
嗰度快則五分鐘,慢則十分鐘,
令小弟每日都好感恩自己無腳痛問題,
如果唔係就要好似董伯伯咁專心做廢青喇.
經過一日嘅辛勞,
我又要重覆返以上嘅步驟返屋企,
而呢種生活,
我已經堅持咗差唔多五年,
不過我知身邊嘅五六七十後都係唔會畀個讚我,
所以其實都無乜嘢姐:)
只係比大西北朋友轉多程車,又一樣無哂social life咋嘛:)


text:
香港有菠蘿包夾凍牛油,日本就有蜜瓜包夾雪糕!呢間世界第2好味雪糕蜜瓜麵包喺日本就係靠一款新鮮出爐香脆蜜瓜包夾雪糕嘅雪糕蜜瓜包打響名堂,日本店經常都大排長龍.而家開到嚟香港銅鑼灣,雖然開幕初期應該都要排隊,但至少慳咗程飛機吖.
到底呢間店有咩咁厲害,自稱世界第2好味又大受歡迎?一,佢地嘅蜜瓜包堅持每日係舖頭即焗,蜜瓜包嘅外皮特別金黃香脆,而包心亦夠蓬鬆軟綿.
二,除咗蜜瓜包之外,另一位主角雪糕有三款口味:雲呢嗱,綠茶同嘅朱古力任揀,甜度唔高所以配蜜瓜包一齊食唔會過膩,而又有一暖一凍,一脆一滑嘅口感衝擊.
三,日本店偶然會推出期間限定新口味,包括鹹甜唔同餡料選擇.不過香港店就似乎要再等等喇.
香港店材料同配方會跟足日本店,除咗雪糕蜜瓜包,仲有蜜瓜包同蜜瓜脆曲奇單賣.最後順便講多兩句,日本嘅蜜瓜包同香港嘅菠蘿包一樣唔會有蜜瓜餡或者蜜瓜味,同埋佢地嘅創辦人話世界第1好味雪糕蜜瓜麵包係出自佢師傅呀.
開飯編輯推介:
1. (專訪)「我喜歡堅持 我只得堅持」 新入圍米芝蓮法式泡芙店谷底反彈
3. 10月份好評餐廳十強
熱門文章推介:
3. 精選芋圓甜品舖PK戰
文:Cathy,圖:Kar
隨時接收最新資訊
讚好OpenRice專頁!


text:
爛面柏豪露股行兇
#video_player{width:100%;height:100%;}
■柏豪喺戲中嘅爛面妝相當嚇人.
周柏豪最近歌而優則演接拍新戲《四非》,大家睇個戲名唔好以為套戲同打牌有關,「四非」加埋即係個「罪」字,部戲係驕陽出品由新導演黃柏基執導,柏豪喺戲中亦唔係做「大文豪」,反而要放棄靚仔形象做爛面殺手,仲要拍露股及自瀆劇情.
戲中講柏豪天生有爛面缺陷,電影公司搵咗台灣特技化妝師幫佢化爛面妝,每次化成三個鐘,第一次化加上柏豪喺泰國拍猛流汗,直踩拍成十幾個鐘,結果搞到皮膚敏感,有苦自己知.今次柏豪唔單止要爛面,佢仲要拍露股同自瀆鏡頭,真係好大膽嘅演出,聽聞柏豪喺泰國期間仲專登晒吓個靚股,希望以最佳姿態示人.
出戰另類電影展
柏豪噚日受訪話講到有多場大膽戲:「其實我拍戲冇底線,自己都喪喪哋,只要我鍾意個角色就OK,當日我睇劇本就覺得好大挑戰,同埋我一向都想演殺手角色,戲中有機會開槍同身上裝反應彈俾人射.」雖然話冇底線,但柏豪演露股同自瀆鏡頭都有女角在場,唔多唔少會尷尬.聽聞新戲會參加釜山及東京電影節,另外亦出戰一啲香港另類電影展,希望柏豪咁大犧牲可以有好成績.
撰文:馮仁昭
■柏豪曾經喺個唱騷肌,今次拍戲就要露股.資料圖片
■喺新戲《四非》中,柏豪飾演殺手.


text:
古乳有暈,凡事太盡,緣分勢必早盡.好多人以為啲嘢擺得越耐就越好,其實就算係紅酒,都唔係款款都擺得㗎,有啲擺得耐仲會變壞𠻹!更何況係其他有賞味期限嘅嘢(例如女神)呢?不過有啲時候,擺到啲嘢過期,大家都唔想嘅,只係唔小心唔記得咗佢啫⋯⋯
好似呢支畀遺忘的C.C Lemon,從未開封,喺床下底放咗超過17年,真係C.C. Lemon中嘅XO呀!佢仲要由圓柱變咗三角柱,由淡淡嘅黃色變成神秘莫測嘅黑色⋯⋯
冇花冇假,寫住喺2000年到期,為2000年3月13日生日嘅你而設,別具收藏價值!你以前冇,但你將來會想有!
日本網民從來都唔自私嘅,呢支珍藏又點可以自私嘆呢?梗係要放上網同大家開心share啦,仲要喺Yahoo度畀大家Bid,開價都只係17萬円,計返都只係萬二蚊港紙度就買到呢支陳年佳釀,係咪好抵呢?心動不如行動喇!得返幾日咋!
咁Po上嚟賣嘅網友都係一位良心賣家嚟嘅,講到明不建議飲用,淨係叫啲C.C. Lemon嘅 Fans買嚟收藏下,再唔係拎嚟做研究好喇~一班網民都即刻返屋企尋寶,將自己唔小心珍藏嘅嘢飲PO上網,仲話冇諗過原來C.C. Lemon已經出咗咁多年喇⋯⋯
見到網友呢兩支珍藏咗15年樽裝Qoo,毛毛突然都覺得自己老喇⋯⋯呢兩個熟悉嘅樽蓋,你又有幾耐冇見過佢哋呢?
封面圖片及資料來源:日本Yahoo拍賣,wkwklover/twitter


text:
|
琴晚,終於睇咗原聲版本嘅《葉問》.作為練習詠春之人,而且作為佛山人,咁遲先睇呢齣戲,真係有啲慚愧.由於之前聽到好多對呢部片嘅讚譽之聲,所以一開始就對佢期望好高,睇完之後並冇特別驚喜嘅感覺.冇驚喜並唔係話呢齣片唔好,而係所有本應令我驚喜嘅嘢經已一早預咗.
無可否認,《葉問》係一齣成功嘅電影,起碼係近幾年一部最出色嘅功夫電影之一,其中嘅武戲部分冇令我失望.接觸詠春僅僅數月嘅甄子丹,能夠將一代宗師嘅功力以及詠春嘅神髓淋灕盡致展現出嚟,一來得益於甄先生嘅武術根底以及非凡嘅領悟力,二來要歸功於對詠春甚為熟悉嘅武術指導洪金寶設計出最能表現詠春寸勁短打特色嘅動作.據說成齣電影總共有十二場打戲,場場精彩,各有特色.最美中不足嘅就係,最後對日本人嘅決鬥唔夠激烈,呈一面倒之勢,畀人高潮之處未能達到高潮嘅感覺.不過話時話,實際嘅詠春搏擊中,都係幾秒解決問題,並冇太多你來我往互有功防嘅花巧動作.
講到文戲,就有啲失望喇.失望並唔在於文戲太少抑或演員演技唔好(相反,甄子丹嘅演技大有進步,比我預期已經好咗好多),而係在於劇情嘅設計與現實差距太大,令熟悉葉問嘅人睇落覺得好唔慣.呢度略舉幾點,等其他人對真實嘅葉問都有多啲認識:
1,日本軍隊未進駐過佛山,只係從佛山汾江河以北經過,佛山當年有幸避過一劫據說係多得有佛保祐.但電影中講到日軍侵入佛山,連葉問嘅大屋都搶埋,同實情差距好大.
2,葉問同日本人根本冇過節,而且佢早年有去過日本留學,唔會唔識聽日文.
3,葉問根本冇同日本人打過擂臺,喺佛山時亦根本冇咁出名,佢只係私下收過幾個徒弟.
4,葉問去香港唔係因為日本人,而係......佢赴港嘅時間係1949年.....咩原因,相信唔使多講.
5,葉問只係一個愛好詠春嘅富家子弟,並冇咁多民族大義,佢將詠春發揚光大亦只係歷史嘅偶然.當然,詠春得以有今日確實係因為葉宗師.
6,葉問老婆邊有咁靚.呢樣係人都知,亦情有可原,為咗票房,當然係搵個養眼嘅花瓶做女主角好啲啦.
7,葉問嘅佛山口音好重,香港拍出嚟嘅電影,當然唔可能搵個又打得,又識講佛山話嘅演員.但,甄先生嘅懶音實在犀利咗少少,「恨運」,「緊係」……好難接受一個有懶音嘅葉問,不過講到身手,除咗甄子丹,都冇第個合適架喇.
8,武館街根本就唔存在,葉問只係詠春拳嘅高手,但喺佛山,其他拳術一樣高手如雲,劇中講到其他武館師父都好水皮,即使為咗襯托葉問高手都唔使噉啩?
9,其他人物,例如李釗,武癡林等人,就更加係杜撰.
雖然如此,呢個編出嚟嘅故事都算有紋有路,只要忘記劇中主角叫葉問,呢齣戲絕對好睇過李連傑嘅《霍元甲》.
最後講多個笑話,據說一部介紹李小龍嘅英文紀錄片,經過福建某間音像公司繙譯成中文字幕之後,詠春(Wingchun)變成「翅膀春」,葉問(Yipman)就無端端變咗個鬼佬「依普曼」.真係阿問公都會畀呢班白癡仔激返醒.
本文版權屬於UngooChan,轉載務必註明出處


text:
徐媽勁街坊
對比起唔貴唔潮都唔著嘅徐濠縈,徐媽媽除咗同個女一樣剪短髮外,一身打扮就同一般 C9無異,唔見有名牌.據街坊講,佢仲日日以巴士代步,真係慳家!
媽咪姐
阿徐收 Eason 2.3億豪宅 徐媽住居屋逼巴士
近期成日見到陳奕迅( Eason)躁鬱症爆發,講嘢同表演都跳咗掣嘅新聞,媽咪姐查實都幾心痛,事關一直覺得 Eason係近 10年最有 heart去唱歌(又唱得到嘛!)嘅歌手!查實「吹神」有齊所有香港男人最恨嘅四仔:屋仔,車仔,老婆仔同細蚊仔,仲要有大把錢,為乜咁愁呢?
好嘞,早幾日,大家終於發現其中一個壓力源頭,就係出名聽曬老婆話嘅 Eason又買屋送俾徐濠縈.阿徐要求唔高㗎,係市值 2億 3千幾萬嘅壽臣山村道獨立屋啫.為咗供樓,「吹神」一年裏面飛勻歐美,亞洲多個國家巡迴演唱,真係唱到氣咳,水都唔得閒吹.咁老婆阿徐呢,咪繼續 shopping,等住再升呢住 house囉!不過值得講嚇嘅係,媽咪姐收到讀者報料,話成日喺沙田撞到阿徐媽媽喺茶餐廳打躉,然後就行嚇附近嘅商場.但徐媽媽同個女最大嘅分別係,佢絕大多數時間都係 window shopping,行兩圈就走去逼巴士返屋企.嗱,徐媽唔係住豪宅,甚至唔係乜嘢大型屋苑,佢住喺有 18年樓齡嘅居屋美松苑啫,你話呢位星媽係咪好親民呢?
媽咪姐只想講句,做阿媽嘅應該唔太介意無豪宅住嘅,不過做女嘅如果有時間四圍飛去食好嘢,買靚衫,不如同阿媽去多幾次旅行啦!大家都有個女,大家都會老囉.
誓做上等人
年前徐濠縈曾借住好友何超儀喺渣甸山嘅獨立屋,自此以住 house為目標.終於佢喺上年 12月買入壽臣山村道 Shouson Peak嘅 19D三層獨立屋,辛苦你嘞 Eason!


text:
2014-10-5 01:35
kwan0205
[真人真事 粗口 言情 18+] 沒有得你的允許 我都會愛下去
我第一次係到分享
唔知你地會唔會中意睇
我叫啊君
個男主角叫啊朗
我未知會有幾多個ch.
因為到依家我同啊朗..
個關係都仲未完
但我可以承諾
一定唔會棄文
[[i] 本帖最後由 kwan0205 於 2014-10-5 22:00 編輯 [/i]]
2014-10-5 03:11
kwan0205
其實今次係我打既第3次
頭兩次唔知做乜冇左 勁燜
-
2012年7月.
個時我仲係個小學雞
亦係我最想時光倒流翻呢個時候既時間.
個時我仲係個小六既小學雞 個日係中一派位 我派到第一志願 band 1中學 個時當然開心到死左 屋企人仲好好 要乜買乜
感入到band1中學 話唔辛苦我諗係假既 暑假已經勁多班上 成日都要翻學校 感岩岩入呢間中學咩都唔知 又唔知有咩車搭啵 就日日搭的士翻 勁攞命 其實學校離我屋企又唔係好遠 鬆啲就大約行20分鐘 但我係個啲好容易出汗既女仔黎 行到翻學校肯定條校裙會濕晒 所以我打死都搭的士翻唔行路 但日日感落去都唔係辦法 唔通以後都搭的士咩
個時我家姐有個小學fd叫cc 佢同我同一間中學 都ok fd 因為我家姐一唔得閒佢就會打俾我傾心事 所以個日我問佢
我*喂你間中學由我屋企 有咩車可以搭翻去嫁 唔想日日搭的士
cc *呢層我都唔清楚啊 你問啊朗吖 佢住學校附近應該會知道 (cc 係啊朗第一個女朋友 個時成日聽cc講佢好好 心入面就已經對佢印象好好)
我*感好啦
跟住第二日我就膽粗粗感add左啊朗fb...
2014-10-5 21:19
kwan0205
感我就膽粗粗add左佢fb
我就開始問
我*hi
朗*hi 你係...?
我*haha 我係cc個fd個細妹
朗*哦..做咩事?
我*haha 其實我派左入去你間中學啊 不過又唔知有咩車可以由我屋企搭翻學校 cc就叫我問你囉
朗*下其實我都唔清楚嫁啵
(下刪××字)
原來佢都唔知 個時都覺得幾尷尬下
跟住開始成日同佢inbox 成日傾計 發現佢好識講野好識氹女仔 講野好甜 原本當佢大哥哥感 但佢講野真係冧死 但唔知點解傾傾下又冇傾 我以為我地就感就完左
因為
個時岩岩先升上中學 就梗係仲同小學同學挽 仲話咩forever friends 個時我個小學女仔fd 叫soso 佢有個男朋友由小五一齊到升左唔同中學 好不幸soso入左間女校 而啊信(soso條仔)就入左男校 兩個既成績好懸殊 soso讀band1啊信讀band3 當時我成日陪soso去接啊信放學 因為畢竟個到係間男校 企係門口附近俾感多人望住好鬼柒 而且小學個時中意既個個男仔都入左呢間學校 所以成日想去撞佢 跟住放半日個時就會去間男校等
當然 啊信都識到新朋友 第一個叫啊宗 2.高佬 3.啊柴 感就日日4男兩女感一齊放學啦 啊宗係最靚仔個個 把口又甜啵 感就梗係好冧佢 對佢勁有好感 但有一日soso突然同我講
Soso*喂 同你講啲野 不過唔好同啊信講
我*好啦 你講啦
Soso*我覺得我中意左啊宗...
我心諗 大擭 希望最後唔會要爭仔
其實我好擔心 因為啊信個時成日同我講soso對佢好冷淡 好怕會散 (因為啊信唔靚仔又唔識浪漫)
但其實個陣覺得自己已經中意左啊宗
2014-10-5 21:21
kwan0205
頭幾隻係會悶啲 不過都希望大家可以cm支持下 :D
2014-10-6 02:46
kwan0205
3.
感我都話啦 我地成日4男2女一齊放學 感岩個日高佬同啊柴都留堂 所以就得我 啊宗 啊信同soso走左 好明顯soso好唔想理啊信 係感聊啊宗傾計 我都幾o嘴 因為soso竟然當住我地3個 話我同啊信好襯 我個陣勁嬲 我話*on9? 冇野啊 佢地見到我發脾氣 個時我覺得好尷尬唔知點 就自己走左去 後尾soso翻到屋企q我 (個陣興用qq)
soso*唉唷君仔唔好嬲啦
我*妖都唔係事實而且啊信係你條仔黎嫁 俾著係你都嬲啦 (其實個陣我係勁驚啊宗以為我中意啊信所以先會嬲)
soso *你知道我不愛啊信的了~~~我愛宗宗
我個陣都好無奈唔知想點感樣
後來有一日 soso 終於同啊信講分手 大家都知咩事啦haha 啊信表面就話 超!其實我想分手好奈啦 不過俾佢搶左黎講咋嘛! 但其實佢啲兄弟話其實佢爆sad 其實soso都好表明感同啊宗講佢中意左啊宗 不過啊宗又冇反應 soso 就叫我sms啊宗 因為我同啊宗同台 而且唔怕我會搶左啊宗 其實個時我心諗 唉 想搶都搶唔到啦 (soso 又高又瘦 個樣唔差 但冇身材公主病)
感個日我就sms啊宗
我*喂梁x宗
宗*做咩啊君姐haha
我*最憎人感叫我 Btw 你覺得soso點
宗*重要咩?我知佢中意我 不過我愛既唔係佢..
我*下 感衰既你-.-感你又中意邊個啊
宗*你
我*下你認真嫁?
宗*係
我*你傻左?
宗*唔係
我*下...但soso中意你... (其實我都愛佢 不過好怕佢只係想挽我
宗*我地一齊 ,好冇?
我*好>< (其實我諗都冇諗過soso
後來....
[[i] 本帖最後由 kwan0205 於 2014-10-6 10:52 編輯 [/i]]
頁:
[1]
Powered by Discuz! Archiver 5.5.0
© 2001-2006 Comsenz Inc.
2014-10-6 14:25
kwan0205
4.
來…
因為瞞唔過soso,啊宗就做左個衰人,開同soso講左個事實
Soso個時聽到O晒,無諗過soso會同啊宗講
Soso*下佢感既樣你都要啊??你taste唔係感差啊??
宗*你on9啊-.-佢依家係我條女,佢個樣點都唔撚關你事啦8婆!之前見你係啊信條先唔屌你咋!總之我地點樣都唔關你事.番去揾你啊信啦.
其實個陣見到啊宗幫我出頭覺得自已好似好幸福感
不過soso又點會就感就認輸,佢即刻打電話俾我
Soso*哈哈 好姊妹.
我*sorry…我無諗過會感..可唔可以做番FD?
(其實個時都有啲內疚..因為個陣真好FD 日日一齊挽
Soso*我唔中意同呢D人做FD喎
個時啊宗就搶左我電話鬧soso
Cut左線之後啊宗就望住我同我講
宗*唔洗驚.我永遠都係你身邊 有咩事都要同我講.我點都會護住你
其實我同啊宗齊覺得好開心.
一放學啊宗就會同佢班兄弟講*喂成班傻左啊??仲唔叫啊嫂
其實成班一齊感叫都幾爽haha
感我同soso反左面 成自己一個女仔唔多好
所以就叫左另一個好FD 佢叫小芳(佢有樣有身材,係個人好cool,不過佢勁有義氣)
感齊左1禮拜,我地just拖手,咩都冇做過
有一日我同佢落街買野食,跟住我地等緊過紅綠燈個時
佢無啦啦叫我,跟住打算嘴我 唔知點解我避開左…
個時佢仲抱住我條腰話
*傻婆睇住啊.唔好跌親
個陣我都覺得好尷尬..其實已經唔係初吻w:016:
所以佢送我番屋企同我講拜拜個陣
我就錫左佢個嘴一啖
第2日,佢送我番學,制到學校門個陣
佢錫我,我冇避開…但佢伸左條俐入黎
我個時好純,咩都唔識所以冇問噱仍伸入黎
感岩個陣有同學經過,我就即刻叫佢走
大家估下後尾我同啊宗點w:034:
[[i] 本帖最後由 kwan0205 於 2014-10-6 14:26 編輯 [/i]]


text:
一條IU喺香港演唱會,用廣東話唱《囍帖街》嘅片被網民瘋傳亦大讚佢唱得好聽,我個人就覺得直頭標準過宇宙巨GEM唱廣東歌!
先講歌唱事業,韓國可以話係將偶像派推向致極,但唔代表佢哋全部都無實力.只要肯去試聽其實仲有一部分清泉,香港好多明星一被發堀,就會即刻畀公司推出黎出碟,拍戲,出Show,連面對鏡頭同一般對答都未做得好,完全無明星魅力.點解要咁做?因為公司哪有錢投資落你新人身上啊?梗係嗱嗱聲推你出去賺錢由得你自生自滅啦.
反觀韓國,好多小朋友十三,四歲就同公司簽約後做練習生,為期一般兩至三年,一邊讀書一邊學唱歌跳舞,最重要係訓練點樣面對鏡頭.大部分練習生喺訓練期間,都唔會畀佢接觸大眾或者出碟,免得影衰公司.到修成正果公司先會「考慮」畀練習生正式出道,若果最後都係覺得你不成氣候,就永遠唔會有機會出道,變成一個無學歷,又無工作經驗嘅廢人.
所以一旦有機會出道就會博晒老命咁表演,因為機會難得,紅唔起唔做明星都係廢人一個.有興趣可以睇一睇女團「Gfriend」因天雨關係,喺台上表演四分鐘連仆八次,仍跟得返個拍子繼續跳舞.
不過要講歌唱實力,不得不提Eason喺MaMa台上唱《浮誇》力壓全場.係!我都聽到毛管棟,仲聽咗好多次添!每次Eason出場全香港人都會尖叫!大家都咁鍾意Eason…不過佢每次出新碟你除咗喺youtube或者音樂會見到佢之外,根本無機會喺電視上見到佢.相反韓國只要有新碟推出,歌手或組合都會上晒咁多個電視台,唱同一首歌,連續唱足半個月,聽到你夠晒皮為止.
所以,環境亦有好大影響.
韓國政府對娛樂事業非常支持,唔韓國人本身民族意識又強,成日都會見到綜藝節目介紹返韓國景點同文化,從而帶動旅遊事業.最記得幾年前《Running Man》黎香港拍攝,當時我對佢哋認知係零,淨係覺得一班三尖八角,有高有矮有肌肉嘅人,背脊痴住自己個名玩遊戲,但因為受到網上瘋傳,聽見佢哋喺遊戲中唱香港八十年代嘅電影歌曲,先令我產生起興趣去睇晒全集,點知一睇…就睇返晒咁多集,先知原來佢哋經常會去唔同國家拍攝,我到而家每個星期都會追.
點解韓國《Running Man》《無限挑戰》呢類綜藝節目會咁長壽?題材玩極都有創新,就算係好紅嘅明星都想去玩遊戲順便宣傳,每次去親第二個國家,粉絲總會逼爆全場.相反香港除就只得唔斷氣又無新意嘅《超級無敵獎門人》,後期每集為咗睇明星走光,明星仔又為咗走光上節目,去日本抄人哋嘅遊戲,次次都係請返TVB自己人玩,仲有乜睇落去嘅意義?不過,獎門人點都唔及個乜乜《扮嘢王》無聊,來來去去唔係扮四大天王,星爺就係扮哥哥同妹姐 ,第一次睇就覺得驚奇有趣,睇多幾次就好厭悶,有集連Cool魔都扮埋…心諗乜佢哋死晒喇咩?與其搵人扮Cool魔唱《唔~天氣不似預期》,不如直接請佢上黎唱仲好睇…
任何嘢都有佢紅嘅原因同可取之處,我哋好應該吸取別人嘅優點化為己用.而唔係見而家興K-pop,以為「衣著夠性感,扭兩扭,對鏡頭放電,不斷重覆歌詞~其實唔難!」而推一隊FFx出黎獻醜.無錯,K-pop表面睇就如你所見咁簡單,但人哋背後花嘅努力,你唔去深入瞭解係唔會明白…
如果你睇完IU段片,都仲要盲反話「黎得香港表演梗係要練廣東歌啦!有乜出奇啊?」
咁你同大陸人「我來消費就是爺」又有乜分別?
原文連結


text:
域陀華迪斯轉投米杜士堡
係曼聯完成左18 個月外借合同後,VV正式轉投升班馬米杜士堡.VV 同新球會簽左兩年後同,以佢嘅資歷應該好大機會有得踢正選,祝福佢係新球會一齊順利!
摩連奴:米希達恩嘅風格好啱踢英超
摩連奴:「米希達恩係個好有才華嘅足球員,不論係踢球會賽事定係代表國家隊,佢都好多產.」「佢既有團隊精神,又有好好嘅個人技術同埋視野.我好開心佢揀左加盟曼聯.我相信佢好快就會係曼聯會發揮到影響力,因為佢嘅風格好啱踢英超.我地都好期待可以快D 同佢合作.」
米希達恩加盟曼聯!
米希達恩終於官宣!佢簽左四年合同另加延長合同一年權!亦都係第一個踢曼聯嘅亞美利亞人!佢對於能夠成魔覺得好自豪,亦係夢想成真.「我一直都好想 踢一間有悠久歷史嘅球會,我都希望自己會長時間成為紅魔一份子.多謝曼聯同摩連奴對我嘅信任.」「我亦都相信踢到呢間大球會就等如向我父親致意,當我仲係 好細個時,佢比左好多激勵我.」
摩連奴:我都唔知拜利踢唔踢得掂曼聯
雖然摩連奴花左接近三千萬鎊係拜利身上,但係佢都好坦白咁話唔知拜利準備好未.「佢有一個好後衛要有嘅特質:體格強壯,同埋非常之快.」「要搵一個生得 高,大隻,仲要快嘅球員係唔容易.」「拜利從來無踢過大會,佢準備好孭住咁多嘅責任同期望而有所表現未?我都唔知.」「呢個係一個問號,但係我嘅職責就係 刪除呢個問號,幫助佢成為一個有頭腦,有個性同埋有高度嘅曼聯球員.」
傑斯離隊!
正當陸續有新兵加盟曼聯,係球會渡過左二十九個年頭嘅傑斯決定離隊.離別之際,佢係官網留左一番說話比所有關心曼聯同埋佢嘅人.全文如下:
「作為球員同埋助教,我係曼聯過左29 年.我知道曼聯能夠得到成功全靠比年青球員機會,踢會令人緊張刺激嘅進攻足球.有高期望係一件健康嘅事,預期曼聯贏波亦都好正確.
由14 歲開始我就係曼聯,要作出離開嘅決定一D 都唔易.同我一齊離開嘅有無數珍貴嘅回憶同埋經驗,希望呢D 野係將來會幫到我.
依家就係離開嘅正確時間,雖然我想進入管理層,但係我仲未有好具體嘅計劃.
我好幸運係曼聯跟到兩個偉大嘅導師---足球界最偉大嘅領隊費SIR 同埋CV 說明左一切嘅雲高爾.我係佢地身上學到嘅野可以話係無價寶.
另外我都要再三多謝支援層面嘅職員,球場上嘅成績完全反映左佢地嘅努力.如果無佢地為球隊創作最好嘅環境,我唔會得到成功.
我亦都要恭喜摩連奴,佢成為左世上最大規模球隊嘅主帥.只有好少數嘅人可以係最高級別嘅比賽到證明自己,毫無疑問,摩連奴就係其中一個.我知道曼迷都會好歡迎佢到來.
最後我要多謝曼迷,我唔知點去表達我有幾掛住係奧脫福出場嘅時刻.係經歷左29 年之後,要講再見真係好困難.我好享受作為球員同助教嘅每分每秒.你地對我嘅支持實在令人驚嘆,多謝你地.
我要開始我人生新嘅一頁,仲有面對新挑戰,對於未來我感到好期待,因為我已經係曼聯接受左最好嘅領隊先修班.」
摩連奴:伊巴謙莫域唔使任何嘅指示都識踢波.
摩連奴:「伊巴謙莫域唔使任何嘅指示都識踢波.數據已經說明一切,佢係世界上其中一個最頂級嘅前鋒,一落到場就會出盡100%嘅力.佢已經贏左好多 重要賽事嘅冠軍,依家佢終於有機會踢世界上最好嘅聯賽,我知道佢會捉實呢個機會幫曼聯贏聯賽冠軍返來.我好肯定佢嘅才華會令所有曼迷都好興奮,而佢無價嘅 經驗會幫到陣中年青球員成長.」
伊巴謙莫域正式入魔
歡迎伊巴謙莫域正式入魔,佢亦都係曼聯今個夏天第二個新兵!呢個瑞典神鋒話自己好開心可以踢到曼聯同埋踢英超,佢亦都急不及待好想同摩連奴再次合 作.「摩連奴係一個好正嘅領隊,我已經準備好面對新挑戰.我嘅職業生涯有好多好好嘅回憶,但係我會係英格蘭創作更多更特別嘅時刻.」
傑斯確定不會出任諾定咸森林主帥
近幾個星期有媒體將傑斯即將成為諾定咸森林新帥嘅風吹到行一行,不過諾定咸森林官網已經公佈左新帥人選,就係曾經執教過華倫西恩斯,皇家蘇斯達同埋雷恩嘅 蒙坦拿.講執教經驗可以話係高過傑斯一大截.至於傑斯係咪仲留係曼聯,其實仲未有決定,因為佢仲未同摩連奴有正式會面.不過傑斯都不愁寂寞,佢黎緊會做住 Part Time 講波佬,佢會加入ITV 嘅講波佬團隊,去講埋今屆歐國盃剩低嘅賽事.唔知佢有無機會以講波佬身份見證祖家威爾斯奪冠呢?
迪基亞成魔5 年!
2011年今日,迪基亞以1千7百萬鎊正式入魔.雖然呢幾年只係得到一次聯賽冠軍同埋一次足總盃冠軍,不過佢嘅表現大家有目共睹.作為球迷,希望見到你未來十年都繼續企係奧脫福主隊龍門白界線前面!
迪基亞被西班牙警方調查
迪基亞被西班牙警方調查,懷疑佢有份安排2012年係馬德里5星級酒店中發生既性侵犯案件.迪基亞現時仍然留係西班牙國家隊既酒店入面.係法庭審理之前會假設佢暫時係無辜.迪基亞將召開記者會澄清.
根據eldiario.es 刊登嘅受害人口供,迪基亞以短訊安排受害人同色情電影製作人 Torbe 係酒店會面.Torbe 其後同受害人去到酒店,仲承諾佢嘅收入會好可觀,但係佢就要應班足球員要求做佢地想做嘅野.入到酒店,受害人見到另外一個女人同埋兩個足球員,其中一個疑似係蒙尼恩,另一個就係西班牙U21 成員.得逞獸慾後,兩個足球員威脅該兩名女子唔好爆響口,Torbe 就拎走晒D 錢.而西班牙警方就話呢份證供可信性好高.
官宣!卡域克續約至2017 年6 月!
官宣!卡域克續約至2017 年6 月!(做咩攪到好似新球員加盟咁...哈哈...)
卡神係續約後話:「過去十年,呢間咁偉大嘅球會一直係我生命嘅一部份.我好開心可以繼續我嘅奇妙旅程.有機會同摩連奴合作真係好正,大家都知道佢嘅執教生涯可以話係贏盡所有.我仲要感謝球迷嘅支持,贏足總盃係個美妙時刻,希望黎緊我地會贏更多錦標.」
Royce Sports 較早前報導:http://www.roycesports.com/munews/michaelcarrickcontract
孟菲斯離開曼聯?
早前外界有好多謠言關於孟菲斯離開曼聯,佢本人就以拍片形式去澄清.但係最近又有傳媒發現孟菲斯將佢d 愛車搬左上一架運輸公司嘅貨車到,似乎準備將d 車運番荷蘭.摩連奴上任後唔少球員都有機會被清洗,而孟菲斯呢d 動作係咪暗示緊佢收捨緊行裝,準備離開奧脫福重返荷甲?
拜利加盟曼聯
曼聯完成所有轉會手續,拜利成為曼聯今夏第一簽,亦都係摩佬第一個為曼聯簽嘅球員!不過都要等工作證批左佢先可以為曼聯上陣!拜利完成轉會後話:「加盟曼 聯令我夢想成真.我一直都好希望踢最高水平嘅比賽.」「我相信同摩連奴合作會令我嘅發展朝住正確方向運行,我想快D 見到班新隊友同埋開展人生新一頁.」摩連奴就話:「拜利有好強嘅天賦,佢嘅進步好明顯,將來會成為世界上其中一個最佳球員.」「曼聯係最適合嘅地方比拜利 繼續成長.」
馬素爾成為Fifa 17 封面人物
恭喜馬素爾成為Fifa 17 封面人物,某程度上黎講,可以登上呢款遊戲嘅封面,係對佢實力同星味嘅肯定!
費蘭尼新髮型
費蘭尼受左咩打激要染個咁嘅色啊...遠睇好似棵枯左嘅樹...再睇真D 又有幾分超級撒亞人嘅味道...
羅美路:我要做正選
羅美路:「摩連奴知道我係好努力嘅球員,佢可以依靠我.」「我覺得曼聯一號門將嘅大門已經再次為我開啟左.」
Sergio Romero:“Mourinho knows I’m a hard worker and he can count on me,”
“I think the door to becoming United’s first goalkeeper is open again for me.”
摩佬一入主曼聯,下季季票就賣哂!?
原來曼聯下季季票一度滯銷,去到四月中銷情仲係好低迷,為數千計嘅曼聯季票持有者遲遲唔肯去更新佢地張飛,令到曼聯官方要將認購deadline 推遲到6 月1 號.但係上星期五曼聯官方宣佈摩連奴入主曼聯之後,下季季票就極速賣哂.相比之下,雲高爾執教之下嘅季票銷售量就創新低,曼聯一度寄出左成萬封信比係waiting list 嘅球迷(即係部份買唔到季票嘅球迷會列人waiting list) ,話比佢地知佢地仲有機會買到季票,希望增加銷量,而呢個做法係前所未見.
迪基亞好歡迎摩佬!
迪基亞好歡迎摩連奴做曼聯嘅新領隊,佢話:「我同曼聯仲有3 年約,希望係呢到贏到更多獎盃.」「我相信係摩連奴帶領下我地可以成為一支好強嘅球隊.」


text:
金屬
喺化學入面,金屬係一啲隨時會釋放電子,成為離子,而喺元素形態時又以金屬鍵鍵形式存在嘅化學物質.佢哋有時會被形容為一堆畀電子圍住嚟轉,成為結晶體嘅正離子.金屬亦係元素三大分類之一,同半金屬與及非金屬並列.硼(Bo)至到釙(Po)嘅一條對角綫將元素週期表分成兩部分,左下角係金屬,右上角係非金屬,疊住條綫嘅就係半金屬.
大自然裏面非金屬嘅分量多過金屬嘅分量,但係金屬就佔咗元素嘅大部分.常用嘅金屬,例如五金,即係金,銀,銅,鐵,錫,都係元素.
金屬元素嘅所有同素異形體(Allotrope)個樣都閃令令,可延展嘅(Malleability),可延長嘅(Ductility),全部都係導電體(Conductor of electricity),同埋好嘅導熱體.相比起來講,大部分非金屬元素都好脆 (Brittle),又係啞面,而且唔傳電.金屬傳電係因為佢最面頭嗰個電子殼啲電子都唔係好穩定,鍾意甩出去,所以就出晒去原子同原子之間嘅空隙,形成一個類似「電子海」嘅游離電子層.
大部分金屬都係唔穩定嘅化學物質.當佢哋係金屬,即係重係以元素形式存在嘅時候,會同氧氣產生唔同速度嘅化學作用.快嘅好似鉀同氧氣嘅反應會喺幾秒之內完成,但係鐵同氧氣嘅反應,即係生銹,就要幾個月甚至幾年先至完成,途中重要經過幾個階段.鹼金屬反應最快,其次係鹼土金屬,過渡元素會慢啲,當中例如金,銀,鉑就直情唔會有化學反應.
有啲金屬會自然形成一浸好薄,但係好硬,而且唔透水嘅氧化層,例如鋁,鈦.呢浸氧化層將個金屬物件同外界完全隔絕,成為一個保護層.所以呢啲金屬雖然好易產生化學作用,但係都算係一啲抗侵蝕嘅金屬.呢層天然嘅氧化層比大部分嘅人工保護層防禦力更強,而且可以用陽極電鍍 (Anodizing)嘅方法加厚.


text:
2010年7月14日 星期三
King Ludwig Beerhall
世界盃剛過,大家飲住啤酒,咬住肉既日子都會結束.但係偏偏就有一間可以令你再提起勁去大口大口咁飲住啤酒,一啖一啖咁食住肉既好地方.
呢間德國餐廳,每晚都爆爆爆爆場,人氣好鼎盛.佢地既招牌菜梗係燒咸豬手同腸啦,再加上好多種類既麥啤俾妳揀,由淡至濃,由苦至甘,真係花多眼亂.
不過咁多樣野食之下,我偏愛佢個農夫包,佢所配上既罎醬,一個係香草芝士,另一個係牛仔肝醬,個牛仔肝醬真係好好味,一小塊麵包都用左成半罎醬.
食完麵包,就黎一個黑森林冷盤,實行咩都有D咁啦.
食左咁多前菜之後,都要到下我地D主菜啦,個豬手D皮真係好脆同香,D Waiter會係俾客人睇完之後,就將佢拆開,方便大家享用.而盤腸雖然好似好多咁,其實轉頭咩都無哂,有脆皮,有香口,有爽,總知就係好多味啦.
嗯,食完呢d主菜之後,都叫左一些黎填飽個肚既野,隻鴨估唔到都好好味,但盤天使麵就唔叫都得,唔好食既.
事實上係到食野,可以享受下佢既氣氛,真係好開心,不過有時都會嫌佢煩,因為一有人生日,佢隊live band就會唱生日歌,成晚不斷唱,短短個半鐘,都聽左成5-6次.溫馨提示,食腸加d芥辣仲好食.
地址:尖沙咀梳士巴利道港鐵尖東站地面32號舖
訂閱: 張貼留言 (Atom)


text:
專輯:Aroom Represents
主唱:LMF( 大懶堂 )
演唱:Richy Swan
今日我要收你皮含你旗 你咪日日系度亞支亞A
認屎認屁 你條卵樣有幾多料大家心照啦
出行古惑個個都想做大佬 你淨系識得聲大夾惡
有事就要我0地班兄弟周圍頻搏 上刀山落油鑊
@命搏你條卵樣 就日日系度索可樂
今期我個朵好似雷噤響 你回卵曬塘 就俾個未我上
長江後浪推出浪就系人都唔知 唔該你死卵開
咪卵阻卵住 總之你個卵樣就害到我無運行
跟A你耐就都系0巖0巖夠兩餐 又要帶女上馬欄
收到風俾人斬 有事又唔出撐 食碗麵反碗底
想做反骨仔想起我飛腳仲坐埋我個位
你毛都未生齊 做野又無大無細 比個球場你睇已經益A你個契弟
你知唔知你只不過系我身邊A一隻狗 叫你企就企 走就走
咪卵多口 得個幾十兩友就想同我斗 你就憨卵七鳩
今晚我要你橫屍街頭 行卵開啦死老鬼 家陣要改朝換代俾我上位
夠膽死系阿公里面做內鬼 等我劈死班反骨仔
嘩 個D殺氣簡直令人透唔過氣 今晚唔系你死就系距返唔到屋企
明明無底又為A大佬企出 你斬我我斬你斬到二十一世紀
斬斷距只手斬甩距個頭斬埋距老豆 究竟呢種風氣系由幾時開始
系咪因太多江湖電影漫畫同雜誌


text:
專輯:富甲天下
主唱:農夫( FAMA )
為什麼都有十萬個 答案又點止一個
無話答錯 唔答錯
d答案未答過 答案都有三個
唉
答案有三個 答錯再答一個
我答答你 你答答我
答下你 答下我 答答下你答錯
答案有三個 答錯再答一個
我答答你 你答答我
答下你 答下我 答答下你答錯
為什麼有d答案你答過
有人問你答錯 答案有三個
咁點解會生左我呢個細路哥?
因為答案有三個
第一個 你媽媽計錯左
第二個 你爸爸無用囉
第三個 佢地計左又用左 但係照下鏡 眼仔碌碌
係咪有d似隔離屋個叔叔
問點解咁多年都未破戒
因為你讀左幾年和尚寺 食左幾年齌
平安夜屋企人唔俾你出街
上一上facebook 又on唔到line
我同老婆去到感情關口
搞離婚要分手想箍煲 點樣開口
可以為老婆寫首rap 可以俾家用係張無銀碼o既cheque
可以話老婆錫錫 我以後每晚都會差差差 差my breast
答案有三個 答錯再答一個
我答答你 你答答我
答下你 答下我 答答下你答錯
答案有三個 答錯再答一個
我答答你 你答答我
答下你 答下我 答答下你答錯
問問我 我會答
答案有三個 個個有性格
點解我平時牙擦擦 但係最驚o既就係曱甴?
因為每當你諗緊個答案 你至發現佢係你飲緊o個碗湯
你最驚佢 因為你仲未見過你女朋友落左個妝
因為佢寧舍惡過人 又唔係同佢有親
佢大架光臨 你就要買間來來屋俾佢訓
問問點解咁大個人 都仲未見過聖誕老人?
可能幫佢渣車個隻鹿
渣得唔舒服 告佢虐畜
又可能個陣亂爬入屋
人地同佢唔熟 咪拉左佢返警局
最可能聖誕老人老喇
無牙想整棚假牙 你無見過個老人家
因為睇牙梗係上深圳啦
lastly 我想知呢首歌有乜野意思
firstly 擺明無意思 兩個lazy o既 mc
答案得一個 夾硬一加二
呃多d歌詞 咁你都唔知?
secondly 都係無乜意義
兩個才子太過有創意
答案得一個 夾硬一加二
寫多d歌詞 報答d fans
最後話你知 首歌太有意思
人生得一次需盡歡
如果答案得一個會太悶
答案可以有幾個 答錯左再黎過
咪再鎖住你 鎖住我 問題有無限個結果
答案有三個 答錯再答一個
我答答你 你答答我
答下你 答下我 答答下你答錯
答案有三個 答錯再答一個
我答答你 你答答我
答下你 答下我 答答下你答錯


text:
Webber
認真去玩實有路行 Smallb
Ads by Google
家陣拍親 YouTube都俾人鬧廢青,又有人話 YouTuber已經飽和,網片冇得做,偏偏有啲後生就覺得拍片為開心,唔使理人點睇. Smallb就係兩者之間,搵埋成班朋友拍片,但唔係 hea拍,有晒台前,幕後,仲搵埋贊助,自己開心之餘,亦要玩得認真.態度勝於一切,去到邊都有得撈啦!
Smallb
YouTube: Smallb Channel
訂閱人數:約 36,925
總觀看次數:約 2,724,250
認真去玩 求認同
RecNow第一集玩「 NonStop接力賽」,成班後生仔遊走全香港,跑到索哂氣,幾好笑!
正因為唔想俾人睇死做「廢青」,所以約埋一班 YouTuber朋友開咗另一個頻道「 RecNow」,專拍攝形式類近《 Running Man》嘅遊戲綜藝節目,想話俾人知其實香港都可以做到出色嘅綜藝節目,唔使齋睇大台:「我唔想俾人覺得我哋呢班後生仔齋玩冇建樹,所以每集玩之餘,都會加啲 message俾大家,例如有一集我哋搵咗間 Salon贊助,一班 YouTuber入去學師,想話俾人知做 Salon唔係讀唔成書嘅人先去做,其實都係一門專業.」 Smallb已經冇理自己頻道,全心全意經營 RecNow:「我希望用一年時間去做呢件事,已經諗好晒題目,亦搵到晒台前,幕後和贊助.」
份工要我開 Channel拍打機片
90後嘅 Smallb,性格和言行一啲都唔似外界所言嘅「廢青」:「其實拍片前我加入咗一間遊戲公司,公司之後叫我拍打機片擺上 YouTube,但其實我最想拍嘅唔係打機片,只係工作需要.」家陣因為打機片泛濫,搞到社會人人鄙視 YouTuber, Smallb坦言自己都有聽過批評,所以,喺佢嘅頻道入面仲有好多其他片,例如 Vlog:「我嘅 Vlog叫《 9Vlog》,擺明係亂拍,呢個就係我嘅 style.」不過,小孩你唔好以為佢亂拍,實情佢密謀另起爐灶,重新出發!
RecNow會預計拍 12集,期望每月出到一集,每集都會大約 20至 30分鐘,覺得有質素製作,唔擔心太長會冇人睇.
RecNow嘅認真製作何止拍攝上?連主題曲都有,仲係租舒文嘅錄音室錄,夠認真喇?! 朋友多 一呼百應
雖則 Smallb話自己頻道嘅片係「 9Vlog」亂拍,但拍時都有諗過拍咩會吸引觀眾.偷拍沖涼呢家嘢,大台點會出吖?!
Smallb強調, RecNow雖然係佢做搞手,但成舊嘢係屬於大家,所以都好慶幸一班朋友肯唔講錢幫手:「大家都要覺得舊嘢係自己,先會用心做好.」 Smallb亦因為 RecNow而大碌友情牌,搵來不同牌子幫手贊助,即使冇錢落袋,齋有場地提供已經好開心,明符其實蝕錢都要做:「因為有啲牌子嘢,先會吸引到人去睇.」雖然只出咗一集,但咁認真去拍攝, hitrate依然唔係咁高:「其實我成日覺得我嘅訂閱數字與人氣不合比例,大家認識我都係源自我出現喺其他 YouTuber頻道,所以我上年去動漫節,已經俾一班粉絲圍住,阻街成粒鐘,最終仲俾保安鬧㗎.」果然朋友多,真係唔同啲.
撰文:陳可兒
攝影:黎韋邦